text:
中秋外賣 | 慶中秋美食到會套餐推薦
今年中秋節係9月10號,相信大家都會準備慶祝中秋節,喺飲食安排上,中秋外賣大行其道,由正餐到月餅再到柚子,中秋都提供外送服務,原因係以前大家賀中秋會選擇燒嘢食,邊賞月邊食,所以燒烤場必定爆滿,除左人煙稠密,坐得唔舒服外,天氣不穩又難以預測,黑麻麻有時燒熟未都唔知,唔係太啱攜老帶幼,好多家庭慶祝中秋節已移師到室內地方,Party Room,會所,當然最多嘅梗係響屋企啦,中秋慶團圓,有咩地方氣氛會好過響屋企慢慢食唔會限時限刻?隨住室內慶祝中秋飯嘅人愈多,中秋外賣嘅需求就愈熾熱,Kama Delivery今年中秋佳節一如既往,2022中秋外賣美食到會套餐已經火速熱賣中,大時大節記得早啲訂購啊!
餐湯
野菌蘑菇忌廉湯
龍蝦海鮮湯
海鮮
法式焗田螺薯蓉
芝士蟹籽焗紐西蘭青口
蒜蓉牛油焗紐西蘭青口
鮑汁螺片粉絲蒸鮑魚
小食
日式雞軟骨餃子
蜜汁烤雞翼
日式肉骨雞肉腸
純素樂樂雞
蘆筍番茄烤雞墨西哥卷
芝士磨菇釀雞翼
芒果醬海蝦酥盒
牛油果蟹肉酥盒
主菜
焗德國豬手
秘製去骨海南雞
外婆家鄉包肉*(秘製西班牙黑毛豬拼豬五花)
西班牙烤乳豬配燒汁,焗薯
香烤T骨牛扒配秘製Tiger醬
*另附上生菜,墨西哥餅皮,蒜片,青瓜絲,紅蘿蔔絲,京蔥絲,3款醬汁(秘製蜜汁,蒜蓉辣醬,秘製Tiger醬)
意粉/飯
意式肉醬意大利雲吞配薯蓉
忌廉奶油意大利雲吞配薯蓉
(素食)黑松露野菌忌廉闊條麵
(素食)香蒜新餐肉粟米蛋炒飯
蒜蓉鮮蝦荷葉糯米飯
黃金蟹肉蟹籽燴飯(咸蛋黃)
甜品
桂花甜梨丸子冰粉
團團圓圓椰汁雪耳露
贈品
迷你奶黃牛角酥
Kama Delivery 中秋外賣套餐,食材吸引,份量為4-5人或7-8人份量.我地提供嘅送貨服務無地區限制,你可以選擇免運費嘅地面交收服務,司機會到達前10分鐘左右打電話俾你,請你去你哋商議嘅地方攞你嘅中秋到會套餐,你亦可以選擇由司機親自約你嘅中秋外賣送上門,不過需要加收$250運費,無論對於中秋外送套餐嘅任何疑問,都歡迎隨時聯絡我哋查詢.
中秋最出名三樣野—嫦娥,月餅,玩蠟燭,到底係咩典故呢?同農曆新年,端午節,元宵節等節日一樣,中秋節都係有佢嘅起源故事同傳說.雖然好多故事都已經眾說紛紜,但我地大大話話都經歷咁咁多個中秋節,咩典故都唔清唔楚,又係講唔通.
嫦娥的故事
嫦娥奔月嘅故事有好多版本,嫦娥嘅背景,就唔詳盡講啦,相傳係靚女,係后羿老婆,當年因為吞左西王母賜嘅長生不老之藥後,成仙昇天,開始雙腳離地向上漂,因為唔想同丈夫分隔太遠,所以揀左同地球最近嘅星體,佢亦同時慶幸同地球最近嘅唔係太陽,后羿返到屋企知道老婆升左仙,果個年代未有中秋外賣咁冇計,唯有將嫦娥最鍾意食嘅糕點同食物放哂出嚟,祝福妻子.
嫦娥點解會吞左西王母賜俾佢老公果粒藥呢?版本有3個.有傳佢為左唔想落喺壞人手中,自己吞左;有傳佢謀左好耐,背夫偷食;亦有傳佢誤服.亦有第4個版本,佢老公專登俾粒藥佢老婆保管,等佢老婆升天換老婆,昇天後嘅動作亦唔係祝福嫦娥,只係慶祝活動,如果唔係,人地兩公婆相距幾廿萬公里,有咩好慶祝?但故事真相係點,請自行判斷.
月餅的由來
好多人似為嫦娥升天前鍾意食月餅,但其實月餅同嫦娥一啲關係都冇,月餅本身叫胡餅,月餅係楊貴妃同唐太宗邊賞月邊食果時改嘅名,及後月餅呢個名輾轉流傳民間,就有咗賞月食月餅呢個傳統,而農曆八月十五日中秋節正係賞月良機,所以先會有中秋食月餅呢個活動.時至今日,月餅嘅款式已經百花齊放,傳統嘅月餅已經滿足唔到現代人嘅胃口,所以各大商家都推陳出新,炮製出花款多多嘅新穎月餅.
燈籠與蠟燭


c: text/html

text:
(無人能抗拒嘅奶茶!)LEAVES砂拉越三色奶茶開箱試飲~香滑濃郁+健康椰糖製造~雪凍飲超有驚喜又消暑
炎夏侵襲,喺街上經常大汗疊細汗,想秒速降溫,一杯冰凍奶茶相信係唔少人嘅心頭好,尤其喺奶茶控,飲一啖瞬間透心涼~然而唔少朋友都有住想飲但又怕邪惡糖份嘅矛盾,好彩小編最近試到一款全新登陸香港嘅馬來西亞特色飲品「LEAVES砂拉越三色奶茶」,佢唔單止香滑,最開心嘅係以健康嘅純天然椰糖製成,就算飲多啲都唔覺有罪惡感!想知邊到有得買,就要繼續睇小編嘅介紹啦~文末仲有獨家試飲優惠𠻹,記得要Bookmark定喔!
#跟低升糖Trend~純天然椰糖製,奶茶控必試!
對於奶茶控嚟講,馬來西亞嘅三色奶茶(3-Layer Milk Tea)一定唔會陌生!佢比起香港嘅奶茶多咗一分椰糖香~而「LEAVES砂拉越三色奶茶」最令小編心心眼嘅係以馬來西亞嘅傳統純天然糖-馬六甲椰糖(Gula Melaka)製成!仲要全人手採集~製作過程一啲都唔簡單!
唔講唔知,原來椰糖嘅升糖指數屬於低,只有54(相等於糙米,豆類等食品);而且係天然健康代糖!難怪小編試飲個陣,都覺得甜而不膩 ,就算飲多幾啖,都唔會覺得邪惡!
Photo from HolidaySmart
#完美透心涼之選~飲一啖即時降溫!爽
香港嘅夏天真係彷如「蒸爐」 一樣,除咗可以自攜風扇享受涼風之外,而家推介多個消暑方案畀大家,就係享受一杯冰凍透心涼嘅「LEAVES砂拉越三色奶茶」!雪凍佢飲簡直令人即時降溫,而且開罐飲之前先搖一搖,味蕾感受到清涼嘅椰糖甜蜜味之餘,奶茶嘅芳香濃郁都更Level Up~
罐面亦加入經典三色奶茶同砂拉越新州立法議會大廈同傳統氣息嘅長屋建築圖案,就算而家去唔到馬來西亞旅行都可以飲住罐地道十足嘅「LEAVES砂拉越三色奶茶」重溫當地風光!
Photo from HolidaySmart
#製作認真,質地醇厚香滑,每啖都係驚喜!
「LEAVES砂拉越三色奶茶」嘅口感亦令小編大為驚喜!佢以高度發酵嘅紅茶為基底,加入咗新西蘭奶源,濃郁滑口!而喺茶香,奶香,糖香三重口感Mix下,令呢款馬來西亞「國民飲料」口感層次更加豐富!仲要唔含人造甜味劑,防腐劑同人造色素~難怪喺馬來西亞榮獲多個獎項啦,真係令人一啖一驚喜!
Photo from HolidaySmart
#即Check Circle K獨家限時試飲優惠!唔好錯過~
睇完小編介紹係咪心心眼想即刻飲返罐呢?而家機會嚟啦!全新「LEAVES砂拉越三色奶茶」已經獨家登陸全港Circle K便利店啦,仲要由即日起至6月15日有獨家試飲價優惠!Circle K總有一間喺你左近,快啲即刻入手同小編享受一個冰涼夏日啦!
Text:HolidaySmart Editorial
Photo from:HolidaySmart
Featured for:ACE EXCELLENT LIMITED

robotstxt: allowed

filter: keep


text:
富國島有咩手信?
已更新:2020年1月1日
據說富國島特產有花生﹑咖啡﹑胡椒粒﹑珍珠等,Pixsoul成員都係鍾意買食既多d~睇下我地既試食點評啦!!
1)花生
我地今次試左椰子,檸檬雞同龍蝦味花生,據說龍蝦味暫時得越南有嫁咋.佢地既質感同魚皮花生差唔多;椰子味花生真係有淡淡既棷子甜味;而檸檬雞就係咸咸地,食唔出檸檬味,有d似公仔麵味粉,都唔錯.最特別既就係龍蝦味啦,不過都係味粉味.So鍾意檸檬雞味多d. 佢地有細細包既獨立包裝,做手信唔錯!!
係富國島夜市都有好多款手工"魚皮花生",不過就比較甜,鍾意甜野既朋友行過可以試下,佢有大概十個sales不停隊俾你試食嫁.
2)椰子咖啡
越式咖啡絕對係越南名物,我鍾意飲咖啡,所以每次去旅行都會買d當地咖啡試下. 椰子咖啡個包裝睇落比較時尚,而椰子又係越南既特產,當然要試下啦.
不過唔好睇佢一包咁大條,其實沖得細細杯嫁咋(佢寫60ml),加熱水時唔好咁重手.佢本身味道偏甜,加冰凍飲最爽.
3)麝香貓屎咖啡
呢隻味道比較香濃,係麝香貓食左紅色咖啡櫻桃之後排泄出黎既咖啡豆.雖然包裝比椰子咖啡細,不過又可以沖大杯d ~70ml,真係估你唔到呀~我覺得3合1呢隻幾好;而第一張相呢款ground coffee極澀,難以入口,忍唔住倒左.其實食家Minnie已經提過包咖啡冇乜香味,但Jowy驚其他o個啲唔係貓屎咖啡,呢款成隻貓印o係包裝度 (好膚淺既驗證XD),所以堅持揀呢款.上網check過貓屎咖啡既越南文但其實啲咖啡冇o個隻字lo,都只係講個咖啡豆品種.
4)松鼠咖啡
呢款其實以前屋企啲越南手信都見過,勝在樣靚,味道冇乜特別.感覺ground coffee用既咖啡會好過即溶咖啡lo.
5)芒果乾
呢到既芒果乾比較厚實,唔會好甜,偏酸,似用少啲糖整,價錢同香港差唔多. 我就唔鍾意 (即刻番香港買呂宋芒果乾),Minnie就好鍾意.
6)空心薯條
我地勁鍾意食空心薯條,越南呢隻比較淡味,都係香港買到果隻好味d.
7)軟腍腍香蕉乾
我地最鍾意買d地道野,呢隻濕漉漉軟腍腍既香蕉應該算係半乾既狀態,So就唔敢試啦XD 想試搵我一齊試啦~因為佢都未開封...
8)特別包裝既牛奶
呢個包裝勁慳位,超適合露營用呀!所以我地都買左2包,等露營試...可惜而家太熱,等涼d一齊黎露營試啦~
9)河粉
到番d正常大路野,就係越南即食河粉啦~其實佢都幾好味,買番香港可以懷緬下越南既味道.
香港既河粉通常係新鮮軟身咁賣,難存儲,好少買黎露營煮.越式河粉雖然口感唔到,但佢好似米粉咁方便存儲攜帶,露營煮OK.
P.S.最近見到香港大生都有得賣啦~哈哈
撰文: Jowy ︳PixsoulHK 隊員: Jowy & So
一齊黎睇靚景﹑影靚相﹑體驗當地人既生活啦~
更多文章..


text:
今次南巡去咗有奧地利海濱之稱嘅Opatija.
Opatija 喺克羅地亞,好多奧地利人都鍾意嚟呢度渡假.
維也納嚟呢度都幾方便,有跨境巴士到.
巴士喺奧地利有三個停車站,好快穿過斯洛文尼亞.個個都要落車辦出EU手續.
上番車,過咗去克羅地亞.有入境處人員上車check
passport. 我個passport終於花咗lu...
南巡,當然去了解吓民生.
海濱長廊賣二手書.
依家睇番原來有鹹書賣喎.
見呢度啲人泊車去買嘢係好隨便咁停咗架車.條路就咁被佢哋block咗.
了解民生當然要去超市睇睇.
我去咗一間住宅區嘅超市.肉枱員工見到我呢個亞洲面孔都係用德文溝通.
感覺呢個鎮個個都識德文咁.
克羅地亞牌子朱古力.可能維也納都有好多克羅地亞人.呢個牌子維也納某間超市都有賣.呢一排好似冇見過.咪買囉.
呢度超市又好似比維也納國際化啲.呢啲都係維也納冇.桔味Orangina,意大利出嘅快熟蝦味risotto,西班牙麵包乾.呢個品牌消化餅(奧地利只有Milka出嘅).調味粉(我之前介紹過話好好味,咁有blog友問係咪有味精.睇過又真係喎.今次呢款係natur嘅,冇味精.奧地利未見有賣)
Pelinkovac係克羅地亞嘅酒.但係見太重,唔拎佢返維也納囉.
另外check超市張單,呢度銷售稅係25%.好高呢.
Stay咗三晚.走係搭火車因為巴士只係一星期一班.
呢度一日只有幾班火車經過.有兩條軌都廢咗.經過9個幾十個鐘返到維也納.
(去程巴士原定都係9個鐘,但係我哋早咗一個鐘到)


text:
「小學」
相信好多父母都希望自己嘅仔女可以有一個好嘅學習環境,所以每當去到升小學嘅時候都特別緊張,因為一讀就讀六年!當然有人歡笑有人愁,小朋友派到一間心儀嘅學校就當然最好,不過今年嘅小一派位只有三分之二嘅機會獲派頭三志願!而因為小一統一派位係隨機抽籤,所以大家都會用大抽獎去形容嚟個機制.相信到我嘅時候我都會好緊張,不過都要順其自然,因為有時希望越大失望越大!
「派位」
好多人為咗小一統一派位真係無所不用其技,當然最多人就係去到心儀學校嘅區份租樓住,有啲有錢嘅就分分鐘去買層樓!為嘅都係希望自己嘅仔女可以入到間好學校.有人會覺得痴線,但係點解每年都有咁多家長做同一件事?好明顯係香港嘅教育制度問題!因為個遊戲規則係邊個定?就算你選擇唔玩嚟個遊戲,身邊總會有人樂意玩嚟個遊戲.到最後咪又係苦了家長,苦了小朋友!
「問題」
其實依家嘅社會係好有問題,因為科技嘅發達,依家好多父母都有啲唔同嘅谷作即時交流.雖然有時分享係一件好事,但係當大家開始比較,開始炫耀,三嘴八舌,你一句我一句,其實慢慢就令啲父母變得越嚟越怪獸!當然歸根究底係制度嘅問題,不過另一個問題係社會同資訊過份流通所做成.因為一個遊戲要成功係需要有玩家去玩,如果無人玩嘅話個遊戲自自然然就會有改變!
Also published on Medium.


text:
接連爆出香港人去外地遊行為左搵著數無所不用其極既醜行,但呢啲事,一早唔係一朝一夕.
得罪講句,我成日覺得,我地認為黎旺角尖沙咀賣唱既人神憎鬼厭,因為佢地唔尊重其他人,濫用左人與生俱來應該有既自由,但到香港人去到人地既地方觀光旅遊,有無做好本份?定係同班大媽一樣咁低格?人地會唔會當大陸人一樣看待我地?定係一樣做出D令旁人為之惻目既行為,令到人地對於香港人既評價亦都一日低過一日,甚至寧願唔做我地既生意?係好多國家,一早已經當左香港人同大陸人一樣,其實都係咁仆街,盡量敬而遠之.
廣東話用兩個字用得好活靈活現,就係「著數」係用黎「搲」既(1 聲),再唔係就係要用黎「摞」(2聲),甚至係要配埋「死」字一齊用,「死搲死摞」.
呢兩個字我都相信唔係正字,但你一定會明白我講咩.本來著數就係無既,但係死都要有,點樣都要屈到出黎,咁先會用到呢兩個動詞.酒店要有優惠,食餐飯投訴下人地服務唔好又要免呢樣送果樣,最好有埋 discount ,搭飛機要有得免費升級商務,好多人都覺得咁樣做係理所當然既,自己既權利,點可以唔要?食肆又係唔係都霸住位 book 左先,有咩事咪到時 last minute 先 cancel 囉.去到邊都大聲講大聲笑,招搖過市,你估你真係以為人地識分你唔係講緊國語係廣東話,就會當你高返人一等另類招待咩.
香港人好多都對日本既文化趨之若鶩,一日開口埋口都話返屋企.但人地既文化底蘊內涵有無學好?成日仲當自己係咩日本好朋友但其實不斷破壞緊人地日常安寧,人地唔單止會睇唔起我地,仲只會有無限既恥笑.


text:
亞歷山大四世 (馬其頓)
亞歷山大四世(希臘語:AλέEavδpoς AιYός;公元前323年—前309年)係馬其頓亞歷山大大帝同巴克特里亞公主羅珊娜所生嘅仔,亦係阿吉德王朝最後一個國王.
出生[編輯]
亞歷山大喺前323年死嗰時羅珊娜重有身孕,重未知嬰兒性別,馬其頓軍隊對繼承次序意見出現分歧.重裝備步兵(hoplite)支持由嬰兒嘅阿叔腓力──一個既有癲癇症又心智唔正常嘅人──做國王,而千夫長兼近衛裝甲騎兵(希臘文:Etaίpoι)司令帕廸卡遊說佢哋等嬰兒生出嚟,希望羅珊娜生嘅係仔.於是各派系達成協議,決定由帕廸卡暫時做住攝政王而腓力就做個有名無實嘅國王,若果羅珊娜生嘅係仔,佢就生而為王.亞歷山大四世喺前323年8月出世.
攝政[編輯]
前320年,帕廸卡喺領兵攻打埃及失敗之後,俾自己嘅將領暗殺.安提帕特喺特里帕拉迪蘇斯分封協議中被任命為新嘅攝政王.佢帶住羅珊娜同兩個皇帝返馬其頓,亦唔當自己係亞歷山大帝國嘅統治者,佢任由各省督(繼業者)統治埃及同亞洲各前行省.喺前319年安提帕特臨死前,佢將攝政王個位傳畀波利伯孔而唔係自己嘅親生仔卡山德.
內戰[編輯]
卡山德當然係唔服氣,佢於是聯同托勒密一世,安提柯一世同國王腓力三世極有野心嘅老婆歐里狄克三世一齊向波利伯孔宣戰.波利伯孔就同攸美尼斯,奧林匹亞聯手應付.
前318年,安提柯摧毀咗波利伯孔嘅艦隊,馬其頓終於落入卡山德手中,波利伯孔被逼帶住羅珊娜同小亞歷山大逃去伊庇魯斯.幾個月後,奧林匹亞說服到佢親戚伊庇魯斯國王(Aeacides)同波利佰孔一齊進攻馬其頓.當奧林匹亞來到戰場,歐里狄克嘅軍隊唔肯同亞歷山大阿媽作戰,因而背叛歐里狄克.之後,波利伯孔又再奪得馬其頓.腓力同歐里狄克被虜而且喺前317年被處決,亞歷山大四世成為唯一嘅國王,而奧林匹亞實質上係亞歷山大嘅攝政王.
卡山德喺第二年(前316年)返馬其頓,亦再一次征服馬其頓.奧林匹亞即刻被處決,而國王同王太后就喺格勞西亞斯(Glaucias)嘅監守下被囚禁喺安菲波利斯(Amphipolis)嘅一座城堡.前311年,當卡山德,安提柯,托勒密同埋利西馬科斯喺大致平靜之下結束第三次繼業者之戰,佢哋之間嘅和約承認亞歷山大四世嘅權利同埋明確聲明佢會喺成年之後繼承卡山德成為統治者.
逝世[編輯]
隨著和約之後,阿吉德王朝嘅支持者聲稱亞歷山大四世應該馬上當權,而唔再需要攝政王.卡山德嘅反應係關鍵性嘅:為咗維持自己嘅統治,佢喺前309年密令格勞西亞斯毒殺只得十三歲嘅亞歷山大四世同羅珊娜.
參考[編輯]
- 《Dictionary of Greek and Roman Biography and Mythology》"Alexander IV"威廉史密夫編 波士頓(1867)


text:
唔知大家係咪好似我咁一日 24 小時 check 實個 Facebook 架呢?嗱嗱嗱,唔好誤會,我唔係蛇王呀~係工作需要先咁架咋,因為公司想攞到 Facebook 個 Very Responsive
奬章 認證(好似係),所以我就要金睛火眼 mon 實個 Facebook Page ,順便睇埋自己個幾個,以便秒回 Subscribers 的 Messages,係咪好盡責先~?:P
▲睇到嗎?要係過去 7 日大部分 messages 要係 5 分鐘內回覆先得架~
咁 message 就唔係成日有嘅,得閒咪睇下 unwire.hk
,睇下女人心事,睇下人地 Facebook,睇下唔同文章咁囉~我最近讀到一則討論,你知啲女仔有好多感情問題架嘛,就講男朋友個個「紅顏知己」咁啱係自己嘅 Facebook Friend,世界從此就混亂了~成日睇住佢地互動,超級不是味兒咁樣樣.佢深明做女朋友要大方得體的道理,亦都深信自己的另一半係忠於自己,但偏偏就係睇唔過眼「個個女人」,unfriend 佢又唔係,唔 unfriend 又眼冤,訴了很多苦.
俾著係我,我就會同佢講,除左 unfriend 之外,其實 Facebook 仲有樣野,叫做 unfollow (不追蹤).當你 Add 左人地做 Friend 之後,Facebook 係會自動幫你 Follow 佢,如果佢好活躍,成日出 post,咁你睇到佢的機會就會大啲;如果佢同你其他 Facebook Friends 有互動(like,comment,reply,share… )機會會再大啲;如果你成日八卦 search 佢個名,有意無意㩒入去睇下,都會增加出現機會架!
所以,如果你真係咁信任男朋友(or 相反),想冇眼屎乾淨盲,不妨 unfollow 個位紅顏知己先,咁佢啲 posts 就唔會再出現係你個 news feed 到,唔使篤眼篤鼻丫嘛.當然,unfriend 佢就一了百了啦,但我都知女仔就係會八卦啲嘅,間唔中睇下咪算數囉,無謂成日激親自己丫嘛~
▲✓Following(上) 即係追縱緊,㩒一下就會變成下圖,放心,佢唔會知架~
咩時候先 unfriend 人地好呀?
咁就要問下自己:
一,當初點解你唔諗清楚先 Add 人做 Friend 呢?
(我明嘅,人會變月會圓,繼續睇下面)
二,你有幾經常 check Facebook?
(唔係成日睇就算啦,唔好搞咁多野)
三,佢個 Facebook 有冇野值得繼續睇?
(一定要理性地諗,價值呢樣野人人唔同,我就會睇朋友 share 開啲咩,講啲咩合唔合邏輯呀等等…)
四,你自己個 Facebook 有冇野唔俾得/唔想佢睇?
(好簡單,唔使解釋啦)
五,使唔使睇人地眼色?
(尤其出左黎做野,好多是非圈子,一個唔覺意跌左入陷阱,咁你水洗都唔清)
六,使唔使等埋發叔先做決定?
(純粹抽水 :P)
其實 Unfriend 同 Unfollow 之間有好大空間嘅,不過人地話 Social Media 將人際關係複雜化,我就信呀!因為而家乜都 O2O 架啦,係呀,你冇睇錯係 online to offline (或者掉返轉) ,唔係純粹講 services 或者你用緊個啲 apps ,關係都 O2O 架,個人都要 marketing 架.你 post 張咩相出黎,like 左邊個 page,鬧過邊個,去過邊度… 一一記錄在案.所以呢個故事教訓我地,做人最緊要表裡如一,online 同 offline 講到尾其實都係同一個世界黎架.


text:
香港自開埠至今超過100年歷史,有唔少古舊建築會被活化成博物館,有啲就會活化成餐廳.為咗慶祝我同A姐相識100個月紀念,我哋就嚟到前身為和昌大押,依家活化成西餐廳,位於灣仔嘅The Pawn嘆一餐別具意義嘅Fine Dine!
餐廳活化後仍保留住和昌大押嘅外觀,由4幢樓高4層嘅長廊式陽臺唐樓組成.坐低之後,店員除咗向我哋推介餐廳嘅美食之外,亦同我哋分享呢幢建築物嘅小小歷史,原來和昌大押建成於1888年至1900年,現址嘅土地仲係由填海所得,我哋都非常驚訝,原來100年前香港已經有填海技術.
Bread Platter
嚟食西餐,第一道菜又點少得烘焙拼盤呢?呢度嘅麵包自家製,有2款供應.其中一款係薄身,好似餅乾咁,脆卜卜好香脆;另一款就係切件長麵包,麵包軟熟,熱辣辣,搽上牛油一齊食就係A姐最鍾意嘅配搭.
Beef Carpaccio
用上嚟自日本嘅和牛西冷,和牛薄切,上面放有火箭菜.牛肉特意選上西冷,脂肪比例唔多,增添口感.
Scampi
呢個蝦超好味呀!蝦身預先切開,整到半熟,食嘅時候好似食炙燒嘅感覺.蝦頭勁多膏,好鮮甜;蝦肉彈牙,半生熟,非常新鮮.
Sole
原條比目魚配上香料再烤熟,所以魚肉除咗嫩滑,仲入晒味.比目魚除咗一條大骨,基本上都係啖啖肉,所以就算怕食魚嘅A姐都非常鍾意.
Red Prawn
意粉條條都掛上西班牙紅蝦製成嘅醬汁,勁掛汁,好惹味呀!至於西班牙紅蝦份量多,預先起殼,食得夠晒方便.


text:
最近成日都見人有人自拍敷面膜嘅相上網,你可能心諗,敷面膜啫,咁都要打卡呃Like?咁你就有所不知喇!事關近排好多造型獨特嘅面膜,敷咗上面之後好有戲劇效果,真係會忍唔到手同大家分享㗎!不過呢啲面膜通常都係日本出,個包裝寫日文,大家可能見佢得意就買咗.今次就出篇blog講吓呢啲搞鬼面膜嘅成份,方便各位唔識日文嘅人睇吓塊面膜有咩功用呀!
首先講吓一般面膜入面好常見嘅成份先:
Glycerin(甘油)
甘油係一種吸水性強(hygroscopic)嘅成份,佢可以補助肌膚補濕.
Collagen (骨膠原)
骨膠原可以幫助到肌膚緊緻,減少皺紋嘅出現.當肌膚除住年齡老化時,佢會慢慢喪失彈性蛋皘(elastin)及骨膠原(collagen),敷骨膠原嘅面膜或可以幫助到緊緻肌膚,令皮膚回復彈性.
Hyaluronic acid (透明質酸)
英文大家可能唔認得,但中文名透明質酸相信就一定聽過!透明質酸本身喺身體入面都有的,當用喺外用嘅護膚產品時,佢就有補濕嘅作用.
Vitamin E (維他命E)
好多護膚品都有維他命E,維他命E係一種抗氧化劑,可以保護肌膚免受自由基(free radical)嘅傷害.
Allantoin (尿囊素)
尿囊素有保濕嘅功用,佢可以軟化軟化角質,令皮膚保持水潤,同時令皮膚保持柔軟.
除咗以上成份,今次揀咗5款面膜同大家睇吓入面有啲咩成份.
江戶造型面膜
呢塊面膜係Pure Smile嘅出品,面膜係江戶嘅造型,味道就係綠茶味.喺佢個包裝正面底下,就有寫住有骨膠原(collagen),透明質酸(hyaluronic acid)同埋維他命E.其實反轉佢背面,佢仲有寫其他嘢的.
呢塊面膜含有茶葉(茶樹樹葉/Camellia Sinensis Leaf)嘅精華,可以保持肌膚濕潤.而且有馬齒莧(Portulaca Oleracea extract )嘅抽取物,可以預防肌膚粗糙,調理肌膚.佢都有北美金縷梅(Hamamelis Virginiana (witch hazel) water)嘅成份,可以調整肌膚,有收緊皮膚嘅功用.喺成份表上面亦見到佢有熊果素(Arbutin),熊果素有亮白膚色嘅功用,佢透過阻止形成色素嘅酵素作用.佢亦有甘草酸鉀(Dipotassium glycyrrhizate),有抗炎止痕嘅功用,亦有指甘草酸鉀或可能輔助到美白.
Will you be a cat? 貓貓造型面膜
喵星人控注意!呢塊牛奶味面膜可以幫你變成喵星人同類(暫時)⋯⋯
呢塊面膜同樣喺包裝嘅面寫住有骨膠原(collagen),透明質酸(hyaluronic acid)同埋維他命E.我哋睇埋佢成份表入面有啲咩先!佢同江戶面膜差唔多,有甘草酸鉀(Dipotassium glycyrrhizate),馬齒莧(Portulaca Oleracea extract ),北美金縷梅(Hamamelis Virginiana (witch hazel) water)同埋熊果素(Arbutin).唔同嘅位係喵星人面膜有牛奶蛋白提取物(Milk protein extract)預防肌膚粗糙,調整肌膚.
JIRO解剖造型面膜
JIRO系列嘅成份基本上同喵星人面膜一樣,係多咗樣咖啡因同少咗牛奶蛋白提取物.有指咖啡因可以有助收縮血管,當咖啡因用喺化妝護膚品上嘅時候,或者可以幫助到收縮眼肚位嘅血管,減少雙眼浮腫同黑眼圈.呢塊面膜嘅賣點係由日本嘅特技化妝師JIRO設計,仲配合一個「覺醒的味道」,到底係咩味呢?原來⋯⋯係菠蘿味.
今次仲特登開咗呢個巨人面膜敷同大家實戰報告吓!
開出來就傳來陣陣菠蘿味,原來呢個就係覺醒嘅味道,不過隻菠蘿味似藥水味,唔好聞.個面膜質地算薄,望落去有啲似薄切牛肉嘅感覺.
敷咗上面發現佢意外地貼面,而且精華量好多.去萬聖節party唔使化妝咁多步驟啦,敷個mask就搞掂喇!
講真真係幾似巨人㗎,加埋濕濕哋個感覺就更似.個mask仲有好多切口位,連鼻樑位置都有,夠晒貼面.成個mask最唔滿意就係個菠蘿味.
Hello Kitty造型面膜
Hello Kitty呢塊好似不倒翁造型嘅面膜加入咗玫瑰花水做補濕嘅效果,亦加入咗乳酸桿菌,大豆發酵抽取物,乳酸桿菌可以預防膚色陰沉,大豆發酵精華亦有良好嘅保濕效果.其他成份仲包括北美金縷梅,馬齒莧,甘草酸鉀,熊果素,骨膠原,透明質酸,維他命E.呢塊Hello Kitty面膜仲係好多人鍾意嘅玫瑰味.
梳乎蛋造型面膜
呢塊梳乎蛋面膜真係有蛋黃抽取物,可以保持肌膚健康,亦有牛奶蛋白提取物作調整肌膚之用.佢同Hello Kitty嘅成份都相似,都有乳酸桿菌,大豆發酵抽取物,北美金縷梅,甘草酸鉀,熊果素,骨膠原,透明質酸,維他命E.佢仲加上迷迭香抽取物,可以幫助收緊肌膚,減輕腫脹嘅作用,亦有費拉蘆薈抽取物,除咗有保濕效果,仲有舒緩癒合等效用.唔使擔心梳乎蛋塊mask會係蛋味,其實係雲喱拿味呀!
呢啲面膜冇話特別有一個功用,主要都係以保濕提亮為主,主要賣點都係佢個面膜嘅造型.當然佢哋每塊面膜嘅成份都會有加加減減,有啲可能會多啲消炎嘅效果,有啲可能有消除浮腫嘅效果,有啲多啲舒緩嘅效果.有得玩吓扮吓嘢又同時有護膚效果,都幾好吖!同大家總結吓呢幾塊面膜嘅重點先:
敷面膜小貼士:
1.唔好以為敷得越耐就越吸收呀!跟足包裝上面嘅時間去敷,如果敷得太耐,塊mask可能會倒轉吸番面部嘅水份,咁就得不償失啦!
2.通常拎咗塊面膜出來之後,袋入面都仲會有唔少嘅精華液.如果唔想浪費,可以喺敷完面膜後,倒埋袋入面嘅精華出來塗抹.
3/面膜唔好重複使用呀!咁樣會滋長細菌,唔衛生㗎.
4.可能買面膜時會大堆大堆咁購入,不過就未必會順序敷.記住耐唔耐要檢查吓啲面膜嘅到期日期呀!
5.如果出現紅腫或者敏感反應就唔好再用了.如果係第一次使用,建議先將面膜嘅精華搽喺手臂內側睇吓有冇反應先,再敷上面部.
6.如果發現面膜狀態異常或有異味,就唔好再使用喇!
由即日起至8月31日,於全線LOG-ON以AEON Visa payWave卡單一消費淨值每滿港幣250元或以上,即可獲贈sweets house Cha Cha北海道牛奶雪糕威化筒(價值港幣28元)或同等價值之雪糕威化筒贈券乙張.每張有效收據最多只能換領贈券三張.


text:
同阿囡去完charter school面試,覺得算係任務完成了.無論結果如何,起碼都叫做盡力試咗.而且就算最後唔得,老婆話仲有public school呢個選擇.
喺香港如果想讀官津,我地要喺住址既校網入面選擇想讀既學校 (例如名校區九龍城41校網),然後按心水排先後次序填表大抽奬 (唔計自行階段啦).喺加拿大讀公立學校就簡單好多,因為呢度唔係跟校網,而係用walkzone黎派位.
Walkzone簡單啲講即係你間屋附近既community,每個walkzone都會有一間指定既學校 (designated school).Designated school係必需要收住喺呢個walkzone既小朋友,除非佢爆左人數.
老婆話反正我地因為charter school既面試都要去加拿大,不如順便去designated school做埋入學申請.老婆於是打電話問學校點做入學申請,問下問下學校個秘書竟然話:校長話會親自帶我地參觀學校.
喺香港我都算係去過不少簡介會同開放日了.香港既學校簡介會次次都人山人海,想問校長問題都要排隊舉手.宜家校長竟然話要親自一對一帶我地去認識間學校,個感覺有少少似劉德華同你講:「唔駛黎演唱會啦,你上黎我度我自己唱隻歌你聽」一樣.
於是受寵若驚地,我地去咗我地區既designated school參觀.
學校距離我地住處其實行過去大約十五分鐘左右,不過參觀果日太凍,所以老婆決定揸車過去.我地好快就到咗目的地,第一眼見到間學校,我既感覺係:好似好細咁既……
我地一行4人去到校務處,秘書好快已經講得出阿囡個名.秘書小姐仲話:of course! 因為全校得阿囡係叫呢個名.個秘書記得哂全校學生嘅名令我十分佩服,因為我連阿囡同弟弟成班同學既名都講唔到二十個.
校長無幾耐就出黎迎接我地;校長係一位上左年紀,一頭金髮中等身型,戴金絲眼鏡既女士,散發住一派書卷氣.
校長先同我地傾左陣計,了解我地同小朋友既情況,然後好耐心咁俾左好多意見我地.對於完全唔明白加拿大學校系統既我黎講,可以話係上左一堂補習課.校長仲建議我地不妨去約其他學校參觀,了解多啲先決定.
傾完計,校長先帶我地去睇music room.一路行一路望,我覺得成個校舍好似我一眼都已經可以望完了.我同老婆互望一眼,大概大家都係同一個想法:「點解呢度咁細既」.
校長跟住帶我地去睇一班小一上堂.入到班房後既氣氛同香港截然不同:平時如果去觀課,大概就係老師既個人show – 老師一定出盡渾身解數講學,而且啲學生一定會當你係外星人咁望住你.
但當我地入去呢度既班房果陣,啲學生望左我地一眼之後,就個個若無其事繼續自己做自己野 .冇老師企係班房前面,有學生喺自己個位度寫野,有啲企有啲坐,有人畫緊野,有幾個坐埋一邊好似係度傾野,各式其式.感覺好似去咗公共圖書館咁,大家各有各做自己嘢.老師係坐喺自己角落頭張枱,又係做緊自己嘢.
我地發現之後入去既班房都係差不多,基本上係唔會有個老師喺度全程講俾你知要做咩,堂堂都好似自修堂咁既感覺.
校長跟住話帶我地出去操場出面睇下.正當我地仲喺度搵緊頂帽同手套之際,校長連披件褸都唔駛就行咗出去了.一出到去,一陣新鮮又凍到陣既冷風吹埋黎,成個人醒唒.我同時發現:學校既indoor space可能唔算大,但計埋室外既地方就唔同了.
由操場望出去一直到好遠都係一片雪白;再向更遠處望有一棵棵大樹連接住灰白色既天空.呢個畫面好似特登提醒返我,點解「好地地」要移民.後來我先知道原來加拿大呢度既小學,一個遊樂場,幾個球場,再加一個大過足球場既草地算係基本野.
校長問阿囡鐘唔鐘意呢度,阿囡好甜但又好細聲咁答佢:「鐘意」.我心諗咪扮cool啦,睇住佢見到遠處個遊樂場雙眼發唒光.
校長話佢地好著重outdoor既活動,所以每個星期五佢地一定會出黎上堂 – 唔理幾多度.聽講…呢度凍起黎成零下二三十度……
我地係室外傾左一陣,校長帶我地返室內睇最後一個景點:圖書館.與其話係圖畫館,倒不如話係圖書閣:唔係話個圖書館細,而係佢無刻意間一個房間出黎做圖書館;喺走廊行行下就會見到一大堆書櫃同埋圖書喺你面前,好似係主動邀請你埋去睇佢地一樣.
校長仲話因為學校細而且學生少,每逢有大型活動,全校師生都會坐喺圖書館中間個空地度慶祝或表演 (校長指住中間有幾級樓梯,好似迷你版既香港演藝學院賽馬會演藝劇院). 即刻幻想全校係呢度搞個好似「真道閲讀同樂日」既活動,小朋友扮演圖書角色係度行catwalk ,應該會好perfect.如果聖誕節全校一齊係度慶祝,一定好warm啫.
經過校長既介紹,漸漸開始鐘意呢間細得黎但又好warm既學校,之前覺得間學校太細既想法慢慢消失.尤其係當我地打去其他學校約參觀既時候,其他學校既回覆係:我地無啲咁既野㗎喎,開放日過咗啦喎;令我同老婆更明白呢位親自帶我地參觀既校長有幾咁熱心.
如果阿囡最終入唔到charter school,俾佢同弟弟一齊係呢度讀書,其實都幾好丫.
咁…如果阿囡考到呢?
咁咪係香港家長成日好興講既「happy problem」囉.
而我對待happy problem既策略係:到真係有先算啦.
(待續)


text:
現年31歲嘅前港姐彭慧中入行10年終於捱到成為「TVB親生女」,參選港姐出身嘅佢因為擁有豐滿嘅上圍同勻巡嘅身材,而深得網民歡心.
彭慧中進入因為主持《都巿閑情》,而畀網民封為「都市閑情女神」.
彭慧中一向都唔會收埋好身材,較早前佢大曬長腿同寵物狗狗嘅合照,吸引網民同粉絲瘋狂讚好.
有唔少網民留言大讚彭慧中身材好Fit,更男狂迷留言表示「有排J」同埋「請你Whatsapp我,好想同你做朋友」.
講到彭慧中,其實佢喺2010年參選港姐嗰陣,憑住魔鬼身材獲封咪神,原本係三甲大熱,可惜因為出現負面新聞而影響形象,最終止步八強.
雖然彭慧中落選港姐,但得到高層樂易玲賞識,獲得TVB簽約8年,佢亦決定休學進入娛樂圈發展,而一起步,佢已經被安排做單位劇《你們我們他們》嘅女主角.
之後彭慧中又參與拍攝旅游特輯,做主持,備受力捧.可惜佢屢次畀爆出同富二代夜蒲,參加狂野船P,食煙等負面新聞,令佢嘅上位之路變得艱難.
因此,彭慧中除咗首年備受TVB重用之外,之後一直畀投閑置散,直到2015年,佢重新畀委派擔任《都市閑情》(《流行都市》前名)嘅主持,佢成日著短裙大曬長腿,亦收獲一班捧場觀眾.
不過彭慧中因為要維持端莊形象,所以大部分時間著得相當密實,偶爾露一露身材,反而仲可以引起話題.
唔理點樣,都係希望彭慧中喺之後嘅事業上可以有所成就,期待佢有望跳出主持殺入劇組,期待佢嘅表演!
Like MisshkNews Facebook!不出门也能知天下事~


text:
去廁所,基本上係每人每日都要做幾次嘅例行公事嚟,由於一日有八小時以上都係喺公司度過,所以公司有個乾淨企理嘅廁所真係好重要.雖然每日都有姐姐嚟公司清潔,但係好可惜呢個世界上實在有太多無公德心嘅人,加上公司每層只有一格廁所,所以我呢個地獄黑仔王仍然係成日會中招.
話說公司有個同事叫「廁王」,最鍾意入廁所玩手機hea晒啲時間唔做嘢,我當然知道廁所係打工仔放鬆兼偷懶嘅好地方,問題係一層得一格,你入去半個鍾唔出嚟,真係分分鐘會急死全村人,不過你話佢都無用,佢只會扮到好慘咁同你講:「哎呀我肚痛呀.」我初初都好傻仔咁信佢,但佢每次出嚟都係只會聞到香水味,唔通佢啲便便係香嘅!?
最慘係有時「廁王」入咗去好耐都唔出嚟,腦細又已經出過去望過個廁所幾次,然後我好不幸地喺「廁王」出嚟之後入去,三分鐘後出返嚟撞到腦細,佢就好唔耐煩咁問:「頭先係咪你喺廁所?」除咗好無奈咁答:「係.」之外,我係無嘢可以做到,唔通仲解釋話唔係呀頭先某同事去咗好耐咩.
平時如果我肚痛,整污糟咗個廁所,如果個位唔係喺水入面,我都會用紙巾抹返.但係有時啲嘢真係唔到你控制,例如有同事辦完大事,啲便便好唔生性咁痴咗喺廁格度沖極都沖唔走,然後我又入咗去,我去完都係會沖唔走,然後再下一個同事入去就會當正係我搞到個廁所咁樣,真係寶寶心裡委屈但寶寶不說.
畀人誤會事小,以下要講嘅先係堅嘢,話說有日我入到廁所見到塊廁板揭起咗,咁咪諗住放返落嚟囉,點知一掂塊廁板就成手濕晒,頂!原來廁板個面係全濕,但因為揭開咗淨係睇到背面所以完全唔知,我嗰陣除咗爆粗之外仲好想喊,因為直覺話我知嗰啲一定唔係水咁簡單,會造成咁嘅原因只有一個,就係有人痾濕晒個廁所,另一個人入去見到濕晒又唔想幫人抹,於是揭起佢先痾(呢個動作都有一定危險程度).
平時我去廁所都會鋪紙巾先痾,因為廁板太多細菌,點知有次一坐落去,頂!涼涼哋嘅!原來係廁板內側又係濕咗,於是一坐落去張紙巾掂到又濕埋,堅係想死.自從撞過幾次板之後我都會抹得好乾淨再鋪埋紙巾,甚至係坐無影櫈痾,但係每日都要幫手人抹尿真係好嘔心,點解大家唔可以有返啲公德心!?其實喺街去廁所嘅情況係更加惡劣,詳請可以睇我嘅舊文《邊個話女人就唔污糟?》
去廁所小貼士
做大事前請放幾格紙巾落廁格,一嚟可以防止便便衝力太強激起幾重浪(水花),二嚟可以防止便便痴實廁格沖極唔走,減少尷尬.
最好關上廁板先沖廁,防止廁所水彈出,我試過走避不及彈中腳(著裙).
去完廁所洗手抹手之後用紙巾隔住嚟開門,門柄係有好多細菌(雖然呢個我都好懶做).


text:
話說尋日因為我喉嚨痛到出唔到聲,所以冇去到街街,好乖咁留左係屋企.不過因為喉嚨痛得好緊要,真係頂唔順,所以迫住要去睇醫生啦!
藍田D醫生我都唔係好識,之前都睇過一個,不過又好似唔係太好,所以就去左睇第二個醫生,試吓第二個會唔會好D嘛!
點知...睇完依個醫生,食左成日藥(食左四次左右啦),都完全冇改善過,喉嚨仲仍然咁痛,仲加埋又咳又勁流鼻水.尋晚直頭都冇訓過,成晚都痛醒,都係仲辛苦過之前呀.
今朝一早起身,大肥豬見我個情況真係差左好多,就建議我再去睇醫生(當然係去睇另一個啦~)今次睇依個醫生成日都見有好多人排隊,所以都估應該係幾好.
大肥豬一早就去幫我去排隊,到差唔多到我嘅時候就打電話叫我去睇醫生,之後仲陪埋我入去見醫生,基本上成個過程都係佢同醫生對話,我完全唔洗講野.
番到屋企食左一次藥,訓左一陣都可以話好左少少啦!
原來我尋日係睇左個黃綠醫生呀......真係好慘!好慘!好慘!好慘!
雖然我唔舒服,個人都忟忟地又唔開心.不過有一件事都令我好開心,就係大肥豬真係好緊張我呀!尤其係佢同醫生交談時,成日話我太太點點點.....我太太幾會好番,又成日問住我仲有冇唔舒服.真係病都病得有價值呀!哈哈~~


text:
(食譜)超簡單芝士蛋糕
書面語食譜連結
呢個蛋糕其實起初係我自己亂咁溝出黎既
絕對唔似芝士凍餅咁好似慕絲果種質地,比較似雪糕
或者有無人食過莎莉出果隻急凍芝士餅? 就係有啲似果一種喇
呢個亦唔係咁適合拎出街食 因為要keep住凍
有興趣就試下 好簡單 幾得意
-
預備:忌廉芝士喺室溫放到軟,即係手指好容易禁到佢變形既狀態,如心急可放入微波壚15秒15秒咁叮佢,最緊要每次試下狠狠地禁落去睇佢軟未,軟就好停手,如果唔係會叮到佢入面開始溶畀你睇
模底鋪一張牛油紙
-
oreo拆開用刀仔刮走白色餡部份,餅放入保鮮袋封實用硬物扑到變餅碎(可用食物處理器),溶左舊牛油(可用微波爐或座熱水),溝埋啲餅碎
-
倒晒入餅模入面用羹鋪平壓實,放入雪櫃備用
-
忌廉芝士放喺高身大碗,用電動打蛋器低速開始打散佢,再轉中高速打到佢滑身
-
一次倒入淡忌廉同煉奶,用低速打到佢地混合(呢下可試試味如你覺得唔夠甜可加煉奶),再轉高速打大約5分鐘,佢會好似脹左,好滑咁
-
拎返個有餅底既蛋榚模出黎,倒入去,用羹盡量鋪平,放入雪箱(冰格)至少3個鐘(可過夜)
-
罐頭半邊桃隔乾糖水,用廚房紙印乾,切開一片片約3mm厚,拎蛋糕出黎,唔駛脫模,快手由外圍開始一塊疊一塊咁樣排,到中心就用啲細塊啲既.揀一塊最薄既捲起放喺中間.
食法:由冰格拎出黎開始計,室溫放大約30-45分鐘(睇下果日凍唔凍,我尋日食攤左40分鐘),脫模,切開
或者由冰格轉到雪櫃,放3-4個鐘可脫模切開


text:
喺介紹過新景點之後,今個星期介紹返一個古色古香啲嘅景點~唔知道大家有無聽過「Jim Thompson」呢個名呢?大家可能會知道佢有餐廳,大家亦都可能知道佢有唔同嘅時裝.除咗呢兩項比較多人認識嘅生意,佢哋仲有自己嘅博物館同藝術中心㗎~今日就一於同大家介紹下佢哋嘅博物館-Jim Thompson House!
Jim Thompson 其實係一名退役美軍,佢退役後選擇喺曼谷落腳,並且開展一門絲綢生意.佢絕對可以話係泰國絲綢業嘅靈魂人物,因為現時泰式絲綢搶眼嘅顏色配搭,就係由佢嘅公司所發明!難怪時代雜誌將佢嘅事蹟,形容為單人匹馬咁拯救咗當時瀕危嘅泰國絲綢業.若然無咗佢獨到嘅眼光,相信泰國絲綢業可能已經唔存在.
喺建立絲綢事業嘅同時,Jim Thompson亦都對其他亞洲工藝品感到興趣,所以漸漸建立起佢嘅收藏系列.至於Jim Thompson House就係佢特登興建嚟展出收藏品嘅地方~佢係由幾間傳統泰式獨立屋所組成,而呢啲屋更加係由泰國各地搬過嚟,唔係新興建而成.博物館現時以基金會嘅形式營運,所以入場費算幾相宜~
博物館內禁止影相,所以內籠同展覽內容就只能夠透過文字為大家約略介紹下.喺呢度參觀必須要參加導賞團,而導賞服務並唔需要另外俾錢.導賞團提供5種唔同語言嘅服務,參加英文嘅又得,參加中文嘅都得.導賞員會沿路為大家介紹Jim Thompson 嘅事蹟,以及旗下事業嘅故事,包括剛才提過有關Jim Thompson House六座木屋嘅歷史亦都有一一介紹~
如果大家對歷史或者時裝等有興趣嘅話,我都幾肯定呢度嘅展覽唔會令你悶,因為佢嘅故事真係幾精彩,而且收藏品亦都好值得欣賞下~就算你對展覽無乜興趣,都一樣值得過嚟行下,因為呢度仲有Jim Thompson嘅商店同埋餐廳,有嘢買又有嘢食!
如果大家淨係嚟食嘢同買嘢嘅話,並唔需要俾入場費,只係參觀展覽先要買入場券~今次我就無入到餐廳食嘢,淨係去咗博物館同商店.商店同喺外面嘅Jim Thompson 舖頭略有不同,喺呢度可以搵到比較多嘅家品,亦都有多少少比較簡約嘅時裝.反過嚟諗,如果你想搵啲新穎款式嘅話,咁就去返一般門市比較合適.
就現場所見,去參觀嘅比較多歐美各地嘅遊客.話唔定歐美嘅遊客對於佢哋同鄉喺泰國發跡嘅歷史零舍感到興趣~亦都係因為呢個現象,現場唔覺有旅行團到訪,所以環境比較清靜,令到大家都可以好放鬆自在咁參觀,了解箇中嘅故事.
如果您有任何關於旅遊或者行程上嘅問題,請隨便留言或者Inbox問,我會盡力解答㗎~
Jim Thompson House 官網 (英文):www.jimthompsonhouse.com
開放時間:每日 09:00 至 18:00
入場費:
成人:200 泰銖
青年 (22歲或以下):100 泰銖
10歲或以下小童可隨同成人免費入場
地址:6 Soi Kasemsan 2, Rama 1 Road. Bangkok 10330
交通:乘搭BTS 是隆線 (Silom Line) 前往 國家運動場站 (National Stadium, W1),由1號出口離開車站,到達地面後右轉進入 Soi Kasemsan 2,前行約300米即達.


text:
人生成功第一步:嚴選優質BB鞋仔專賣淘店
上次小編就同大家介紹咗幾間既安全又靚仲好平嘅BB衫專賣淘店,今日我哋就將個焦點往下移.對於開始學行路嘅BB嚟講,今日嘅一小步,係BB將來成功嘅一大步,咁重要嘅事,梗係要認真對待喇,點可以求求其其落街見到咩就買咩呢?所以今日就承接上次,為大家講吓有邊幾間優質嘅專門賣BB鞋仔嘅熱門淘店喇.
呢間店專賣0-4歲嘅鞋仔.小編一眼望埋去覺得有啲似IG賣波鞋嘅IG shop.點解咁講?因為佢每對鞋嘅相都係店主放喺同一個背照前面影.唔會話唔同鞋放喺唔同背景令你覺得佢靚,夠晒老實.加上佢啲鞋仔都係講緊幾十蚊上落,對比香港行商場見到嘅吓吓都要百幾二百蚊起跳,喺香港一對嘅價錢可以喺到買到4-5對,真係抵好多,所以就即刻收藏咗.
👉立即進店逛逛👈
嬰兒涼鞋布鞋軟底防滑(原價¥79 特價¥39.8)
呢款涼鞋仔每月銷量去到15000對以上,咁受歡迎就知佢唔小嘢.第一印象就係覺得佢好可愛.不過買番嚟先感受佢嘅威力,佢嘅防滑底真係做得好好,小編囡囡著住佢行任何地方都未試過跣倒,做爸爸媽媽嘅帶佢出街就更加放心喇.對鞋仲好柔軟,唔會硬倔倔整到BB隻腳仔.價錢方面計落港幣都唔使50蚊,抵買到癲.
嬰兒不掉鞋春秋款(原價¥75 特價¥39.8)
有涼鞋仔,當然要有埋密頭鞋,始終唔係所有地方都咁乾淨.哩款密頭學行鞋仔基本上同上面嗰款涼鞋仔差不多,一樣咁防滑,一樣咁柔軟,連價錢都一模一樣.最好就係兩款都買一對,因應唔同情況畀BB着唔同鞋仔.
哩間店賣好多種小朋友鞋仔,學行鞋,拖鞋,涼鞋,雨靴,帆布鞋,居家拖鞋⋯⋯見種類咁豐富,加上成日店色彩好繽紛,二話不說就收藏咗.然後再仔細睇埋佢啲鞋款,好多都係以動物做主題,乎合晒小編囡囡嘅愛好,即刻又掃咗幾對番屋企上貢俾我個小公主.
👉立即進店逛逛👈
涼托鞋女童可愛小公主室內防滑軟底(原價¥55 特價¥26.8)
第一樣吸引我嘅就係哩對恐龍拖鞋仔.上面隻恐龍真係好得意,買咗番去囡囡都好鍾意.而且佢用雙面防滑設計,即係除咗鞋底,連鞋面都有防滑,咁就令爸爸媽媽雙重放心喇.雖然價錢好似貴咗少少,不過摸過上手就會覺得佢真係值哩個價.佢哩款哩仲有申請專利,絕對係高質產品.不過小編個人意見,有啲顏色款都幾奇怪,最靚都係佢封面嗰對粉紅色,如果係男仔着嘅就粉藍或者黑橙色,其他色真係不敢恭維.
兒童棉拖鞋冬季居家棉鞋包跟(原價¥56 特價¥26.8)
普遍香港人屋企都冇暖氣,所以冬天就算係屋企都幾凍.為咗唔好冷襯BB嘅腳仔,一對保暖嘅居家鞋就好必要喇.小編就大推哩款BB居家鞋,佢唔單止外觀似兔兔好得意,小朋友一定鍾意,功能性都做得好好.首先佢好輕,唔會對BB造成負擔.然後佢個底好軟,BB會踩得舒服.再嚟佢啲毛毛係用綿造,保暖一流.最後佢鞋根有用橡筋,BB點跑跳都唔會甩鞋,咁父母就唔使執餐死喇.所以雖然佢價錢唔係特別平,但都賣咗十幾萬對,絕對係值得買嘅優質品.
(產品資料以最新官方發佈為準)
(文章純屬作者個人意見,不代表香港01立場.)


text:
幾乎每一間激光脫毛中心,不論規模大小,包括大型公司Dermes Medilase,都會推出學生優惠,希望打入香港大專學生嘅市場,作為學生除咗要快手襯住仲有dermes 學生優惠去做激光脫毛之外,其實仲要留意優惠嘅條款限制,最終收費係唔係已經明確標示,以及脫毛療程嘅效果.如果揀咗一啲質素唔好,甚至係可信性欠佳嘅激光脫毛中心,就算價錢幾平都冇用,脫毛效果可能會令你好失望,仲有機會要再去第二間公司重新打脫毛,變相比咗兩次療程錢.
咁多間激光脫毛中心入面,Dermes Medilase 都係規模比較大型嘅公司,學生優惠價錢方面,又會係邊間最抵,質素最高嘅?小編整合咗Dermes Medilase學生優惠資料,今次就同大家分享下啦!
唔少香港學生揀激光脫毛優惠嘅時候,個重點落錯咗喺慳錢到,只係揀最平嘅激光脫毛療程,忽略咗好多其他細節.其實激光脫毛公司嘅規模會直接影響治療師嘅服務質素,脫毛科技,脫毛效果等等,選擇喺邊間激光脫毛中心,Dermes 學生優惠定Medilase 學生優惠之前,不如先睇睇呢兩間分別有咩優點同缺點啦:
脫毛中心,美容院嘅公司規模同開業年份往往反映咗佢嘅服務質素,愈大規模,歷史愈耐嘅企業就愈好,因為經過市場嘅淘汰後,企業有實力先可以堅持到咁耐.如果美容院太細規模,或者開業年期太短,有機會治療師未必受過嚴格同長時間訓練,客人會有種做「白老鼠」嘅感覺.
要數激光脫毛行業入面最有規模同歷史嘅公司,就一定非 Dermes Medilase莫屬,當中Dermes亦都係香港第一間開業超過二十年嘅脫毛公司,一直深受唔同嘅顧客群歡迎.
Dermes 由1998年開始開業,當時激光脫毛先啱啱興起,Dermes 率先引入美國專業 TKS 755 nm 激光脫毛機,成為香港首間擁有高科技激光脫毛技術嘅公司,後來又格新引入德國製 HPD 雙波長激光脫毛技術.呢二十年期間都有好多大大小小嘅美容院同脫毛中心同 Dermes Medilase競爭,但質素都唔夠 Dermes 好,而Dermes 一直都係行業龍頭.
而 MediLASE 就係直到2013年先冒起,到而家都只係營運得8年,算係比較新嘅激光脫毛公司,近年都好掟本做宣傳,搵咗唔同嘅明星,Blogger賣廣告,但始終 MediLASE 嘅激光治療師經驗比較淺,Dermes Medilase脫毛療程嘅質素比,Medilase仲係差緊啲.
Dermes 雖然貴為激光脫毛行業嘅龍頭大佬,但一直以嚟都有其實都有推出唔少優惠去回饋支持佢哋嘅香港女仔.Dermes 學生價錢仲可以話係眾多美容院,脫毛中心之中最抵嘅.Dermes仲深受大專學生歡迎,比起 MediLASE 的確係有更多年輕客人.
而睇返學生優惠,坊間唔少美容院為咗壓返低個平均成本,就算推出學生優惠,都會加好多唔同條款限制,例如限療程次數,限時段等等,務求賺到最盡.
但係Dermes 學生優惠最好嘅地方就係無加好多隱藏條件,只要你係新客,持有香港全日制學生證,都可以享受到 Dermes 學生優惠療程.Dermes 學生優惠做到接近半價之餘,仲包埋免費升級做非繁忙時段,即係除咗星期一至五由中午十二點到下午五點可以約做療程之後,連星期六,公眾假期嘅中午十二點至下午六點都可以,絕對唔怕會出現「買咗無得用」嘅問題!
MediLASE雖然都有推出學生優惠,同樣係只要持有學生身份證就可以用優惠價買永久性激光脫毛療程,但買之前要特別留意,MediLASE嘅學生優惠只可以喺特定時段進行療程,即係只有星期一至星期五,由上午十一點至下午三點,呢段時間先可以Book療程,如果你嘅上堂時間比較難就,又或者平日要返下Part time 咁,MediLASE嘅時段就未必太方便你.而且由於每日只係得四個鐘學生優惠時段,可以做療程好少,就算客人時間上就到,其實都相對難Book,如果撞正比較多紅日嘅月份,例如十二月至二月,有機會完全約唔到時段做脫毛.
Dermes學生優惠脫毛位置包括腋下,上唇,小腿,全腿,小腿,大腿,前手臂,上手臂,全手,Bikini Line 共10個部位有學生價.
Dermes 學生激光脫毛價錢 — 腋下:
$ 5,000 (原價:$ 6,100)(免費升級非繁忙時段)
Dermes 學生激光脫毛價錢 — 上下唇:
$ 3,250(免費升級非繁忙時段)
Dermes 學生激光脫毛價錢 — 小腿:
$ 17,820(原價:$ 35,600)(免費升級非繁忙時段)
Dermes 學生激光脫毛價錢 — 前手臂:
$ 14,850(原價:$ 29,700)(免費升級非繁忙時段)
Dermes 學生激光脫毛價錢 — 比堅尼線:
$ 5,940(原價:$ 11,900)(免費升級非繁忙時段)
基本上有脫毛需要嘅位置,你都可以用接近半價價錢購買 Dermes 學生優惠激光脫毛,做學生梗係留返啲錢嚟去 Grad Trip 好過啦!
MediLASE學生價錢,學生優惠
MediLASE 學生激光脫毛價錢 — 腋下:
$ 5,000(只限學生時段)
MediLASE學生激光脫毛價錢 — 上下唇:
$ 1,800(只限學生時段)
MediLASE學生激光脫毛價錢 — 小腿:
$ 11,400(只限學生時段)
MediLASE學生激光脫毛價錢 — 前手臂:
$ 9,450(只限學生時段)
MediLASE學生激光脫毛價錢 — 比堅尼線:
$ 4,600(只限學生時段)
總結嚟講,雖然Dermes MediLASE學生優惠價錢整體Dermes比 MediLASE 貴少少,但 Dermes 勝在服務好而且口碑好,而且平日下午同星期六,公眾假期都可以 Book 到做療程,唔怕會約唔到時間,絕對滿足到一眾忙碌又高要求嘅學生妹!
如果你仲係十五十六考慮緊做唔做激光好嘅話,不妨試吓做Dermes學生免費體驗療程先.只要上Dermes嘅官網就可以登記免費體驗「HPD雙波長激光脫毛體驗 3 選 1 」( http://bit.ly/3cWNInz ),完成之後,就算冇即場買到 Dermes 學生優惠激光脫毛療程,Dermes都會額外送返一支 Bioderma 深層卸妝潔膚水做贈品,唔去試吓你就蝕啦!


text:
新年過去代表春天就快來臨,春天令人又愛又恨,雖然氣溫暖和,但非常之潮濕,衣服難乾又會好容易有霉菌.今日小編就話畀大家知一個防霉好用方法,就係用手提蒸氣熨斗喇!雖然聽落好新奇,但呢個方法絕對唔會輸蝕傳統防霉方法!
介紹點樣用手提蒸氣熨斗防霉之前,好好了解下咩係霉菌先啦~衣物晾唔乾好容易有霉菌,霉菌係一種極微細嘅真菌群,呢啲菌會依賴喺有機物質上生存,而霉菌除咗會對衣物纖維造成破壞,仲會對人體造成壞影響.當人體吸入霉菌粒子,或者皮膚接觸到霉菌,都有可能會引起過敏反應,例如氣喘,頭痛,流鼻水,眼睛不舒服等,如果霉菌停留咗喺呼吸道,更有可能會感染肺部疾病.
圖/wateroutfortwayne.com
一般傳統防霉方法
最常見嘅防霉方法都係用吸濕珠,樟腦丸,木炭或者防霉餅呢類除濕用品,但有時啲衫放入櫃擺得耐,拎返出嚟嘅時候都係會有陣衣櫃味,或者樟腦丸味.有啲人就會索性拎去乾洗,再用膠袋入起佢,但乾洗閒閒地都百幾蚊一件,小數怕長計,次次都拎去乾洗唔係辦法.事不宜遲,介紹下點樣好好運用手提蒸氣熨斗去防霉!
手提蒸氣熨斗有幾好用?
小編想介紹嘅就係JNC新出嘅手提蒸氣熨斗,佢好用之處在於佢嘅超細納米蒸氣,呢種納米蒸氣係JNC嘅獨家Flexsteam技術產物,比起一般水蒸氣分子仲要細粒,咁就可以輕鬆滲透衣物纖維,熨直衣服冇難度!佢既然係一個咁好用嘅手提蒸氣熨斗,功能又點止咁少呀!佢嘅超高溫納米離子蒸氣仲有消毒功能,唔止可以去除霉,仲可以殺滅超過99.9%大腸桿菌,白色念珠菌同超過96.7%金黃葡萄球菌!衣物上面冇細菌就自然冇臭味啦,仲洗乜成日拎去乾洗呀?
有唔少旅遊達人都大讚呢個手提蒸氣熨斗好用,因為「細」都係佢嘅賣點嚟!佢嘅機身只有118 × 81 × 97mm咁大,重450克,帶去旅行非常方便,仲可以用嚟消毒酒店床單!佢入面有一個85-100毫升水箱,裝滿水之後就可以持續釋出600萬粒高品質負離子長達10分鐘,機仔細細但強勁持久!此外,無論平熨好定掛熨好,用呢個手提蒸氣熨斗都可以一一幫你搞掂!佢有基本嘅強同弱平熨模式,適合唔同面料材質同厚度嘅衣物,唔怕熨壞,即刻恢復柔軟彈性!
呢個手提蒸氣熨斗非常方便好用,按個制蒸氣就可以一直從機底釋出,唔洗長按,名副其實「最快,最細,最專業!」仲有紫色同桃紅色畀你揀,配埋個手提盒,簡約輕便,最啱有品味嘅你!
JNC的產品一絲不苟,從包裝到品質都努力追求時尚,簡約和智能.時尚設計配合智能易用的功能,助您享有現代健康高品質生活,把不便變成方便,秉承「life is beautiful」的宗旨.


text:
22 JULY 2016(FRI)
話說魚子媽早前問我有冇興趣來一個小旅行,既可以去東壩萬宜地質公園參觀,玩完又可以留係酒店舒舒服服借宿一宵,咁好玩又可以見識嘅活動我緊係想去玩啦,所以就齊齊去L'hotel地質公園遊住宿計劃.
今次依個體驗真係令我眼大開界,就算係大暑之日成行,都係覺得值得呀~
作為一個九龍東嘅人仕,由屋企至L'hotel真係可以話半個鐘唔洗.不過其實今次依個地質公園遊住宿計劃又真係好
吸引,既有SynCab星群的士接送我地來回酒店至東壩,途中仲會帶我地去西貢市中心嘅火山探知館參觀,係探知館同東壩全程都有專業導賞員隨行為我地講
解,對成日想去了解多啲大自然景象但又唔識去嘅人(即係我),依個小旅行真係可以話係"叮"一聲,只需要舒舒服服跟住行就得,真係啱晒我依啲想去玩但又唔識玩嘅人呀!
自上次沖繩之旅後,小小豬極度愛上住酒店,正好滿足一下依個貪玩豬之餘,入酒店住下感覺都好RELAX啲呀~
今次小旅行我地獲安排入住升級套房,相對一般房間就更加大,客飯廳及睡房都分明,利用兩道小趟門設計,咁就開放性又得,想私隱啲又得,整間房間嘅空間感都大大提高呀~
小小一個飯廳角落用品都好齊存,仲有一個微波爐可以用添.當然有部分零食同飲品係要額外付款啦~
睡房內仲係一張KingSize床,真係一家三口瞓都仲有好多位呀~
洗手間同浴室係分開的,而日用品都好齊存,真係可以話咩都唔洗帶就可以入嚟住啦~
為配合地質公園遊的計劃,所以係房間內都會有與地質公園有關嘅標本同書籍,等大家對地質公園可以多啲認識呀~
休息過後我地就開始出發去地質公園之旅,原來住宿計劃內係有SynCab星群的士全程接送.小小豬都係第一次搭依啲大的士,佢都不知幾興奮~
我地第一個目的地就係位於西貢市中心嘅火山探知館,坦白講我都經過好幾次,不過都係第一次入去參觀~
地方唔算大,不過就介紹左香港火山嘅歷史同埋唔同種類嘅石頭,想了解多啲入面有咩睇,請留意我下篇小介紹啦~
離開火山探知館之後,我地就繼續搭SynCab向萬宜水庫東壩出發.由西貢市中心入去都要差唔多要40分鐘,好在SynCab座位都係非常闊落,再上司機叔叔嘅技術好好,所以全程車都好舒服呀~
終於嚟到地質公園啦~
嘩...整個環境都真係靚到我同小小豬嘩嘩聲,靚靚嘅藍天白雲,再加埋好特別嘅六角柱石,真係好莊觀,好難相信依度就係香港擁有嘅地方呀~
依個木橋可以話係地質公園新焦點,因為佢地係建成左大約兩個多月,就係想讓遊人可以係橋上清楚望到海蝕洞~
其實地質公園又點止咁少嘢睇,小小豬由初時攰攰的就越行越精神,緊係啦...咁靚地方又點唔會令人心情舒暢,所以就等我下篇嚟個更詳細介紹啦~
整個行程我地行左差唔多兩個鐘,唔好話小朋友,我地大人都覺得攰,所以回程時的SynCab真係非常重要,直接車我地回酒店,真係一個不可多得嘅貼心服務....真心覺得正呀!
回到酒店休息一陣,我地就到酒店內餐廳享用我地嘅地質公園主題晚餐.
老公嘅朱古力Cocktail,佢嘅外型就好似橋咀洲上嘅菠蘿包巨石.見到佢又令我好想去見一下依個菠蘿包石,唔知幾時可以去到呢~
我嘅菠蘿柚子Mocktail,小小豬話嗰六支朱古力條就係今日所見嘅六角形火山岩.哈哈哈...又俾佢估啱左,依杯又真係參考六角形火山岩呀~
同樣以菠蘿包巨石為藍本嘅超好味酥皮焗南瓜濃湯,佢個酥皮真係可以話係我食咁多次酥皮湯最正嘅一個,因為佢個酥皮超鬆軟而且又厚身,真心推介呀~
頭盤就係以黃竹角咀嘅沉積岩為題材嘅意大利風乾火腿配薯仔沙律~
我嘅主菜就係以沉積岩為參考嘅松茸菌西洋蒜焗澳洲銀雪魚柳,論搶眼度就一定係以脆餅疊成嘅層一層沉積岩,像真度又真係幾似哦~
老公嘅炭燒美國牛短排拼焗意式小圓茄,以果洲群島 - 海島奇為藍本,塊牛排佈置又幾似個小島哦~
最後甜品就係朱古力芭菲,參考橫洲嘅海蝕穴同埋管狀岩,感覺就好似有山有海又有石,單看賣相就都覺得好吸引呀~
就連小小豬都吸引到,佢又話要食少少甜品呀~
食飽飽我地就回房間,玩左成日,我地就齊齊早早休息啦!
估唔到一覺醒來,打開露台門就見到有驚喜,真係難以想飲係接近工業區嘅酒店望出去,都可以睇到一個咁靚嘅景色,仲可以望到郵輪碼頭嘅全景呀~
歎過酒店自助早餐,我地又去玩了,酒店內設有開放式Gym Room,不過小小豬未夠年紀去玩,所以只係參觀一下~
其實小小豬個心一早經去左游池了,游池唔算大,不過位於35之高層,就好似同藍天白雲拉近距離,整個環境舒服得唔識形容呀~
有得玩水嘅小小豬就當然係最開心,睇見佢兩父子玩得咁溫馨,我都好想落水玩埋一份,點解我次次都係咁黑仔,唔可以同小小豬嚟個水中浪漫呀~
由於地質公園遊住宿計劃係可以延遲下午3時退房,見有時間我地就去三樓露天平台參觀下啦~
話咁快我地兩日一夜嘅小旅行就結束,雖然係看似簡單,不過又真係可以話舒舒服服咁令我大開眼界,真心覺得酒店前往地質公園遊覽係一個好好嘅安排,可以遠離繁囂,輕鬆體驗不一樣的香港.
其實香港真係有好多靚地方,只係平日我地少見到少留意,原來都有好多山明水秀嘅迷人一面,好值得推廣呀!
More Information :
地質公園遊住宿套餐由HK$2,188起,包括:
- 單人或雙人入住地質公園主題客房一晚
- 火山岩園區萬宜地質公園步道導賞遊 (由獲推薦地質公園導賞員R2G Guide或香港地質公園導賞員Hong Kong Geopark Guide帶領,並由專車接送往返酒店)
- 地質公園特飲兩杯及酒店餐廳雙人自助早餐
- 保證免費延遲退房至下午3時
- 免費使用無線及有線網路 ,使用酒店健身中心和泳池
地質公園美食住宿套餐由HK$1,288起,包括:
- 單人或雙人入住地質公園主題客房一晚
- 雙人四道菜地質公園主題晚餐
- 地質公園特飲兩杯及酒店餐廳雙人自助早餐
- 免費使用無線及有線網路,使用酒店健身中心和泳池
**如心南灣海景酒店及如心艾朗酒店同時推出**
Website:http://www.lhotelgroup.com/en/hotel/lhotel-elan/Home
Facebook: https://www.facebook.com/lhotelelan/?fref=ts
**我地的FACEBOOK PAGE,齊齊來交流親子.育兒.烹飪啦**


text:
Spotify呢排做咗啲咩駭人聽聞嘅事,令到廣東話嘅用戶全部反晒枱?阿凡達隻外星話連語法都特別外星?印地語一樣嘢由未做完到做完,會進入咗平行時空?華沙人唔知一件零件點嗌嘅時候,會開始講德文?
今集,我哋拎起語言學課本,一路聽我哋主持打開 「形態句法配列」嘅腦洞.
喺YouTube收聽
成爲 Patreon 會員除咗有足本逐字稿,仲有得投票,參與Discord添!
Continue reading
如果想單次打賞,亦都可以請我哋飲杯咖啡!
Snapchat 竟然開始轉型用 AR 教語言?聽 Gaelic 嗰陣點解第一個字通常最容易明?原來學日文係砌積木,但係講格陵蘭文就係玩黏土?今集《絮言・狂想》帶大家探索語言分類學,用宏觀嘅方法睇語言.
喺YouTube收聽
成爲 Patreon 會員除咗有足本逐字稿,仲有得投票,參與Discord,同埋以下額外內容添!
-蓋爾語,威爾斯語結構比較
如果想單次打賞,亦都可以請我哋飲杯咖啡!
報名參加Polyglot Gathering Online 2022!
Continue reading
今集唔單止有特別嘉賓,仲有放假mode嘅以色列添!
一出發先發現,喺網上咁辛苦學一隻語言,原來去到現實世界都係棘棘下!
至於唔同嘅文化,對自己母語有啲咩態度?
對外語有興趣,又應該揀讀外語定讀語言學?
一齊睇下Adam有咩獨有嘅見解先!
嘉賓:
Adam
喺YouTube收聽
成爲 Patreon 會員除咗有足本逐字稿,仲有得投票,參與Discord,同埋以下額外內容添!
Continue reading
-講普通話用多啲腦?
每當聽到人講外語時,有冇諗過,到底佢哋講 咩 話?
今集,我哋就以The Great Language Game嘅模式,一齊嚟玩個估語言嘅遊戲.不如你都嚟一齊估,然後再聽下兩位主持講解下,究竟係點樣從每隻語言嘅聲音,嚟到去估呢?
(呢個節目喺YouTube都有,快啲去訂閱!)
Continue reading
話說我最近喺大學上緊拉丁文暑期班喎.我本身已經對唔少歐洲語言都頗爲熟悉,見到啲複雜嘅語法都唔陌生.但係睇住個老師講解,又快又唔清楚,仲成日叫人死記硬背,就覺得,如果第一次接觸哩啲概念,頭都應該大埋.所以就諗,不如我一路學,一路喺哩道寫下我啲心得,俾有興趣嘅人睇下,認識下,都唔錯吖.
一嘗試講文法,啲人多數一係就從語言學角度講,一係就剩係同你講你要點點點用呢個字,無乜時間解釋箇中嘅原理或者因由.爲咗滿足啲好似我噉無乜語言學底,但係有鍾意一路讀規則一路思考下「點解」嘅人,我就決定從學外語嘅角度出發,講下啲文法嘅概念可以點樣去理解.
Continue reading


text:
通常呢啲時間,就係好多人四處尋找減肥藥,同減肥補充品嘅時間!
今次特別想同大家分析市面上最流行嗰幾種減肥補充品,尤其是一啲網上買到嘅產品Tremella Yuzumi,亦都有一啲好多明星介紹嘅產品例如楊秀惠CM LESS系列.亦都會加入近期網紅產品「減腩微晶纖」.
減肥藥同減肥補充品嘅分別
呢個有幾年前都同大家提過,對一啲可能未睇過之前文章嘅朋友,我再一次講解究竟「減肥藥」同「減肥補充品」兩者有乜嘢分別.
香港市面上買到嘅唔係「減肥藥」,係「減肥補充品」.香港如果要買減肥藥,就一定要經過醫生,要醫生紙先買到.如果要買到減肥藥,就必須要首先通過醫學評估,屬於癡肥狀態,有強烈嘅醫學及健康需要,先至會有機會獲得處方,購買得到減肥藥.
減肥補充品,其實係一啲能夠改善你體質,加速新陳代謝,幫助燃燒脂肪,減少水腫,但係本身不含西藥成分嘅營養補充品.
香港對於西藥藥物同藥劑嘅定義非常之明確,基本上你響連鎖藥妝店,水貨化妝品店,運動用品店買到嗰啲纖體減肥品,都係「減肥補充品」,並唔係減肥藥.
減肥藥就一定要搵醫生紙幫你買.連鎖式嘅藥妝店,水貨化妝品店係唔會有.
搞清楚呢個概念之後,就正式進入討論市面上唔同嘅減肥補充品.
Tremella Yuzumi
酵素,呢排真係好流行!自從Tremella帶起潮流之後,市面上都有好多唔同嘅廠商提供酵素產品.市面上見得比較多,就係Tremella Yuzumi.
除非你真係好少上網,否則一定見好多網上嘅推廣,網絡紅人推薦.
Tremella Yuzumi開始嘅時候,有少少令人保留嘅地方,就係唔知道其實佢原本個生產商究竟係邊個.
淨係見到好多旺角格仔舖,水貨化妝品店,IG網絡微商,傳銷出售.根據過往經驗,通常呢類地方出售嘅產品,都要小心留意成份.尤其是如果你本身係屬於骨灰級嘅美容人士,瀨過野,中過M8毒面膜,大陸假扮日本水光針等等……就會比較小心.當然呢啲唔可以一概而論,要逐個逐個睇.
有一點係可以留意番,就係個產品本身雖然話日本專利,但其實真正嘅生產商係馬來西亞!
經過翻查資料,其實佢所謂嘅日本專利,係裏面成份!並唔係產品本身.
唔知點解馬來西亞特別多生產減肥纖體網紅產品,其中一個原因,可能因為當地生活水準唔高,生產價錢夠平!
食過之後我發覺個排毒效果係可以嘅,但係可能我本身都係屬於健康,之前網上評價話一食完之後會屙到停唔到嗰種,個人就冇出現咁嘅情況.呢個有機會可能係之前嘅顧客可能本身都有咁上下便便,因受到腸胃嘅刺激,通便效果產生作用嘅時候,就會即刻屙到停唔到.
我自己都食過唔同類型嘅纖體酵素產品,發覺Tremella Yuzumi嘅可取之處,就係佢嘅味道係比較容易接受,尤其是佢加咗啲莓子成份,食落去係易接受嘅.
推薦程度:4星星
XS PERFECT SIZE減腩微晶纖
減腩微晶纖 ,呢個都屬於奇蹟級個案!減腩微晶纖個市場反應好熱烈,喺完全冇任何網上宣傳,冇明星代言,純粹靠熟客口碑同驚人減肥效果嘅情況之下,竟然賣到完全缺貨,斷市!
減腩微晶纖,一個字,勁!
減腩微晶纖本身不含任何藥物成分,冇中藥成分,亦冇任何西藥成分,係天然植物萃取物.
咁點解可以減得到?原因好簡單,因為科研實證.減腩微晶纖技術,主要係利用科學從植物裏面吸收Amorphophallus萃取物,利用植物天然保護膜安全吸走油份的效果,令到自己減少吸入不必要的卡路里,糖分,其他導致肥胖嘅成分.
科研反覆實證,發現每日進食3 gram,可以促進腸道健康,減少油分吸收.當吸收入體內之後,植物纖維成份會形成一種天然的保護膜,防止腸胃吸收過量的糖分,以及容易導致肥胖,血糖上升的食物成份,從而做到輕鬆簡單纖體的效果.亦可以減少膽固醇的累積.主要成份更被日本政府列為可以減低糖尿病風險.
減腩微晶纖裏面其實包含好多植物纖維,之前都有好多科學家對啲植物纖維作出深入營構.科學研究顯示,呢啲植物纖維其實係有助於減少糖分吸收.咁樣就可以避免因為平時飲食唔平衡,吸收過多糖份嘅情況導致肥胖.
減腩微晶纖另外一個好處,係可以幫你減少油分嘅吸收.植物纖維嘅成份係可以令到腸胃裏面嘅油分,被植物纖維包圍,令到佢有唔會咁容易俾你身體吸收.對於面有過多,甚至容易有暗瘡等等嘅情況嘅人士,如果你個身體唔係吸收咁多油分,其實係會有一定嘅改善.
由於減腩微晶纖嘅成份係天然,並無任何西藥成分,佢係比較溫和嘅減肥補充品.比較適合初心者.
減腩微晶纖都形狀有少少似康鈣C,將佢擺落水裏面之後,就會自行溶解.變成粉狀之後,就可以即刻飲用.減腩微晶纖個味道係有少少甜.
雖然佢個食法係可以直接吞服又得,加水服用又得,我自己就比較建議大家加水.第一,加水之後甜味比較明顯.第二,因為其實佢都幾大粒,如果你本身口細,會容易kick住.
沖咗水之後就會1分鐘之內變成粉狀,溶喺水裏面嘅時候就可以即刻食用.如果你擺超過幾分鐘,佢會慢慢變成好似啫喱嘅狀態.嗰個時候食都得,有啲人當係食啫喱甜品咁食,但係我自己就比較鍾意當沖劑咁飲.
其實佢個效果都算係明顯,因為食咗頭幾次第一日食三次,每次一粒,係感覺到個食慾明顯下降左,真係冇咁想去食甜嘅嘢,亦都唔想飲珍珠奶茶.主要嘅原因,係佢嘅植物纖維發揮天然飽足嘅作用,亦都防止身體吸收過量糖分,唔會有種好想好想食嘢嘅不健康狀態.
食咗幾日,發覺身體有明顯嘅不同.再上過磅磅一磅,的確係有分別.
減腩微晶纖,最犀利嘅地方,就係佢唔需要劇烈運動,亦都唔會好辛苦咁樣follow一個超級嚴格嘅飲食計劃.
呢個產品,特別適合一啲唔想太辛苦運動,而又想減少食零食,飲台灣手搖飲品等等習慣嘅人.
推薦程度:5 星星
楊秀惠CM LESS
CM LESS呢隻產品就好多網上廣告,其實好多人都試過,反應不一,有啲人話有用,有啲人話食完之後腸胃好似麻麻哋!其實CM LESS係楊秀惠公司自家產品,馬來西亞製造,呢幾年都喺網上幾流行.
CM LESS 其實並唔係一隻產品,其實係一系列不同嘅產品,佢裏面再有分為Step 1 2 3 4.
初心者,建議直接Step 2!
CM LESS效果可以接受,算係市面上比較快見到效果嘅營養補充品.佢比較出名嘅就係Step 2,一般網上反應都話呢個效果最好,如果你只係可以夠budget買一個,建議Step 2.
Step 2 主要成份係藤黃果精華,魔芋精華,洋車前子精華.
以科學上嘅角度去分析,都有減重科學根據,利用不同嘅物理學機制,減少脂肪嘅吸收,亦都可以喺某程度上減少進食啦,長期服用,有減少體重嘅效果.佢同另外嗰隻減腩微晶纖都有啲相似.
減腩微晶纖同 CM LESS唔同嘅位在於,在於CM LESS有加藤黃果成份.
點解入咗藤黃果成份係好定唔好?呢一點有爭議.因為如果你去外國嘅大學研究網站,都會見到唔少嘅研究有關藤黃果減肥可能帶來嘅副作用.
藤黃果可以幫助減肥呢一樣嘢,其實響外國有唔少嘅研究嘗試去證實,但係咁耐以來其實並無一啲好強嘅科學研究顯示,滕黃果精華可以幫助到減肥!
可能你會問,加多左嘅成份落去都冇乜問題,因為多一隻成份唔係好啲咩?其實真係唔係,因為藤黃果精華係屬於具有爭議性嘅成份,有潛在嘅風險,之前都有人列舉過不同嘅副作用.
滕黃果精華有機會導致各種副作用.包括心跳,嘔吐等.如果呢種成功嘅優點未能夠得到充分嘅科學證明,同時亦都有比較大嘅潛在風險,咁可能要再睇吓先.
推薦程度:4星星
總結
比較咗唔同嘅減肥藥,纖體營養補產品,最重要嘅就係搵到啱自己嘅體質.如果你本身係屬於積聚大量便便,經常去唔到洗手間嗰啲,就建議你Tremella 同CM LESS.
如果你本身係屬於身形偏肥,想希望獲得美化體態同線條效果,唔想再吸收咁多有害毒素同脂肪,做到減少食慾嘅效果,就會建議「減腩微晶纖」.


text:
2017-01-28 16:04
常見問題常見問題常見問題常見問題常見問題二常見問題常見問題常見問題常見問題常見問題二常見問題常見問題常見問題常見問題常見問題二常見問題常見問題常見問題常見問題常見問題二常見問題常見問題常見問題常見問題常見問題二常見問題常見問題常見問題常見問題常見問題二常見問題常見問題常見問題常見問題常見問題二常見問題常見問題常見問題常見問題常見問題二常見問題常見問題常見問題常見問題常見問題二常見問題常見問題常見問題常見問題常見問題二常見問題常見問題常見問題常見問題常見問題二常見問題常見問題常見問題常見問題常見問題二常見問題常見問題常見問題常見問題常見問題二常見問題常見問題常見問題常見問題常見問題二常見問題常見問題常見問題常見問題常見問題二常見問題常見問題常見問題常見問題常見問題二常見問題常見問題常見問題常見問題常見問題二常見問題常見問題常見問題常見問題常見問題二常見問題常見問題常見問題常見問題常見問題二常見問題常見問題常見問題常見問題常見問題二常見問題常見問題常見問題常見問題常見問題二常見問題常見問題常見問題常見問題常見問題二常見問題常見問題常見問題常見問題常見問題二常見問題常見問題常見問題常見問題常見問題二常見問題常見問題常見問題常見問題常見問題二常見問題常見問題常見問題常見問題常見問題二常見問題常見問題常見問題常見問題常見問題二常見問題常見問題常見問題常見問題常見問題二常見問題常見問題常見問題常見問題常見問題二常見問題常見問題常見問題常見問題常見問題二常見問題常見問題常見問題常見問題常見問題二常見問題常見問題常見問題常見問題常見問題二常見問題常見問題常見問題常見問題常見問題二常見問題常見問題常見問題常見問題常見問題二常見問題常見問題常見問題常見問題常見問題二常見問題常見問題常見問題常見問題常見問題二常見問題常見問題常見問題常見問題常見問題二常見問題常見問題常見問題常見問題常見問題二常見問題常見問題常見問題常見問題常見問題二常見問題常見問題常見問題常見問題常見問題二常見問題常見問題常見問題常見問題常見問題二常見問題常見問題常見問題常見問題常見問題二常見問題常見問題常見問題常見問題常見問題二常見問題常見問題常見問題常見問題常見問題二常見問題常見問題常見問題常見問題常見問題二常見問題常見問題常見問題常見問題常見問題二常見問題常見問題常見問題常見問題常見問題二


text:
廣福邨
廣福邨(Kwong Fuk Estate)係香港大埔一公共屋邨,響林村河同大埔河匯流同大埔海之間.廣福邨八棟樓1983年落成,全邨響大埔海填地之上.邨中間有廣福邨商場.
地理[編輯]
廣福邨喺大埔新市鎮東側,林村河南岸,太埔河東岸.隔元洲仔公園到大埔海西岸.邨東南係已連地嘅元洲仔,西南係運頭角.
邨南有大埔公路,係南面入大埔市區主要道路,直入廣福道,而廣福邨亦由此而名.
廣福邨東南隔廣宏街係宏福苑.廣福邨同宏福苑自成一角,畀河與道隔開大埔新市鎮其他部份.
歷史[編輯]
廣福邨所在,原為大埔海.運頭角同元洲仔係最近陸地.兩地之間,係大埔河口.英國1898年入主新界之後,1900年代起九廣鐵路同大埔公路.其中大埔公路近黃宜坳落山之後,起堤駁住元洲仔同運頭角,通去大埔太和市.
條堤令大埔河口積沙成地,河口推遠至元洲仔附近出海.之後大埔響香港政府規劃之下,變成大埔新市鎮,一方面大幅填海,另一方面改變河道,同時道路網路亦大幅改變.
因為堤外大埔海邊,大幅填地,大埔河改向北走,同受填地影響嘅林村河匯合再向東出海.1983年,呢笪地,起好廣福邨.同邨有中小學同社區會堂.
樓[編輯]
廣福邨1983年起好,一共有八棟,其中廣仁樓同廣惠樓都係新舊型.而廣禮樓 ,廣義樓,廣祐樓同廣平樓係雙塔型.同埋廣智樓同廣崇樓皆係Y2型.


text:
我系牙齒唔齊,側面睇上去我嘅口有d凸,我覺得好肉酸.因為系第一次箍牙,所以好緊張就check咗好多資料,同埋問咗好多醫生朋友箍牙會唔會有咩後遺症.因為我媽成日都話箍牙對牙齒傷害太大了,以後老咗嗰陣就會掉好多牙,所以我一直都好驚我以後會掉牙就一直冇箍.但系每個女仔都覺得自己系唔完美嘅,我都一樣!所以我自己有經濟來源嗰陣我就下定決心要箍牙啦!
箍牙後遺症有邊D
好多人都話箍牙後遺症就系你要一直戴保持器,醫生雖然話系戴一年半左右就可以啦,但系有d箍牙之前牙齒問題好嚴重嘅朋友就需要一直戴保持器,避免佢再次反彈.我箍完牙之後我都一直戴咗比較長時間嘅保持器,依家都有戴,不過系時不時先戴一次.其實好多人話箍牙做咩咁麻煩噶,箍完都仲未得,仲要戴咁耐嘅保持器,但冇計啦為咗靚就要學會堅持.
我箍牙嘅時候我覺得我憔悴咗好多,我箍嘅系常規嗰種鋼絲牙套,剛開始嘅時候食嘢都冇力,只能食軟d嘅嘢,箍牙呢段時間我瘦咗好多,因為冇點大力咬野所以咬肌有點縮咗,顴骨都比以前突咗小小,呢種好似叫牙套面.箍牙嘅時候仲會覺得牙齒比以前敏感咗,食嘢會慢過人哋好多.不過箍完牙之後我就肥翻啦,側面變得好好睇,面型同以前有d唔同,比以前好睇好多~~
我覺得我箍完牙之後都冇發現有咩後遺症,至於我媽講嘅嗰個牙齒容易掉嘅問題,我提前食鈣片,注意自己鈣質嘅吸收就得啦!箍完牙之後變靚咗我媽都成日贊我,女人就系善變~~~
以上就系「箍牙嘅後遺症有邊d?」嘅簡單介紹.如有疑問還可以網絡咨詢或通過whatsapp&wechat+85362124305 同我們的專家進行一對一交流,同時通過網上預約掛號,可享受優惠(特惠價除外),到院無需排隊優先就診服務.


text:
好耐之前, 有件鬍鬚佬, 他到處去搞d龜, 搞到隻龜縮埋個頭, 就會變成個龜板. 鬍鬚佬可以利用個龜板, 去打擊敵人, 同賺取金幣. 而且, 條鬍鬚佬仲會食真菌, 食完之後變到老練咁大, 又可以食d好似草藥既植物, 食完即可迫身體d虛火迫出來, 直頭係個手掌射粒火球咁. 聽完以上既你聯想起d乜呢?
你無估錯, 我講既係一個好經典既電視遊戲, 呢個遊戲就正是被香港人稱為「孖寶兄弟」既瑪利奧兄弟. 此遊戲超級架勢, 相信你即使無玩過, 都聽過.
佢係一個個日本任天堂推出既遊戲, 於一九八七年搞左個叫「超級瑪利奧世界」, 然後就旋即瘋魔全球, 最後搞到同系列出好多個. 俗話都有講啦, 寧欺白鬚公, 莫欺鬍鬚佬, 兩條穿工人褲的中年鬍鬚佬, 竟然係全世界最賺錢既遊戲品牌, 呢兩架其貌不揚既麻甩佬, 佢地的受歡迎程度, 完全頂得住果隻比卡超. 咁孖寶兄弟成功既原因係咩呢? 我估就係在於其保留幾個重要元素啦, 例如鬍鬚佬呀, 龜板呀, 食草藥會迫d虛火出黎呀咁.
任天堂靠以上元素, 賺到豬籠入水, 亦變左世界上最富影響力既遊戲廠商之一. 不過呢期唔算好順利, 手機市場成長得好快, 或多或少都影響左「老任」, 任天堂既股價, 由金融風暴前七十美金, 去到今日只剩五份一, 二零一二年仲首次出現虧損. 不過呢個世界風水輪流轉, 任天堂勝在彈藥夠, 諗到好橋, 過幾年一個屈尾十又掂番都好自然.
呢個世界無獨有偶. 所謂日本有個任天堂, 香港都有個海乜堂, 我自己經常塔巴士都可以睇到有佢地既廣告, 跟任天堂一樣有鬍鬚佬當主角, 十分幽默盞鬼. 唔知係巧合定係點, 大家一樣係鬍鬚佬做招牌, 用龜板賺錢, 仲有土茯苓可以幫你降火. 喂, 點解咁似? 老老實實, 我都唔知點解.
不過始終有一點唔同既, 就係真菌, 真菌呢樣野幫任天堂發達. 但對香港果個就相反. 雪上加霜, 星期五走過路邊書報攤, 見到兩個大頭條, 搞到話又退貨又盛. 一時之間都幾多風雨.
但呢個世界有危就有機, 又係果句, 塞翁失馬, 焉知非福呢. 可能呢個正正係任天堂向中華市場踏出一步既好機會都唔定喎? 既然大家都多事之秋, 更加應該搞下新意思沖喜下, 合作出番隻 game, 用番鬍鬚佬做主角, 照樣踩下d龜板, 至於朵花以後就叫土茯苓, 食左就會清熱降火, 直頭將d虛火排左出去. 唔好覺得無厘頭, 呢期就係興 crossover.
如果真係咁樣做, 甚至可以順勢出埋龜苓膏, 釀個品牌上去, 賣晒全世界. 將龜苓膏呢種文化推廣出去全世界, 將香港文化發揚光大. 都咪話唔得. 日本人一向都好鐘意香港文化, 可能玩下手, 會將龜苓膏變左日本既潮食都唔定添呀.


text:
每個人都有佢自己跑步的理由,有啲人係想減肥,有啲人想強身健體,有啲人想挑戰自我.但呢種心態係會隨住越跑越多而有所改變.
點解要跑步
我起初想跑步嘅原因一定係想減下肥同身體健康,但跑步呢種病好奇怪,跑下跑下就會好多嘢諗,諗下點樣先可以令自己跑快啲,點樣可以跑耐啲長啲?尤其係當你病入膏肓嘅時候,更加會做好多傻事,例如一條友無啦啦會走去青公索返廿幾三十K都係等閒事.好彩我家獄長深明大義,我啲批文從來都係即批.到咗家陣,已經去到一個星期點都要跑返幾日嘅情況,月索二三百K已經成為習慣,慢慢就更加能夠配得起院友呢個名.
跑步從來冇分對與錯,只有愛與不愛,當你愛上咗佢之後,人會變得瘋狂!XD!從前我會告訴你我係為咗健康所以去跑,家下我會告訴你我係為咗可以繼續跑落去,所以我要健康!
跑步從來都係一個人嘅事
雖則話跑步最緊要有海景同有院友啫,但我始終都覺得跑步係一個人嘅事,無論背後有幾好因素去支持都好,始終你唔換衫,唔換跑鞋,一切都係嘥氣.所以我好認同好朋友D小姐同我講過嘅一句說話︰心動不如立即行動啦!只要你肯走出你身處的comfort zone,出去好好自虐一番,我很肯定你一定會體會到不一樣嘅 人生.記住,跑步從來都係跑自己,唔好同其他人比較.除非你係非洲藉選手啦!
下次再同大家講下跑步的二三事,就係 同埋 ……
(待續)
Fitz.hk Facebook專頁
[親身實證] 變都樣埋 當阿Bob遇上森美
跑比賽 要知道的二三事
[日本三連馬之一] 京都馬,終於成功完走
Fitz Running 跑步


text:
其實,余文樂同陳冠希啱啱出道,就畀外界稱為孖生兄弟,無論係外形定形象,佢哋都係走型男路線,更有人形容佢哋係香港現實版嘅小魚兒同花無缺.
喺陳冠希喺當紅嗰陣,佢已經係香港第一潮牌人,都係開創咗明星潮牌嘅第一人.之後就有好多明星都學佢開創自己嘅服裝品牌,其中包括咗余文樂.
雖然目前陳冠希,余文樂睇似河水不犯井水,但實際上仲有恩仇交雜,一個定居美國絕跡香港娛樂圈,一個移居臺灣做潮牌生意,副業係演藝事業,相隔半個地球仲係睇對方唔順.
尤其係喺潮牌發展上,余文樂總係妄想超越陳冠希,其潮牌喺大陸知名度甚高,而且仲喺度不斷擴張領域中.不過,原來余文樂所謂嘅潮牌服飾其實都係靠抄襲,呢件衫早喺20年前,陳冠希已經穿過.
再次卷入涉抄襲風波嘅余文樂,為其品牌解釋,只係想向經典致敬,默認咗抄襲行為.要知道,其實余文樂并唔係第一次抄襲,早喺2017年余文樂已經抄襲日本潮牌Visvim.
一路拍戲一路經營個人品牌嘅明星唔少,唯獨余文樂以潮牌為本,以《志明與春嬌》系列同真人騷《我們相愛吧》,打開喺大陸市場更奠定潮人暖男形象,借名氣幫品牌更上一樓,慢慢將演藝事業變成副業.
兩年前完成最後一部電影《悟空傳》宣傳工作之後,余文樂索性連跟身多年嘅藝人助理都辭退咗,未有接新戲亦唔見再錄制大陸真人騷,依舊做潮人品牌.
梗係,比起拍劇賣衫肯定嚟錢快,話曬佢嘅牌子嘅衫一啲都唔平,一件抄襲嘅衫最低399蚊.
唔怪得余文樂棄影從商全力發展個人潮牌,一樣畀潮人吹捧,同潮牌合作掀起炒價,余文樂仲沾沾自喜公開炒賣榜,一樣畀網民不齒,指永遠都唔夠陳冠希專業.噉樣所謂嘅潮牌,大家仲幫襯嗎?
Like MisshkNews Facebook!不出门也能知天下事~


text:
宜蘭民宿:原本以為宜蘭係一個鄉郊地方,民宿多數都係走親民路線,真係發夢都估唔到呢度竟然可以搵到間咁靚嘅民宿,散發住地中海feel~
秘穴行館係繼伯朗城堡後,令我地再次以為自己身處歐洲嘅一個地方! 民宿座落於宜蘭頭城嘅海岸線上,外觀仿照每個女孩子都夢寐以求嘅希臘深藍屋頂白色小屋興建,每間房都有獨立露台,一望出去仲要180度全海景…唔講真係以為自己去左希臘santorini呀! 民宿每間房都設有獨立出入秘道,啱晒最著重私隱嘅客人.
入房一睇,果然「民」如其名,好似成個秘密洞穴咁.民宿主人仲好有心思咁幫每間房改名,好似: 邱比特,雅典娜,維納斯咁…唔知住完一晚雅典娜房後會唔會變到好似呢個希臘女神咁有氣質呢? (自我陶醉中…) 房間每件擺設都係由民宿主人親自喺歐洲搜集返黎,原來民宿主人為左同多啲人分享同欣賞到佢嘅古董收藏品,先將呢間海邊別墅發展成民宿~ 呢個武士會唔會好似Night at the Museum咁半夜翻生架?人有三急,入到浴室,嘩嘩嘩!!! 個浴室大到可以開party呀! 浴缸仲大到可以點瞓都得添!由秘穴行館行落去沙灘只需短短3分鐘,除咗喺房間個小型pool玩水外,嚟海灘一樣得!一場黎到,緊係要對住太平洋睇日出啦! 再黎個晨光一跳,有無feel先 ?
返入民宿望住個海歎返個專人烹調嘅English Breakfast,生活品味咪就係咁囉~! 想玩得盡興d,仲可以叫民宿主人幫你代訂各種活動,浮潛,滑翔傘,衝浪等等應有盡有.加埋專業教練陪同指導, 咁就玩得安心又放心啦! 台灣價錢,希臘享受…唔想坐十幾個鐘頭飛去愛琴海? 不如近近地過來宜蘭黎番個地中海式度假先啦~
小貼士: 一家大小可以訂住雅典娜房,房間外面設有獨立嬉水池,唔去沙灘,留喺民宿望住個海relax下, 一樣咁正!
宜蘭遊記:樂山溫泉拉麵 / 蘭陽博物館 / 伯朗城堡
宜蘭遊記:心程帶你去宜蘭
8月藝穗節開鑼
5大夏日音樂節活動
關子嶺烏山頭線 8月免費坐
麵包超人主題專賣店 9月登場
10個最特色的巴士站
一定要去的5個彩繪村
2015 DORAEMON RUN 同多啦A夢一齊跑


text:
2 MAY 2011 (MON)
今日係最後一日假期,所以我地就約埋小豬媽一齊去MEGA BOX行吓街飲吓茶啦~
我地去左飲茶先,上次見有朋友仔去食點心放提,所以我地都去試 吓啦~
依啲都只係我地叫左一部分,因為有啲我就掛住食,唔記得影相.哈哈哈....整體上啲嘢都都幾好味,唯一唔好嘅就係出菜太慢呀!
之後我地就開始我地個SHOPPING活動啦!首先我地去行荷花,就係咁小豬媽就買左套洗白白玩具俾小小豬啦~
睇吓小小豬幾鐘意套玩具~
我地就向童裝出發啦!
之前買左對涼鞋仔俾小小豬做兒童節禮物.不過當時就貪心左啲啲買大左,所以就成日甩,攪到我唔敢俾佢著.今日行街街時見到對幾得意嘅涼鞋仔,雖然就貴左少少,不過都係買左佢俾小小豬著,等佢唔好成日出街冇鞋著咁醜怪呀~
繼續我地又去HALLMARK入貨,原本都只係諗住睇吓,點知就嚟大破財.依兩件係婆婆送嘅背心衫仔(婆婆話好鐘意個Bear Bear呀)~
我都唔執輸,買左一件長外套同埋兩件夾衣仔~
最後我地就去埋『THE BEST』,因為想買部攪拌器整果汁俾小小豬飲.揀左好耐,終於買左部細細嘅,方便擺係屋企嘛~
今日真係勁SHOPPING大出血,不過全部都係買俾小小豬嘅,我都唔肉痛,仲買得好開心添...哈哈哈!


text:
男人的Fantasy (二七八) 行一次善舉
武漢肺炎已經影響全球幾個月,呢幾個月大家嘅改變都好大,其中一樣就你同口罩相依為命嘅情況.
由一月時口罩嘅大炒賣,去到近一個月口罩供量已經有一定嘅數目,市面上搶口罩又或是無良藥房門口大大隻字寫住「口罩一盒$238蚊」嘅情況已經幾近消失,對於大部份市民嚟講問題已經解決,但對於社會上一啲小眾人口來講,問題依然存在.
我住喺一個公共屋邨,經常都會見到好多老人家都無口罩,有啲會用廁紙加一條橡筋去DIY,最嚴重有一次,我見到一個老人家用手掩住個口,再用近乎跑嘅速度喺人群入面穿過,走兩步就行埋一邊周圍望望,怕人見到佢無帶口罩,令人好心痛.
其實之前都有同朋友去過幾次派口罩嘅小活動,大概都係自己買一啲口罩返來,再周街打遊擊咁見到老人家就派,有時同佢哋傾下偈,了解吓佢哋生活,總算叫出過一分力.
但估唔到當我以為疫情慢慢退時,屋邨入面其中一座,竟然有一家三口確診,呢個情況令我不禁擔心,如果喺呢個大部份都係老人家嘅環境入面大爆發一次,個情況可以有幾一發不可收拾.
最後我決定大費周章一次,去做一次自己能力範圍內嘅事,我身邊嘅善良朋友唔少,經我向幾位朋友商量之後,決定自組一次活動,向唔同嘅朋友籌集一啲口罩,再派俾出現確診家庭嘅大廈,希望可以盡快將個情況減到無咁壞.
善意總係將人拉近,估唔到自己問咗身邊幾個朋友,佢哋都願意仲出援手,謝安琪小姐,古天樂先生仲有小美姐姐都即時作出反應,捐出一定數量嘅口罩,仲有我半個老闆娘梁芷珊小姐,更加親身到佢好朋友鄺博士度買咗一批口罩送到我屋企,見到一大堆口罩堆滿自己屋企,雖然無咩位行,但總係覺得人間有愛.
但係今次我要派嘅大樓總共有833戶,而每戶我決定派14個口罩,希望呢個數量可以暫時幫到大家,之但係大部份都係一箱箱嘅口罩由我一個人分成7個一包咁包裝,呢一萬幾個口罩就變成我呢幾日嘅朋友,一有時間就坐低包,載上手套可能一包就係包兩三個鐘,好多朋友話要嚟幫手,但寒舍太細,唯有下次再約.
花咗幾日,終於都完成呢次嘅活動,完成一刻非常開心,希望自己少少心意可以幫到老人家,而自己亦都希望可以漸漸習慣行善,將呢一種好心情傳遞出去.
薛可正Facebook Page
http://www.facebook.com/sithoching
IG:sithoching


text:
東海道新幹線
東海道新幹線(日文漢字:東海道新幹線;假名:とうかいどうしんかんせん;英文:Tokaido Shinkansen)係世界頭一條高速鐵路,連接日本嘅東京站同新大阪站,長515公里,1964年通車.由JR東海營運.由於好多列車同山陽新幹線(連接新大阪站同福岡市博多站)直通運行,所以都有人總稱佢哋為東海道・山陽新幹線.
概況[編輯]
東海道新幹線係全日本而且係全世界第一條高速鐵路.
喺東海道新幹線開業之前,日本東西運輸嘅大動脈東海道本線(連接關東嘅東京站同關西嘅神戶站)因為快速經濟成長而面臨容量唔夠嘅問題,所以有必要由根本上增加運輸能力.因此,日本國鐵(JR前身)決定咗要建設可以高速行駛喺標準軌嘅新鐵路線.1959年4月20號,東海道新幹線正式動工.1964年10月1號,東海道新幹線全線開業以迎接10月10號開幕嘅東京奧運.喺計劃階段叫東海道新線,而開業嘅時候就命名為東海道新幹線.新幹線呢個名係由二戰之前對東京站至山口縣下關站嘅子彈火車計劃嘅內部稱呼以嚟.由於而家國際上除咗以正式英文名「Shinkansen」嚟稱呼日本高速鐵路之外,佢仲有個花名係「Bullet train」(子彈火車).


text:
自從馮盈盈下半身真空搶盡風頭,我地一班男人圍內討論咗好耐,張圖J完又J.
話說噚日啱啱約咗女朋友喺銅鑼灣等然後食飯,佢一身連身裙打扮雖然係冇馮盈盈咁惹火,不過已經足夠吸引一個又一個路人回頭一望.就喺我行埋去拖住佢同時錫佢一啖然後準備起程嗰陣,佢企喺原地拉一拉我隻手示意我遞隻耳仔埋去,然後好細聲噉同我講咗一句嘢.
「我今日冇著到底褲出嚟啊.」
如果你有睇過周董嘅頭文字D,我個樣就同佢聽到好性感嘅泳衣之後一樣.我努力按奈住自己複雜嘅心情同急速充血嘅下半身,亦都冇問佢係咪唔記得著咁白痴,只係舔一舔自己咀唇,然後同佢行去食晚飯嘅地方.入到餐廳,侍應同我地講而家得返吧檯位,問我地有冇問題.平時我就冇所謂嘅,不過諗起今日女朋友真空,啲吧檯櫈又鬼死咁高,就算佢連身裙夠長我都仲係唔放心,行返出去搵咗一輪先搵到有二人位嘅餐廳.
成個食飯嘅過程我女朋友都有意無意噉整下條裙或者換腳翹,搞到我成餐飯都唔知自己食緊啲乜.我細細聲問佢做乜今日玩啲咁刺激嘅嘢,佢嘻嘻噉笑兩聲,然後話今日突然想試一下平時一啲未做過嘅事,不過我心入面知道一定關馮盈盈事,因為啊晚同佢傾電話佢追問咗我好多對女仔唔著底褲嘅睇法.就喺餐飯差唔多食完嘅時候,佢突然又問我一個令人心跳加速嘅問題.
「你話嗰晚馮盈盈返到去之後佢男朋友忍唔忍到呢?」
我話一定冇男人會忍到,然後佢意味深長噉望住我,再嘻嘻噉笑咗兩下.雖然我份人唔算精甩尾,不過女朋友暗示得咁出面,我冇理由唔順佢意嘅.食完個飯,我連巴士都廢事等,直接截的士返屋企,當然上的士嗰陣我都好小心幫佢撳住條裙,廢事益個的士佬.
嗰晚馮盈盈返到去忙咗幾耐我唔知,我知係知道我成晚都冇瞓過.望住佢身穿連身裙然後可以直接進入戲肉部份,依種刺激感真係前所未有.
做馮盈盈男朋友真係幸福,當然,我都係.


text:
滿懷欽佩咁睇完陳浩基《網內人
》電子書嘅一刻,就象徵住手上呢部舊年喺官網購買嘅電子書閱讀器連原廠保護套正式「回本」.所謂「回本」,係因為電子版本嘅書通常係相對應嘅實體書零售價嘅六折左右,如果有特別推廣就更平或者免費,另外公有領域嘅經典書電子版都係免費下載(古騰堡網站
)嘅.由於有呢個價差,換言之喺電子書閱讀器上面睇多幾本書,就可以彌補購買電子書閱讀器嘅支出喇.
因為之前無特別分享過,都想趁呢個里程碑講下點解當初會買電子書閱讀器,而佢又為我帶來咗咩好處.雖然網上講電子書閱讀器嘅文章都唔算少,閱讀風氣更盛嘅台灣書友都分享咗好多,但唔少人仍然對呢方面比較陌生,只係聽過因為係Amazon親生仔所以最出名嘅Kindle.我相信要推廣一樣嘢最緊要係有多啲用家分享,尤其係我成日勸人睇多啲書,當然好應該講下呢樣我認為好幫到人睇書嘅產品.但自問唔係咩達人,有啲書友買過十幾部電子書閱讀器,有啲會加新字型轉格式,我就覺得機器大概夠用就好,唔多整呢啲,所以當你發現我好多嘢都唔識答嗰時,請唔好見怪.
前文提到我自細會睇課外書,但喺返放工嘅時候就不免俗咁同全車打工仔一齊碌電話.幾年前有一日,我突然覺得咁樣好浪費,因為睡眠會將昨日事歸檔,早晨係頭腦最澄明嘅時刻,但我日日都將頭腦最清晰嘅時間瀏覽過目即忘嘅零星網絡資訊,繼而獻畀公司,實在好唔甘心.於是我開始長備一本書喺袋,用睇書代替碌電話.但帶實體書嘅缺點係書真係好重,當時有一本我十分推薦嘅書《好人總是自以為是:政治與宗教如何將我們四分五裂
》(Jonathan Haidt著),孭出孭入咗成個月之後,我對膊頭終於強烈抗議,差啲提早肩周炎.呢一刻我興起咗「不如研究下電子書閱讀器」呢個念頭,先至開始留意呢樣產品.
市面常見嘅電子書閱讀器已經有四五個品牌,每個品牌旗下唔計停售咗嘅又有三四個型號,可謂琳琅滿目.同買所有嘢一樣,買之前最緊要清楚自己需求,再正嘅產品唔啱你用都無用.我嘅目標就係睇中文書,便攜同耐用.以下係幾篇關於電子書閱讀器嘅文章,可以參考.揀好咗之後仲可以去豐澤TechLife
,誠品
,灣仔城邦書店
,新蒲崗Hyread辦事處
等摸下啲機,另外會展書展都有攤位可以試用嘅.
同好多電子書友一樣,買完之後就覺得真係好值,尤其是睇400頁以上或者印刷字體好細嘅書時就最感受到個分別.呢部機小巧玲瓏,連埋保護套都唔夠250克,字體大細可以任意調校,相比起逾半公斤都好常見嘅實體書,睇電子書閱讀器時不論係手腕,膊頭同對眼都有如沐春風嘅感覺.
我嘅Kobo Nia大約喺舊年九月尾收到,即係使用咗唔夠十一個月就「回本」.呢個表只計算我喺部機度睇完嘅書,有幾本間唔中睇幾篇但未睇完嘅散文,圖文書其實已經無計入去,亦無計算實體書必然產生嘅額外費用(網絡書店運費或實體書店mark up嘅價錢),換言之呢個「十一個月回本」嘅估計係好保守.手呀眼呀嘅舒適度就更加係無價啦.
雖然有咗電子書閱讀器,但我無放棄過睇實體書,繼續去樓上書店
買書同借圖書館啲書睇,一來好多書無電子版(因為電子書嘅版權係要另外簽,作者唔簽嘅話就算出版社想出都唔出得,另外因為現實因素,香港好多出版社仍然只推出紙本書),二來圖書館啲書係用我哋交啲稅買,預計睇一次又唔厚嘅書都係借閱比較化算(圖書館買書嘅錢已經budget咗,請大家唔好客氣,盡用購書建議
叫圖書館買你想睇嘅書畀你睇).亦因為實體書佔用咗我嘅時間,「回本」速度就慢咗,如果集中睇電子書就更快「回本」啦.
暫時諗到咁多,希望呢篇分享可以幫助苦於書好重,字好細,屋企無位擺書等等嘅書友開闢新天地.另外,我相信電子書都係大趨勢嚟,你而家入到樓上書店睇到檯面嘅台版新書,我諗七八成都已經出咗電子版,香港嘅年輕出版社例如夢繪文創
,星夜出版
,蜂鳥出版
,都開始推出電子書.
但係由衷咁講,如果本身未培養睇書嘅習慣,買幾本書擺喺屋企吽幾年都無郁過嘅,電子書閱讀器都未必會令你突然變得鍾意睇書,尤其是Kindle,好多人覺得買咗可以改善英文,但事實上本身就唔睇開英文書嘅人買咗部機都係唔會睇.所以港,台電子書Facebook group 嘅書友,好多人本身屋企都有幾棟書山嘅.雖然大路嘅二手閱讀器都算幾容易轉售,但都希望大家唔好衝動購物啊.
其他相關連結:香港電子書book group
(香港人開嘅Facebook交流group)電子書閱讀器討論區
(台灣人開嘅Facebook交流group)台灣電子書搜尋器
(可以尋找你想睇嘅書喺邊個電子書平台有得賣)


text:
每一次睇見新聞有學生輕生(這個學年第19宗, 包括8宗來自中學生), 請問你第一個感受係乜? 「駛唔駛自殺咁傻呀?」「有勇氣死點解冇勇氣生存落去呀?」「有冇諗過其他人感受呀?」其實大家有冇諗過呢個教育制度同社會風氣, 已經日趨嚴重! 跟又死唔跟又死! (當然唔跟風嘅父母最值得一讚) 但係要家長不隨波逐流, 逆流而上唔係一件容易嘅事, 所以往往佢哋嘅小朋友就成為犠牲品!
唔駛多講, 今日嘅教育制度大家都知有幾大鑊, 每日番學放學仲要全日制都用咗佢12個鐘, 番嚟又做功課又補課又上興趣班, 連瞓覺時間都冇! 都唔好講玩同埋溝通時間!
可能好多家長會話「我從來冇逼自己小朋友, 只係會提供一個學習平台俾佢哋, 如果佢哋唔肯學最終都唔會逼佢哋」, 又或者話「小朋友唔識辛苦, 佢哋當去玩之嘛!」等說話.但係撫心自問, 你真係重來冇要求佢哋攞到好成績? 去比賽嘅時侯真係冇諗過要佢哋贏? 雖然口裡話「It's nevermind, try your best!」但係比賽或考試前你咪又係要佢哋日日練到隻嘢咁! 有陣時父母自己都未必知道自己不其然流露了對小朋友的極大期望!
再加上小朋友其實都希望自己的父母欣賞自己, 愛錫自己! 覺得應承父母嘅要求會令佢哋開心因此佢哋嘅欣然接受又係咪真係佢哋心目中所願呢? 其實小朋友未必可以好似大人咁, 好清晰咁表達自己嘅意願, 又未能預料生活時間表會有變樣! 可能佢哋都唔知報多幾樣興趣班係會令自己冇時間睇電視同玩具!
其實以上都只不過係一個假定或者推測佢哋輕生嘅原因, 大部份新聞及媒體報導都會話嗰個輕生嘅學生係因為學業壓力而自殺, 跟住又訪問番佢學校嘅教師同校長, 話佢係品學兼優, 平時好乖好靜! 總之將佢講得好好, 等讀者覺得有點可惜, 家長們得點安慰! 我並非話唔係事實, 但係唔該唔好幫佢哋假設咁多嘢, 重點不在於佢哋點解要輕生, 反之係各位父母同佢哋有幾多溝通, 用幾多時間去聽佢哋講嘢!
所以唔好再同我講話「嗰D跳樓自殺嘅學生有冇諗過父母感受? 知唔知你老豆老母會幾傷心?」我想講佢哋依家諗住去死仲點會去顧及其他人感受, 在生又要顧佢哋感受, 臨死前又要顧佢哋感受, 不如大家先去關心呢個學生嘅感受先啦!
無論係學業壓力(可能叻叻嘅小朋友讀得好自在), 父母期望(可能有父母好開通又平衡得好好), 生活唔開心等咩原因都好, 聆聽, 擁抱同鼓勵真係好重要! 即使你用咗幾多時間喺學業, 興趣班及比賽上, 唔該請你花番一定嘅時間喺呢三方面上! 係「真 ‧ 聆聽」; 「真 ‧ 擁抱」 及「真 ‧ 鼓勵」!
搜尋
標記
近期文章
文章分類
舊文重溫
- 2022
- 2021
- 2020
- 2019
- 2018
- 2017
- 2016
- 2015
- 2014
- 2013
- 2012


text:
你有冇諗過,只要你出現喺一場反對加熱煙嘅集會當中,然後寫一份當日嘅意見書,你就可以得到港大嘅PETSS學分,仲要係兩分?
最近港大護理學院比人踢爆出咗個Email比有關學生,只要你個人出現喺反對加熱煙嘅集會當中你就可以有1分PETSS;只要你再寫多份意見書就可以再多1分,而有5分PETSS就係佢地畢業嘅要求之一.
我明白讀得依行,要出席有關嘅活動去做報告做功課好正常.想當年我讀HR有科係Labour Law,其中一個Project就係自己要去法庭搵一場嚟旁聽,然後再用當中嘅資料去寫個Report.但我去旁聽只係拎到我做Project嘅資料,老師唔會因為咁樣而比分我,而港大居然為咗配合醫學界嘅主流風氣而利誘學生參加反對加熱煙集會,造成好多人反對加熱煙嘅假象.如果日後有藥廠比一大筆錢出嚟希望醫學界支持一隻好多副作用嘅新藥推出市面,佢地係咪又會再用學分去引誘學生幫手支持?學生幾時由一個學好知識出嚟貢獻社會嘅角色變成大學同醫學界重重利益下嘅老臨?
大學成日強調自己好著重學生發展自己嘅批判性同獨立性,但就成日用自己本身嘅優勢去吸引學生向對大學同相關學科靠攏.咁樣係咪即係代表大學生唔洗讀書,只要識擦鞋,只要識做大學身後嘅應聲蟲,就可以順利畢業?
原來香港嘅價值唔止敗於中國,更敗於理應係高尚嘅大學學府.
大道之行也,天下為公,選賢與能,講信修睦.──《禮運.大同》


text:
1 MARCH 2011 (TUE)
唔知由幾時開始,小小豬就好鐘意睇電視,尤其係啲有歌仔或者係奶粉嘅廣告,一聽到就會即刻眼定定咁望住個電視.
有見及此,我都買左啲幼兒教ABC嗰嘅DVD俾小小豬睇,等佢唔好睇咁多電視目,睇啲有益啲嘅節目.不過,我地都係每日俾小小豬睇大約15MINS左右,唔想睇太耐會影響眼睛嘛.
雖然小小豬都應該未明白碟入面講乜,不過等佢早啲接觸到啲英文都幾好,依家小小豬一聽到ABC歌就會哈哈大笑,可能真係聽得多啲成果呀!
除左買左啲幼兒DVD之外,依排我見好多BABY KINGDOM媽媽都推介一SET幼兒教學套裝『YOUR BABY CAN READ』,佢地都話依個教材套好好,比迪士尼嗰SET實用好多,仲介紹我地去淘寶買平好多添.
我見又唔係貴,所以又學人買左一SET,睇吓係啲乜嚟.我上星期六訂,今日就已經收到,真係勁快手呀~
睇左入面啲教材,我就覺得好似深左少少同埋幾認真左啲,同我之前買嗰啲歌唱學英文嘅完全唔同,我覺得比較適合返幼稚園小朋友學.
不過大肥豬睇左入面嘅介紹,話原來係BB三個月就可以開始進行教學,加上原來好多8月嘅BK媽媽都已經開始緊,我地都算遲啦!(真係誇張~)
依家我就將教依個重任交俾大肥豬,慢慢試吓教,睇吓小小豬個反應.不過如果對依個階段嘅小小豬起唔到作用,到時就再等大多幾個月先嚟過,始終教學嘅嘢都係要慢慢嚟,唔想小小豬太早會覺得辛苦嘛!


text:
通渠車改獨立下水管道電話,改下水管道注意事項☺通渠佬♠通渠公司通渠車♒通渠電話☎62728207
但係我哋喺改下水管道之前,通渠車也要注意啲事項.
1,要注意排水管道係否得喺外牆安裝,通渠車單獨走一根管道你唔可能再從樓下人家屋企走管道,只能喺廚房嘅外牆上開孔,喺外面接下水管道,如果外牆有得其它嘢,唔能走管道嘅話,嗰估計唔能改管道咗.
2,路面係否得挖掘,如果外牆得走下水管道咗,通渠車我哋還要注意路面嘅問題,走下水管道需要重新挖掘路面,把管道再埋進去,如果唔能嘅話,下水也係改唔咗嘅.
3,如果你係喺二樓以上嘅話,廁所改獨立下水有得可能需要把廁所地面抬高,通渠車唔能像一樓樣得向下挖,地面如果唔能抬高嘅話也係唔能改管道嘅.
如果上面嘅都得嘅話,你就得自己單獨走下水管道咗,唔會再擔心下水道返水嘅問題咗,也唔會擔心自己屋企會被水淹咗.
通渠車改獨立下水管道電話,改下水管道注意事項
葵興通渠通渠公司通渠車廚房與廁所係與我哋生活息息相關嘅地方通渠車62728207,喺城市裡生活通渠車62728207,下水管道都係從樓上到樓下一根管道連到室外嘅汙水井嘅,如果我哋遇到主下水管道堵塞嘅情況嘅下,住喺低樓層嘅就會遇到返水嘅情況.有得時主管道堵塞屋企要係冇人嘅話,嗰麼屋企嘅情況嗰就可念而知咗,一屋子嘅水漫嘅到處都係,嗰種味道念念都係讓人....
喺低樓層住嘅住戶,如果經常遇到這種嘢發生,一味嘅疏通也係解決唔咗根本嘅問題嘅.如果念徹底解決屋企返水嘅情況最好嘅解決方法就係自己屋企單獨走一根下水管道,唔與主管道相連,自己家嘅管道直接排到室外嘅汙水管道裡.
上面都冇有得問題嘅話,只需要打個電話,搵師傅嚟施工就得咗.做下水道疏通及下水道改造,有得需要得聯繫!!葵興通渠通渠公司通渠車


text:
14 AUGUST 2015(FRI)依家每個星期五晚小小豬都要返小領袖班,所以我地兩口子又可以去撐枱腳.鐘意打邊爐嘅我終於都可以一試好多朋友都話平,靚,正嘅RingerHut啦~
其實之前行過幾次都好想入去食,不過次次都係大排長龍,要等起碼廿幾張枱先.好在今日唔算多人,所以終於可以一試個芝士火鍋啦~
我地兩口子齊齊都想打邊爐,所以就ORDER左個二人餐~
先嚟兩客沙律先,如果份量可以多少少就更加好啦~
我地小食叫左炸魷魚絲,可能係即叫即炸關係,熱辣辣咁食都唔錯,配埋個芥末醬就仲更加好味呀~
我地嘅飲品,我嗰杯巨鋒提子入面有啲星星椰果呀~
等左一陣,我地嘅主角嚟到啦....先嚟老公嘅味噌Champon暖盛鍋~
哈哈哈...第一次一人一邊係用GAS爐,咁就可以自己調教火喉,較大火啲快熟啲呀~
老公話佢依個味噌Champon都算可以接受,個湯底都有好濃嘅味噌味.而最吸引佢嘅就係個拉麵,好彈牙哦~
我嘅芝士火鍋~
可能我都算係芝士控,所以個芝士湯底比我想像稀,如果可以多多啲芝士,食落應該會仲滋味.不過咁食都好,因為食落冇咁滯嘛~
其實以依個價錢有依個質數都算唔錯,食物方面都算幾足料,而且服務態度都算唔錯,所以我地下次都應該會帶埋小小豬再嚟食呀!


text:
起身,係每個人最大嘅惡夢.每遲一個鐘起身,賴床多一個鐘,你嘅生理時鐘就會推遲一個鐘,溫習同埋準備DSE嘅時間都會少一個鐘. 呢個Post就會講究竟係每一日嘅朝早,大家有咩tips可以點樣令到自己快啲起身,唔好再賴床,開始自己接下來一日準備去奮鬥 .
之前我分享左自己喺DSE時間表(#ff教室分享),嚟緊呢一個系列會好詳細咁講時間表入面每一個時段都,去幫助大家提升溫習效率!想繼續睇嘅話,記得share俾你朋友呀
睡前
1. 不用腦,做放鬆的事情
瞓覺前半個鐘最好唔好做同溫習有關嘅事,輕輕鬆鬆咁樣碌一碌手機,睇片,同朋友傾偈.咁樣可以減輕大腦睡前嘅負荷,減低睡眠所需要嘅復甦時間.
2. 告訴自己一個確實起床時間
係瞓覺前同自己好堅定咁講一聲「我聽日XXX點要起身!!!」,而瞓覺嘅時候腦入面都不斷重複呢一句,第日到嗰時候就會自然醒,呢招比你想像中有效更多
瞓覺嘅時間應該係一個Sleep Cycle – 即係90分鐘為單位,咁樣會自然好多起身!例如你12點瞓,第二日就7:30起身,咁樣嘅話,起身嘅時候感覺亦都會係最好
3. 與朋友互相鞭策
同朋友夾定聽日幾點要起身,然後邊個起身先就打俾對方叫醒佢,相信點都會有一個起到身掛
睡醒
1. 設定多個鬧鐘
我諗呢招大家都會用㗎啦,每隔5分鐘設定一個鬧鐘,由你想起身嘅時間前五至15分鐘開始響.
2. 下載特別鬧鐘app
平時嘅鬧鐘好多都有延遲功能,大家可以試吓下載一啲叫你解謎先可以熄鬧鐘嘅app,推薦一下「Alarmy」,「Rise」和「Walk up alarm clock」
3. 將鬧鐘擺遠處
記得要將鬧鐘嘅聲量校到最大,然後擺喺床尾嘅位置,等自己要熄鬧鐘一定要起身落床再行過去先得.
4. 定期轉換鬧鐘聲音
好多時候如果連鬧鐘都嘈唔醒你,好可能係因為你已經習慣咗鬧鐘聲音.隔一至兩個星期將你鬧鐘嘅聲音轉換,可以令鬧鐘更有效咁叫你起身!最好揀啲好刺激性嘅聲音,例如尖叫,金屬碰撞聲音
5. 開窗,並且面向窗睡
瞓覺嘅時候唔好關窗,等朝頭早嘅時候陽光可以自然照到你嘅面上面.陽光可以調整你身體入邊嘅血清素serotonin,加快新陳代謝,令到你想瞓少啲.而且出面咁光,你都好難瞓得着啦
起床後
1. 按摩,拍打面部
用手掌捽下面部,打自己幾下,可以促進血液循環,同埋以痛楚令到自己擺脫瞓覺狀態
2. 在床頭放一杯水,然後喝掉
飲水可以令到你身體知道一日將要開始,亦都可以補充你喺瞓覺嘅時候喪失嘅水份,令到大佬可以有足夠水份恢復清醒狀態
3. 深呼吸
呼吸多啲氧氣,亦都可以促進血液循環同埋將能量運送到腦部,快速進入清醒狀態.
4. 想一想第一件要做的事
諗返琴日夜晚計劃過,今日朝早第一個溫習時段要溫嘅內容,或者要做嘅past paper.一個確實嘅目標可以比到一個動力你去離開張床,開始工作.
5. 立即去刷牙梳洗
唔使多講,離開張床之後即刻去洗個面,刷牙,開始今日嘅溫習旅程
希望以上咁多招可以幫到你擺脫賴床嘅習慣,但係如果你長期訓唔夠,你都係無可能每一日都遲到早起身嘅!所以最關鍵嘅都係大家維持一個良好嘅睡眠習慣呀,一定要每日都保持到你嘅DSE時間表~
Flowsophic 有各種大師級學習資源 (齊全Past Paper,筆記範本,IES等等),等你容易啲搵到晒唔使煩!我哋都會upload好多DSE技巧,大學生活,科目分享等,記得bookmark我哋網站定期check吓有咩更新!
(延伸閱讀)你的DSE時間表#2| 7個使你讀書分心的Don’ts!
(延伸閱讀)你的DSE時間表#3| 點訂立Study Plan ?溫書點入手?


text:
五日四夜嘅旅程喺一個充滿歡樂嘅心情下結束,唯一唔係咁覺得滿意就係間五百年嘅酒店無冷氣囉. 不過都係一個體驗,亦教識咗我以後 book 酒店,真係要睇埋有無冷氣,真係無諗過原來酒店都可以無冷氣㗎嘛!
成個旅程真係一種新體驗,雖然自己已經叫住咗喺英國半年,但係咁樣揸車去旅遊真係覺得好得意. 可能香港真係無乜可能咁揸車去另一個地方住幾日嘅本地遊,但呢度你就可以. 我成日話香港你叫我去長洲住我就 ok,你叫我去香港島或者迪士尼住返一晚半晚,我總係覺得嘥錢,明明一個鐘車程就返到屋企,搞乜要大包小包咁執好晒行李去住酒店,到而家都係諗唔明. 反而呢度你揸兩個鐘,去到另一個城市,你真係需要過夜. 因為每個城市都有唔同遊樂設施,有唔同嘅景點,有唔同嘅歷史畀大家去認識一下. 就好似 Tudor House 同 Solent Sky 咁,妹梅可能未必會記得,但係蘇菲一定會記得 Tudor House 係點樣形成,修咸頓原本係飛機製造城市,呢啲活動教學會令佢印象深刻好多. 另外呢度嘅樂園又大又多嘢玩,你玩完一日返屋企嘅話,第二日又要晨咁早起身過嚟,油錢同時間都嘥,細路又無精神,分分鐘得不償失.
呢次行程主題係樂園 + 熱氣球,樂園方面我覺得做得唔錯,佢有劃分唔同嘅區域,大部分係畀小朋友玩,但係亦有一部分係畀大朋友玩. 咁樣一家人嚟嘅話,大小朋友都可以玩下,唔會話就晒邊一個. 成個樂園都好色彩繽紛,一入嚟就會開心晒. 不過樂園主題都係 Peppa Pig, 即係大部分遊戲設施都係畀小朋友玩,所以好多時啲遊戲都係咁上下,坐火車,坐船,坐馬車,坐…… 總之乜都差唔多,只係個外形轉換咗唔同造形咁解. 不過對於一個五六歲以下嘅小朋友嚟講,呢啲已經相當好玩. 不過呢個樂園就無巡遊,亦無公仔會喺街度走嚟走去同你打招呼影相,不過勝在呢個樂園真係唔多駛排隊玩遊戲,最多嗰次都係排半個鐘左右,其他都係 10 分鐘左右就到你玩,唔駛排個幾兩個鐘先玩到遊戲,究竟我係嚟玩排隊遊戲定玩機動遊戲? 同迪士尼或者環球影城比嘅話,對我嚟講,當然環球影城比較好啦,因為有得睇表演,又有得同公仔影相,又可以睇歌舞劇,又可以有緊張刺激嘅機動遊戲玩.
今次 Bristol 嘅熱氣球相比起台東嗰個真係遜色好多. 呢度熱氣球啲造形都好傳統,就係橢圓形,只係畫上唔同圖案. 相比起台東,真係差好遠. 台東有好多唔同造形,仲要每隔一兩日會推出唔同造形嘅熱氣球嚟吸引唔同人入場睇,所以可以搞成個幾月時間嚟維持入場人數,仲會每晚有唔同節目. 反而呢度就平淡得多,除咗第一晚同第三晚有燈光音樂會之外,其他就係千個氣球升空環節 ( 需要視乎當日天氣而定究竟可唔可以升到喎 ),而其餘時間就係去玩附近嘅機動遊戲,真係唔知究竟係嚟玩嘉年華會遊戲定睇熱氣球. 我個人嚟講比較喜歡台東嗰個熱氣球展,感覺舒服好多,亦無咁重商業味道.
Southampton 同 Bristol 比較,我會喜歡 Bristol 多啲. Southampton 畀我感覺好淒涼,好孤獨嘅感覺. 好似一個畀人遺棄咗嘅孤兒仔咁,一個人孤伶伶生活,無乜生氣. 雖然佢已經有幾個大型商場,但你入到去都感覺唔到商場有活力. 反而 Bristol 你會覺得佢有城市嘅感覺,某啲地方就有好多藝術氣息,雖然啲道路規劃真係差咗啲,對初初嚟到揸車人士嚟講係好煩,啲迴旋處設計真係有少少問題,你開導航都會出錯路口. 可能我只係短暫停留 Bristol,所以都唔太感覺到啲乜,或者搵日再過去行下,感受一下先.
今次嘅行程,其實都唔錯,可以滿足小朋友,又可以認識每個地方,大小朋友都可以 relax 下,OK 啦! 大家都困咗喺香港咁耐,日日 zoom,日日戴 mask,而家可以嚟個輕度遊,一家人都好舒服,好開心. 最開心喺呢幾日都好好陽光,好多人都話好難得英國呢個夏天可以咁好天氣,lucky!!


text:
第一樣野要讚既係 Touch X 佢流線性嘅設計,好似揸緊一隻好好用嘅滑鼠咁樣,剛剛好可以放隻手係個微凹位盈盈一握,矽膠嘅質感非常舒服俐落,自己揸住或者由伴侶揸住用落自己度做前戲都好好用!再加上佢扁身得嚟個頭尖尖(扁到得3cm左右!),溫柔地覆蓋整個外陰又得,用前端集中刺激陰蒂亦得,拎黎刺激男伴嘅會陰亦得.因為夠扁身,一邊做愛一邊用佢嚟刺激陰蒂,好多體位都可以照樣用到,用法靈活多變,總有一個玩法適合你.
另外一樣野要讚嘅就係佢震動力非常非常深層,每一下都震到去皮膚入面,但又唔會太大力震到麻痹,係好舒服又綿綿不斷既刺激.同埋佢運作時都十分寧靜,如果係選擇綠色既Touch X,個樣更加低調,收埋係屋企唔覺眼,拎去Staycation/上機都好方便唔尷尬.而且 Touch X 性價比又咁高,仲包兩年保養,仲要全防水,沖涼都玩得,真係好實用!
Touch X 唔係一個有咩革命性創新科技嘅玩具,Touch X 本質上都係好經典既一個小型震動器,但佢喺我嘅Sex Toy 排行榜入面絕對可以排入三甲之內.因為佢勝在就好似一個好體貼既暖男/暖女咁,係未講出口前,已經明白你嘅需要,佢嘅貼心同細心無需張揚,已經默默融入咗玩具嘅整體設計到,潤物細無聲,係好簡單又打動到人嘅浪漫.
優點: All of them!
缺點: 暫時未有~
Perfect blue | 2022.04.22
We-Vibe Touch X
第一樣野要讚既係 Touch X 佢流線性嘅設計,好似揸緊一隻好好用嘅滑鼠咁樣,剛剛好可以放隻手係個微凹位盈盈一握,矽膠嘅質感非常舒服俐落,自己揸住或者由伴侶揸住用落自己度做前戲都好好用!再 ...


text:
[有沙入眼]是咁的,我嘅職業係幫想自殺嘅人寫遺書: 304.連鎖效應
「本來家訪係見佢地兩個架⋯⋯」
但係老豆失業,覺得同社工一齊講比個仔知自己比人炒左太無面,所以佢最後都係選擇唔出席,淨係由阿文講比個仔知
其實九個月前,佢已經比公司炒左,五十七歲,搵唔翻野做,試過見工,但係僱主嘅角度睇,呢條友做多幾年就退休,高級職位自然唔會請,低級職位,阿dick老豆又唔會做
佢本來係諗住,就算無工翻都唔緊要,因為儲蓄其實都夠佢地兩父子慢慢揑,所以並唔係真係有心搵工
反正就退休,費事再做野
但係唔想比個仔知道自己被公司炒左,太無面,過唔倒自己嗰關
於是佢仍然每日著西裝離開屋企,然後出門就周圍去,放工時間就翻屋企,咁個仔就唔會知佢比公司炒,就可以保住自己作為老豆嘅面子
而死要面嘅代價,就係唔知屋企已經無收入嘅阿dick繼續無節制咁用錢溝女
個仔今日攞完十幾萬,聽日又用十幾萬,有幾多個十幾萬?佢只係大公司經理,唔係上巿公司主席,個仔繼續咁洗錢,真係棺材本都會無埋
於是,就出現經濟凍結阿dick嘅情況,同時佢老豆開始去搵社工幫手,希望社工幫佢過自己個死要面嘅心理關口,同個仔講清楚事實
而經濟凍結,就連帶令阿dick溝唔倒女,覺得空虛寂寞想自殺
三日前,佢老豆落太古城中心坐,諗住收倒阿文電話就翻上屋企面對現實,點知就發生呢件事


text:
舊石器時代
舊石器時代結束喺中石器時代(Mesolithic)開始時,或者喺各區域出現新石器化嘅過程,打開咗亞舊石器時代(Epipaleolithic).舊石器時代嘅特徵係使用打製石器,雖然嗰段時間嘅原始人亦使用木製,骨製工具.源自有機嘅產品亦使用做工具,包括皮,植物纖維,不過呢啲類型嘅工具未得傳世程度嘅保存.
時代區分改
區分法改
通常,舊石器時代區分爲以下三種.
人學識製造工具改
人進化自類人猿,關於人嘅起源,有非洲起源說——人發源自非洲,然後遷徙到其他大洲,亦有話人係多地獨自起源同進化嘅,但無論如何,人之所以可以遍佈全世界,從熱帶雨林到北極雪地,在於人有智力,可以運用材料,工具令自己適應當地環境,唔使進化,甚至可以改變環境來適應自己.
人學識製造工具,係人類文明開端,係地球歷史飛躍,因為之前係睇生物基因適唔適應到環境變化,而家就係人類活動改變生存狀況.
當時嘅人發明咗石刀技術,從石心壓制出長而鋒利嘅薄片作為石刀,用嚟整其他材質嘅工具,以及製作工具嘅工具.其他材質可以係獸骨,木頭.
發明改
據考古出土,當時製作出嘅工具有長矛等武器,亦都有好似刮刀等加工器.當時嘅人識得運用拋射現象,於是識得喺繩頭綁嚿大石去捉野牛等動物,亦都發明咗投石器,投茅器,弓箭等拋射工具.呢啲發明初時好粗糙,但後來不斷改進,就成為火器發明之前威力最大嘅冷兵器.
舊石器時代晚期有其他發明,比如用骨,象牙整嘅錐,針,扣,甚至有鈕,即係話人學識咗整合身嘅衫.雖然舊石器晚期嘅技術發展得比100萬年前嘅初期進步好多,但依然好原始.
社會改
嗰陣時嘅社會主要係部落,重未產生有專職領導嘅政治機構.啲部落大多係自治,以血緣關係成為一族,估計啲部落人口20到50人左右,因為未有農業,食物係源自採集,狩獵等,所以養得人唔多,不過如果一個地方食物來源豐富嘅話,部落人口就多啲.
當時未產生政治,雖然有阿頭,不過阿頭權力唔大,當時未有由制度確立,眾人公認嘅強制權力,啲人未能將個人或集體意志強加他人.啲阿頭嘅產生源於部落需要:識拜祭儀式嘅老人成為司儀,狩獵能力高強嘅後生做狩獵隊長.領袖唔係用權力,而用自身影響去完成職責.
當時人同人嘅關係好親密,因為部落內都係親戚,有咩事都會互相照應.同時人同人之間完全平等,每個人都有公認嘅義務同報酬.雖然無人確定到自己前景,但並冇因此憂慮或者彼此疏遠.舊石器時代嘅人可以成為「完全嘅人」,而且完全程度係自農業產生後未曾接近過嘅(相對到現代,就有哲學所講嘅「人嘅異化」).
部落之間可能會因為個人世仇或者爭地盤而有打鬥,不過因為舊石器時代生產水平低,而戰爭需要物力人力投入,所以當時打鬥規模唔大,直到後來農業產生,大規模戰亂先至出現.
兩性關係改
當時係有一夫多妻,不過極少.呢段時期嘅兩性關係比之後任何時候平等.原因係男人同女人對部落嘅貢獻係同等嘅:男人負責狩獵,保衛,而女人生兒養女,並提供大部份食物——男人狩獵嘅肉食固然好好,但大部份食物來自女人喺部落附近採集嘅蔬菜瓜果,易捉嘅小動物.而之後農業出現,男人因為好力成為耕作等生產嘅主要勞力,於是女人因為貢獻唔對等逐漸成為「第二性」.
飲食改
今時今日,人對舊石器時代人類飲食嘅認識來自對人屎化石嘅研究同現存部落食嘅嘢.
嗰時人類食嘅嘢種類非常之多,可以講係乜都食,食得就食,包括現代人覺得核突嘅嘢,比如曱甴等蟲類.而佢哋對住嘅周邊極其熟悉,知道附近有咩種類嘅生物,邊啲食得,邊啲有毒,邊啲有除食用價值外嘅其他用處(如醫藥等).
正因為乜都食,所以好難有饑荒,唔似得農業後嘅人類,因為農業中嘅作物,牲畜相比原始人食嘅品種少好多,一旦遇災,失收減產,就有饑荒之虞,而原始人食嘅嘢類型太多,好難話咁多品種嘅事物同時欠缺.災年中農民去挖樹根樹皮,食野外動物等捱過饑荒,就係學似原始時代人嘅飲食.
世界觀同宗教改
原始人對世界嘅睇法係世界唔會變,過去同將來一樣,冇發展概念,亦唔會質疑現有規矩,習俗.原始人覺得,天地萬物,包括佢自身,佢哋嘅文化以及住所,都係一早就創造出來,而且肯定會一成不變延續到無窮未來.睇下各民族創世神話,就會發覺有一個共同點:一切都搞掂曬,先人定落規矩,教落技藝.比如中國有神農嘗百草,倉頡造字;聖經話一切嘢都喺上帝創世時定好曬.
原始人對周邊非常瞭解,但佢哋對自然界嘅情況係知其然而不知所以然,一遇到如洪水,旱災等就唔知咩緣由,就寄託於超自然.所以原始部落巫術風行,認為巫師有超自然能力,可以消災化難;獻祭儀式亦好多,以為可以祈求超自然為佢哋轉運;圖騰崇拜,以為以某種動植物或者神物做偶像就可以化兇.
因為舊石器時代生產水平低,日後等級森嚴嘅僧侶集團都供養唔起,所以未產生可以凝聚社會嘅神學,宗教未作為一種控制社會嘅工具.啲人對神嘅概念蒙查查,比較多係私人幻想.
藝術改
嗰時嘅藝術主要係岩洞壁畫.內容大多係狩獵場面.有一個現象,亦同啲人嘅迷信相關:原始人一般住山窿口附近,但啲壁畫大多畫喺山窿深處,最暗最危險嘅地方,往往唔同嘅畫作相互重疊,亦就係話,畫畫人未諗過要保存作品.對此解釋係,啲人畫畫,係覺得山窿深處有超自然力,畫啲狩獵場面就有幫助狩獵嘅魔力.相當於家下嘅許願樹.
歷史遺產改
雖然話舊石器時代好原始,但奠定咗人類文明嘅基石.舊石器時代人類獲得嘅知識至今係基本知識乃至係生活所需嘅常識.實際上原始人嘅知識就已經非常豐富,比如對居地瞭如指掌,對動植物品種及利用價值嘅知識,製作使用工具嘅知識等等.
嗰時已經奠定今日嘅烹調技術,比如原始人識用火灶,用石板燒烤,極地嘅寒冷可以保存食物,其他地方可以用風乾或者用油脂保存食材等.實際上,舊石器時代嘅人來到現代,除咗諸如煤氣,電器等現代工具,廚房嘅嘢佢都會好熟悉.
醫藥上亦累積唔少,雖然有時啲人以為巫術可以醫病,但醫療技術都識啲,比如曉得夾板可以續斷肢,識得用止血帶繃帶敷藥,知道灌腸同放血係療術.
乃至原始人識得天文,可以劃分星座.波利尼西亞人嗰時已掌握航海,借此遷徙到太平洋各島.
落後同轉型改
雖然舊石器時代嘅社會人際關係好親密,但亦好壓抑人.個人完全聽命於部落.部落睇成係一條無窮無盡嘅隊伍,隊伍由死者,生者,未降世者組成,受神靈福佑.個人完全屬於呢條隊伍,雖然話啲人唔覺得自己嘅人生綁住喺上面,覺得自己係參加咗條隊,不過正因為噉,令舊石器時代發展緩滯————啲人唔諗住改變一切,唔反傳統.實際上一啲部落會殺死唔按傳統生活嘅人.
不但殺死反傳統嘅人,喺食物短缺時,會殺嬰,老人,孱人.無部落可以永久據於一地,始終食物有限,而人口會增長,於是就要遷徙,因此為咗遷徙就要削減.人口增長亦緩慢,因為環境嘅人口承載量好有限,當時人口密度每平方公里先得一個人.
所以舊石器時代後,農業出現,進入新石器時代,好快農業生產就取代咗狩獵採集嘅生活方式,今日得返無法開展農業嘅地方依然保留原始生活.因為農業生產食物可以養更多人,而為咗養更多人,就要開更多耕地,於是就會去原始部落地區開荒,令原始部落接觸到並轉型到農業生活.
註改
- ↑ 呢個係美國英文串法.英國英文串法係Palaeolithic Age.
參考改
- L.S.Stavrianos《全球通史》第7版上冊,北京大學出版社 ISBN 0-13-923897-2


text:
男人的Fantasy (一三九)《起底組》
今個星期大事發生,男人嘢放埋一邊,點都宣傳吓自己嘅喜事先.
小弟首次執導嘅電影 起底組,執筆前一日舉行咗開鏡儀式,戲入面嘅演員鄧麗欣,陳凱琳,游學修,林耀聲仲有鄧月平都齊齊出席.今次有機會執導,要多謝監制伍健雄同編劇沈錫然,作為新仔嘅我真係好似一舊雲咁,多謝佢哋喺短短三個月入面,好似雞精補習班咁篤住我,話俾我知一個導演需要做嘅係乜.
呢幾個月學習期係好開心,每日有唔同嘅知識,亦有唔同嘅打擊.以前做編劇基本上係自己做自己事,寫好我要寫嘅劇本就唔使理人.但今次做導演係完全唔同,上至一個景下至一件衫,啲手足都會「導演,導演」咁追住開你.有時係幾爽皮,成個世界圍住你嘅感覺真係一世人冇幾多次,但慢慢都會累積到一定嘅壓力,因為作為一個決策者,是好是壞都會取決於你手上.
「起底組」,就好似好多不被欣賞嘅男人一樣.可能唔夠靚仔,亦可能唔夠有錢,喺呢個早已經被規限既世界當前,會被視為不夠水平嘅一類.
但正正係因為世界都盲目咁追逐住同一兩類既嘢,先將所有人去規劃化,非黑即白.
起底組呢套戲,就係想俾大家知,你地眼中嘅好,唔一定好;你地唔會欣賞嘅事,亦都唔代表一定差.
起底組呢套電影,講嘅就係起底組呢個文化演變中走出嚟嘅產物.多謝監制諗到我呢個高登仔,可以俾一個機會我,幫高登仔做一個正名.外面好多人覺得高登仔甚至係起底組都係一班唔識溝通嘅廢青,但其實呢班人個個卧虎藏龍,每個人都有自己專長.
其實每個人都有唔同專長,只係睇你識唔識運用,起底呢家嘢,有時都可以好幫到手嘅.如果要認真去研究起底呢種文化,真係寫一篇論文都寫唔晒,所以寫住電影先啦.
就咁講係講唔明的,老土少少講句,到時入戲院慢慢欣賞啦.
薛可正Facebook Page
http://www.facebook.com/sithoching


text:
安全帶 (座位)
安全帶係交通工具或機動遊戲嘅安全裝備,令到搭客固定喺座位度,避免因為突然急停或者轉彎因為慣性而造成意外.
種類[編輯]
座位安全帶類型包括:
- 車廂司機同乘客用嘅安全帶
- 兒童座位安全帶
- 膊頭式安全帶(主要係過山車用)
- 全身式安全帶(機師用)
安全效果[編輯]
最早期嘅汽車冇安全帶,由於當時未有車身安全結構嘅概念,啲人認為甩身跳出去比壓扁喺車箱度好,不過後嚟遇過好多意外之後發現,車禍嘅人並唔能夠跳出車箱逃生.而經常係因為身體卡喺車門,或者太近其他損壞嘅車,俾自己揸嘅車所壓過而受傷;於是改變咗安全觀念,認為固定喺車度先至係最有效嘅保護,透過伸縮結構同固定結構嘅組合,保障車裏面人嘅安全並減少衝擊.
安全帶只可以一個人使用,絕對唔可以多人共用.雖然現代嘅車輛嘅結構可以減低碰撞,若果唔帶安全帶,有機會會飛出車外,亦可能會撞到車上嘅硬物,就算有安全氣袋,基於慣性原理,突然間碰撞嘅撞擊力非常大.
正確佩戴方法[編輯]
安全帶嘅橫帶應該橫過大脾,而唔係肚,用嚟固定囉柚;斜帶應該橫過膊頭中間,緊貼胸部至鎖骨位置;帶扣應該喺身側邊而唔係身上;必要時,可以調校安全帶長度;確保安全帶冇其他物件纏住或壓住,並且冇扭曲,然後先至扣緊.如果有需要,可以將安全帶適當噉盡量收緊,不過應該令到自己覺得舒適.唔好用夾夾喺安全帶度,因為會令到安全帶嘅功能大大降低.
孕婦佩戴方法[編輯]
孕婦佩戴安全帶,橫帶嗰部分應該調低到兩臀骨位置,即係肚之下同大脾骨之上,將帶緊貼盤骨,盤骨係人體最堅固嘅骨骼之一.唔好將安全帶橫過肚度.斜帶嗰部分應該橫過兩胸中間同肚嘅上面,調校安全帶到舒適為止.如安全帶纏住頸部,可以將座位適當調校.


text:
眨下眼,七十一呢個 Sanrio 50th Crystal Charms 換購推廣已經去到第十週,仲有剩番唔夠廿一日既時間,就會圓滿結束.由於農曆新年特別版已經係一日之內火速換罄,所以係農曆年假期間,我只可以用餘下既印花,去換取普通版既吊飾.收穫如下:
估唔到 5 個吊飾之中,竟然仲有 2 個係第一階段既公仔,而且其中一個仲要係我之前抽到 N 咁多個既 Cherry Chums.... 唔通今年係兔年,所以連 Cherry Chums 都特別多?!
係唔係計錯數呢?又話抽左 5 個?點解張相得 4 個既?原因好簡單,因為剩番果個就係我既至愛 Pekkle 嘛! 梗係要 "隆重其事",比 d "單人相" 佢啦!呢個 Pekkle 仲要係 "高清無瑕" 版添! 對比起 d 不知名既騎呢公仔,我又唔 mind 抽多幾個都係 Pekkle 呀!
依家我一共就有 4 個 Pekkle crystal charms,包括:2 個以 15 個印花抽中,1 個係以 $128 買番黎,餘下既一個就係我哥買番黎送比我既!
睇黎,兔年新開始,我既運氣都唔錯喎!先有換三個中三款既農曆新年版吊飾,依家轉番換普通又即刻比我抽多左一隻 Pekkle!!希望呢 d 運氣可以繼續落去,全年都好好運,萬事都順順利利....
依家手頭上都仲有十一,二張貼滿印花既印花卡未換,希望可以再換到我想要既公仔吊飾喇!記住喇,換購行動已經接近尾聲,如果大家手上仲有印花既話就記得去換啦!唔係過左期冇得換既話,盞益哂七十一嫁咋!


text:
上年年初先做咗人哋太太,當然係人生一大步,點會諗到,今時今日,我已經成為小B嘅Mommy差不多半年.
呢啲人生嘅level up,都令到我不斷成長,每一步都新鮮刺激,每一秒都要為一家人打氣,就好似我生完之後喺Instagram post 嗰張「一家三口碰拳頭」嘅相,一方面感恩BB出世順利,又讚吓老公叻叻,更加多謝醫護嘅照顧,最重要嘅,梗係要鼓勵吓自己,因為生BB嘅感覺就似打咗一場自由搏擊,用條命去搏咁,少啲strength 都唔得.
多咗個新手媽咪Title,生活模式當然有好多改變!首先,新手媽媽都會勁忙,畀晒啲時間照顧BB,不過,me time都好重要,記著要錫返自己,做吓facial 做吓spa畀自己relax吓.另外使費一定會比以錢多咗,買衫仔畀小肉球,BB日用品,玩具小書仔等等,所以理財方面都要比以前更精明.除咗諗辦法儲多啲錢,如果自己識得投資賺返咪得囉!
為咗屋企,同埋小朋友嘅將來,各位媽媽更加要學識理財投資!同湊小朋友一樣,唔學又點會識呢?冇第一步又點會有第二步呢?Citi Plus有一系列理財攻略同小貼士,可以由淺入深level up您嘅理財知識,就算係理財新手,都可以入嚟學吓嘢,幫自己增值!嚟緊仲會有更多生動有趣嘅文章,記得keep 住入嚟睇,一齊chill住學,玩住賺更+多!


text:
2018年7月21日星期六
週日尋堡記(下)
Town hall??? 入面有一部ATM機.
呢個城堡好靚呀!
教堂左&右.但係入面唔靚的.
售票處.
但係行花園係免費嘅.
溫室
後花園好大.
以前嘅水閘建築.
個城堡花園有湖,可以遊船河.
城堡背面
Minaret太遠,唔想行.Zoom埋去影算啦.
呢邊應該係以前嘅馬房.
之後繼續去Milotice搵最後一堡.
參觀都係要join guided tour嘅.但係有呢間房開放參觀.
城堡背面.
我估唔係職員,係嚟參觀嘅人士.因為佢哋搵人幫佢哋影相.
前溫室用咗嚟展覽啲雕像.
返維也納前去Hodonín嘅超市入貨.
24 則留言:
睇啱邊個堡未呀?買咗佢收藏你d大婆二奶小三同傻狗啦回覆刪除
果一家4口咁好心機扮古裝去參觀
大到有個湖咁有派頭,係咪某某王爺架?回覆刪除
唔誇張,真係喺屋企走動都要坐轎, 行到腳跛.
身邊到有幾個下人跟出跟入,要拎乜嘢都要等一陣至有.
成家人著晒古裝去城堡影相,可能係呢個城堡嘅後人,沒落的貴族.
有沒有在任何古堡住過?回覆刪除
個城堡真係幾靚喎回覆刪除
點解要着古裝去參觀呢
一家四口扮古裝人,配合現場喎.回覆刪除
個城堡的確好靚,google Lednice 第一張相就係佢回覆刪除
入面真係唔靚?又唔影相比我哋睇
你應該行過去睇埋Minaret,喺歐洲少見有阿拉伯式歷史建築物
古裝一家四口如果唔係睇見佢哋搵人幫佢哋影相,咪會誤會佢哋係職員囉?:p
王子會唔會揾次試下租套王子袍去影張相?回覆刪除
地方咁大,行到腳軟啦.有無紀念品店?回覆刪除
如果王子著咗王子袍,記得擺張相上來睇吓…回覆刪除
呢幾個月你冇乜係屋企喇!白交租.回覆刪除
應該每間城堡都有馬房,見你兩篇都有介紹回覆刪除
呢度靚喎,天氣又好, 買番幢作行宮啦.回覆刪除


text:
基本上,有三條路線可以前往鑽石山石礦場樹屋入口,分別處於石礦場上中下方,而進入小山坡之內則只係走同一條路線,山坡內路面寬闊,路線亦算清晰易走.第一條路線係相對比較正式同唔受阻礙嘅路線,從鑽石山荷里活廣場起步,南蓮園池,廣場之間嘅對面就係小山坡入口,位於天橋底下.入口位處鳳德道路邊山坡,上行至欄杆小路,轉左再直行到底就會到達第二條路線嘅匯合點;而第二條路線可以從黃大仙起步,上行至鳳德公園之後,沿鳳德道走向鳳德社區中心,上行天橋,轉入鳳美徑,就可以上行至山坡入口,可能係比較直接嘅方法,只不過入口鐵閘唔知會唔會長期開住;第三條路線就可以由慈雲山起步,穿過蒲崗村道公園,近慈雲山蒲崗村道學校村,下行至鳳禮苑,鳳德邨,於迴旋處轉左,就可以轉向下方鳳美徑,然後到達小山坡入口,亦係第二條路線嘅匯合點.
石礦場遺跡中左邊石屋被樹根纏繞,附近雜草叢生,抬頭則可見小屋簷篷,狀似一座巨型樹屋,滿滿東南亞風格,高聳矗立石礦場之間,非常霸氣!呢座鑽石山樹屋完全符合一眾網紅嘅打卡點條件,但竟然仍舊未有被大眾發現.
依小樓梯上行,可以再轉入小山坡,位置靠近大老山隧道入口,上行至石屋頂端,位置如同廢棄地,頂端石柱躉上殘破不堪,石牆附近相當雜亂,盡頭有幾條石柱拼湊成一個小窗口模樣,多條石柱鋼根外露,底部亦破爛,其實都有一定危險度.站於石屋頂端,可俯視剛才樹屋旁打卡所站立嘅位置,可直視佈滿樹叢嘅樹屋頂端,亦可俯首樹屋底部.
大家唔應該將鑽石山理解成「鑽石」嘅山,唔好以為係一個鑽石礦,因為「鑽」字係一個動詞,而唔係一個名詞,所以應該理解作「鑽出」或「鑽開」,係一座曾經採石嘅小山丘,目前嘅鑽石山已被幾乎完全剷平,大概只係淨低海拔約100高嘅小山坡殘存.
E.A.Tips :
❷ 第二條路線就可以由黃大仙起步,上行至鳳德公園,沿鳳德道走,經鳳德商場天橋,前行至鳳德社區中心,再轉入鳳美徑,1分鐘後就會到達入口.
❸ 第三條路線可以從慈雲山下行,經過蒲崗村道公園,就可以下行至鳳禮苑,鳳德邨,轉左至鳳美徑,下行1至2分鐘就會到達第二條路線入口.
❹ 石礦場樹屋蚊蟲極多,謹記做足防蚊措施,最好穿著長袖衫褲.
❺ 石屋係歷史遺跡,請勿破壞.
❻ 謹記自己垃圾自己帶走.
❼ 石屋頂較危險,鋼根已外露,要特別小心安全.
鑽石山石礦場
鑽石山鳳德道


text:
高先電影院都開咗幾個月,但係原來好多人都仲未知間戲院喺邊,亦唔熟嗰頭邊度有得泊車.咁泊邊好當然要幫吓你啦,不過你要有心理準備,堅尼地城多地獄場喎.
首先講咗地址先,高先電影院位置係堅尼地城吉席街2號.簡單講就係吉席街同北街嘅街口.電話係+852 2151 1226.
1. 美暉大廈停車場(按我導航)
美暉大廈停車場算正正常常,位置算近又唔太貴.時租$18 / $20,星期一至五仲有日泊.呢度好多年都無加過價喇.《收費詳情》
2. 海怡花園停車場(按我導航)
其實心水清嘅朋友就會知道吉席街2號咪就係海怡花園囉,而海怡花園自己都有停車場,做乜唔介紹咗先?因為海怡花園停車場收費較貴,$23一小時,另外就係佢嘅地獄指數達4粒星.上落車道超窄,仲要勁多柱,入到去好似去咗竹林深處咁,車位又窄,聞說有啲位你睇到但係唔會泊到,有啲位泊到落唔到車.你想挑戰吓嘅可以一戰,如果無興趣挑戰嘅請睇泊邊好YouTube Channel嘅 地獄遊記 – 海怡花園.《收費詳情》
3. 堅尼地城停車場(按我導航)
亦即係有啲人叫佢做〝士美菲路市政大廈停車場〞.呢度係全堅尼地城最多位最正常嘅場仲要係政府場添,所以都幾經常爆滿,時租收費$13,相當抵泊.但係可能地區問題啦,加上政府場都係少許窄架喇,不過勝在夠光猛同啲位睇到就一定泊到咁滯,所以都非常值得大家一試,可惜去睇戲就遠咗少少,當行街啦.《收費詳情》
其餘熱門泊邊好文章:
大嶼山自駕遊泊車泊邊好?
D2 Place滿晒附近泊車泊邊好?
港外線碼頭搭船去離島玩泊車泊邊好?
全港Donki尋寶地圖
海洋公園泊車泊邊好
The Wave / 觀塘工業區 泊車泊邊好?


text:
(網絡圖片)
小朋友上到小學,中學,同一大班同學相處,好容易就會遇到人際關係嘅問題.如果有一日,你個仔女眼濕濕咁同你講佢比同學仔講佢壞話,你會點做?你會同佢講「唔緊要,由得佢講囉」?定係你會直接講面對流言既大道理?其實,大人覺得唔緊要嘅事喺小朋友心目中可以係唔同講法,甚至係大過天嘅事.講佢壞話嘅同學可能係佢嘅朋友,而通常小朋友好重視友情,冇辦法唔在乎佢嘅說話;或者,個同學佢好唔鐘意,但日日返學都要見到,一定好影響佢嘅心情.
小朋友同你講呢件事通常係想表達感受,需要你明白同埋陪伴.所以應該先陪佢地面對自己嘅情緒,平伏心情之後再討論點樣面對流言.
緩和情緒
無論講壞話嘅人係邊個,小朋友面對人地講自己嘅流言蜚語,通常一係會嬲,會逃避唔想返學,會懷疑自己「點解我咁唔得人鐘意?」「唔通我真像好似佢地講差?」.要解決呢個問題,可以引導佢抒發自己情緒,聽佢嘅發泄,表示理解,又拍拍佢背脊,呵下佢,對小朋友黎講就係好好嘅安慰.
(網絡圖片)
分享人生經歷
佢情緒穩定落黎之後,如果自己有相同嘅人生經歷可以問下佢想不想聽,呢啲故事通常好吸引佢嘅注意,而且更加令佢覺得爸爸媽媽原來曾經都試過有一樣嘅經歷,亦會得到安慰;或者講下近期既趣事,稍為緩和氣氛.
(網絡圖片)
討論如何面對流言
雖然大人都不一定可以處理得好好,但一齊討論令佢可以思考下,由自己嘅經歷學習成長.最好小朋友可以自由發揮,自己決定對策.有2個方法可以參考,例如要小心散播流言嘅人,同埋花多啲時間喺對自己有用嘅事物上面.
流言之所以係流言,散播嘅人講出黎,再一傳十,十傳百,多左人聽到,就會當成事實.所以要同傳播嘅人保持距離之外,自己之後都注意唔好人地點講就跟住講,留意自己會唔會都成日講別人壞話.
(網絡圖片)
用多啲時間喺對自己有用嘅事物上面其實係轉移心情.如果事情唔係自己嘅錯,而試下澄清辯駁都係冇用,或者不如唔洗咁在意,專注做自己,留番啲時間喺值得嘅朋友身上;或者轉換下睇事情嘅角度,同學唔理直氣壯,唔當住自己面對面講,其實根本冇道理.
雖然都替仔女著緊,但唔馬上幫佢做決定.比佢由挫折中思考學習,加上默默支持,陪伴,反而可以令佢吸收更多養分,長出成長嘅翅膀.


text:
每個自己友必定會經歷報價比客嘅階段,報得太高又怕個客唔揀你,報得太低又委屈自己.同客傾價錢其實都係一場心理戰,捉到技巧就唔怕再比人壓價啦!即刻睇下點樣報價先啱啦!
1.了解對方可接受嘅價錢範圍
正所謂:知己知彼,百戰百勝.第一步就係要摸下對方嘅底,睇下對方有幾多預算,不過好多時客仔都會話唔清楚市價,叫你自己報.呢個時候你可以講一個range嘅報價,話喺一般正常嚟講嘅市價,測試喺對方嘅反應,睇下對方預算有幾多.
2.捉住想有優惠嘅心態
平時去買嘢見到有特價都會特別想買,同樣地可以用喺同客仔報價上,例如個job你係想收$2000嘅話,不妨由$2200開始報,等對方有少少講價空間,客仔講價成功覺得自己賺左,你又可以得到心目中嘅價錢,何樂而不為呢?
3.遇到好多預算嘅客仔
如果客仔對你一提出嘅價錢已經好滿意,甚至高過你嘅報價,呢啲機會真係可遇不可求,你都可以額外送啲服務比佢,令佢留下深刻印象,之後有job都可以搵返你,建立長期合作關係.
4.切忌做爛市
Freelancer做嘢並唔係㩒兩下電腦,畫兩,三張圖咁簡單,如果對方嘅預算真係太太太太太低,就應該同佢講返正常要做嘅工序,比佢知道你嘅工作唔係想像中咁簡單.真係傾唔掂嘅話可以禮貌地請佢搵其他人報價,唔好下下硬接咁低嘅價錢,長遠落去客仔只會繼續㩒低你個價,真係做爛市啦!


text:
講起錢穆唐君毅,我唔算了解,就連中學時期嘅必修篇章,我都未有細睇,因為見解實在太欠中肯,太烏托邦,用今日嘅形容就係太離地.假如文化科都可以設計成如今嘅通識科,引導一般中學生去思考,而非單向接受,科目隱惡揚善嘅目的,或者就唔會咁赤裸,咁令人抗拒.中國文化,真係好大嘅一舊命題.於是我又不得不回顧滿清覆亡之後嘅民國時代,回憶當時嘅知識分子,亦即比錢穆再大一輩嘅所謂國人,曾經點樣議論所謂中國.我且由《魯迅選集》之中,令我印象深刻嘅一則軼事講起.
記得羅素當年名聲大噪,受邀訪華授課,曾經喺杭州西湖見到轎夫含笑,就讚美中國人.我推斷,佢應該係見中國人比佢想像中有禮,所以滿意,所以讚美.但係,土生土長嘅魯迅相當不屑,佢以佢一貫嘅幽默回應,「轎夫如果能對坐轎的人不含笑,中國也早不是現在的中國了.」返去歐洲之後,羅素寫咗一本《中國問題》,之後孫中山又讚美過佢係「唯一真正理解中國的西方人」.讚美往來之間,我所思及嘅就係,對中國社會嘅觀察,到底係自幼目睹種種劣行嘅局中人魯迅精準,定係喺北京講學一年嘅局外人羅素客觀.
共產黨建立政權之後,要喺一班知識分子入面篩選成分乾淨而又真係有文學造詣嘅人去教育群眾,左揀右揀,都係籮底橙,難登大雅之堂.一啲親近左翼嘅,要揀,一啲唔反對社會主義嘅,要揀,一啲只談風月嘅,更要揀,於是中國現代文學嘅殿堂,就有郭沫若,有胡適,有徐志摩,而其中真係稱得上無可取替,風格鮮明,內容深刻,可以比附夏目漱石之於日本現代文學嘅,其實真係得魯迅一個.加上魯迅體格一般,英年早逝,批評唔切中共,就份外適合造神.而由於後世要追捧大文學家魯迅,但魯迅又唔太有愛國主義民族精神,所以大家就集中塑造佢對中國愛之深而責之切嘅形象,以自圓其說.久而久之,讀者少不免就先入為主,相信佢嘅雜文小說之所以狠辣,都係源於愛國.
我拜讀過魯迅嘅雜文小說之後,見到嘅只有支持改革,反對不義,批評現實等等主題,基本上就係以人文精神crossover冷嘲熱諷,因為自己係中國人所以必須擁抱中國文明所以必須愛國嘅自我標榜,佢係冇嘅.佢寫,「所謂中國的文明者,其實不過是安排給闊人享用的人肉的筵宴.所謂中國者,其實不過是安排這人肉筵宴的廚房.」喻體血淋淋,難有好聯想,中共治下,唔會有人寫得出.而關於知識分子最熱衷注疏嘅中庸之道,佢嘅觀點更加尖銳.有人同佢講,中國人之敗壞,不過係源於人所共有嘅惰性,並非文化之過,然後佢就嚴正指出,卑怯至係根源,文化絕對有責.佢解釋,「遇見強才,不敢反抗,便以中庸這些話來粉飾,聊以自慰.所以中國人倘有權力,看見別人奈何他不得,或者有多數作他護符的時候,多是兇殘橫恣,宛然一個暴君,做事並不中庸.待到滿口中庸時,乃是勢力已大,早非中庸不可的時候了.一到全敗,則又有命運來做話柄,縱為奴隸,也處之泰然,但又無往而不符合聖道.」
就原文可知,魯迅完全把握得到中國文化點樣為一般人嘅行事賦予藉口——做唔到,就話唔一定要爭先;有權力,就毫無顧忌野心暴現;上到位,就滿口中庸去操控無知者;一全敗,就怪老天爺待薄自己,天生命苦,然後又還原安分守己嘅中庸.呢一種模棱兩可,另一位眼光獨到嘅觀察家林語堂都提過,「這種品性,吾深信又是產生於社會環境」.中國人嘅忍耐美德之於佢,就係由社會文化中缺乏個人保障導致,劣根性嘅流行,不過係人適應社會而自我調節嘅求生技能,係一種適生價值.佢地兩位嘅觀察係咪比羅素更獨到,我唔敢武斷立論,但為求生而放棄正義是非,又確實係今日中國嘅寫照.
當論題移至適生價值,我地會發現,唔同文明或文化,都各有一系列適生價值,因此沒有誰比誰更高尚,某程度上都係真理.美國人強調自主,對政府不信任,因為呢種價值觀係美國社會大眾都認可嘅價值觀.如果你唔夠獨立,全心仰賴州長嘅賢人政治,最後你所居住嘅區域可能百業蕭條,因為佢可以為咗其他利益,出賣選民,出賣企業.日本人推崇義理,以世人皆能各安其分為尚,因為呢種價值觀係日本社會秩序穩定嘅必要條件.如果你行為出格,踰越法度,辜負他人,即使法律唔懲罰你,鄰里同儕都會以你為忤異,背後談論.美國人嘅特質放大,會走向自我,美國人社交時雀躍高談一己之事,較少顧及氣氛同他人應受,就會展現個人主義之弊.日本人嘅特質放大,會變得拘謹嚴肅,日本人太受他人睇法影響,受人恩情而無從償還,迫到自己神經緊張,同號稱以禮義廉恥為國之四維嘅中國人相比,痛苦得多.
文明或文化嘅本身,唔會有絕對嘅好壞.佢係一套完整嘅備用資產,視乎人點樣用,點樣將佢改造,點樣令佢腐化.儒家文化越洋渡日,靈根自植,佢變得細緻,亦變得嚴格;落入朝鮮嘅春泥,靈根受寒,佢變得粗野,亦變得僵直;散漫於越南嘅田野,靈根折腰,佢變得樸實,亦變得簡略;遠去新馬嘅熱帶,靈根曝曬,佢變得濃縮,亦變得開闊.由此可知,儒家文明向外輻射,時至今日,各有新貌,香港亦自有一套,積弱不振嘅只有固步自封嘅中國文化.難得承繼古老帝國嘅領土,偏以空洞嘅愛國主義為槍炮,不惜工本驅逐文明精華,四舊盡破之後,花果凋零,自然係必然嘅收場.
有人講過,愛國主義係好盲目嘅.一個身分,一個國家,必然有佢嘅缺點,但你可以漠視缺點,甚至將缺點都扭曲成優點,你就係愛國主義者——只係呢一種嘅愛國,亦已經距離精神錯亂不遠.講返錢穆,我相信佢始終係一位文化人,對於儒家文明嘅研究,亦必然達到某個能人所不能嘅境界,想必有發人省思嘅結論.正因為我尊重佢嘅智慧,佢堅決反共,開創新亞,必然有佢嘅遠見,而呢種遠見必然唔會止步於愛國愛黨嘅水平.
我唔係中大人,更非新亞人,但我敢斗膽講,新亞院長黃乃正嘅聲明,絕非尊賢之舉,更非愛校之故.錢穆提倡中國傳統文化,強調嘅係鞏固認識,多加思考,「不學禮,無以立」嘅禮義觀,斷非束縛政治爭拗之中怒髮衝冠一時激動而冒犯他人嘅大學生嘅腳鍊.假若錢穆如今仍然健在,我相信佢一定理解中國人身分同中共國不必對等嘅講法,更會對儒家文明同中華民族主義係咪可以混為一談嘅討論有精闢分析.可惜,死者已矣,黃土之下,喺香港部分社會賢達按新人事新作風摸索適生價值嘅新時代,佢尚存嘅價值,就係畀人消費,畀人擺上枱面,點綴人肉嘅筵宴.新亞上下,取之中庸,院校風骨萬人搶食,大概亦只有發臭發脹嘅終局.
毛澤東掌權之後,曾經開名批評錢穆,指責錢穆係「帝國主義及其走狗中國的反動政府」嘅走狗,同期嘅胡適同傅斯年亦榜上有名.胡適曾經飽受批鬥,但佢名氣大,又始終係新文化活動要員,共產黨無法剷除,最後亦不得不重新評價.而傅斯年一貫反共,認定蘇聯集人類文明中罪惡之大成,一早睇穿共產黨嘅邪惡,所以喺中國一直唔太為人熟知,地位一般.錢穆雖喺《中國思想史》入面,指明過喺中國蔓延猖獗嘅共產主義係「有骨骼有血肉的行屍」,更認定「大陸政權正如一塊大石頭,在很高的山上滾下,越接近崩潰的時候,其力量越大」,但佢早期嘅反共意識不及傅斯年鮮明,又有利用價值,因此都曾經收過統戰邀請,為中共新政站台背書.然而,由於得知友人如馮友蘭喺中共脅迫之下卑屈悔過,自我批評,佢認為學者絕對唔可以屈就於暴政,最終斷然拒絕,情願效法明朝遺民朱舜水,流亡海外,力挽道統於狂瀾.新亞嘅設立,正正就係彰顯緊儒家思想之中嘅君子不屈,而昔日新亞精神內涵,亦逐漸形塑出現代中大嘅精神內涵,使之堪與殖民地時代香港最高學府分庭抗禮.
如今閱讀當日未有細讀嘅《與青年人談中國文化》,我仍然覺得空泛,仍然從字裡行間見到魯迅嘅厭惡,但我又發覺,文章要旨大而化之,其實正正係放諸四海皆準嘅人文精神.行仁愛,重和平,鼓勵藝術,著重道德實踐,一概係世上現存文明都擁有嘅核心價值——呢啲核心價值有助每個文明壯大,有助我地演化成更好嘅人,而每一個人終其一生所為,都不外乎喺茫茫人世之中摸索令自己活得更好嘅適生價值,然後建立,然後傳承,然後開花結果,頂天立地.


text:
一個星期都會清潔屋企一次, 主要我係負責一D大型工程如吸塵, 拖地, 洗廁所, 洗露台等等, 因為Rebecca日日照顧我三餐已經令佢透唔到氣. 其實呢兩年都係咁做, 屋企細到咁, 好快搞點, 同埋做家務真係可以減壓力, 至少唔使對住部電腦. 不過近年工作真係比較忙, 日日朝八晚八已經好平常, 星期六日真係想要多D私人時間做下自己野, 如想讀下書進修下. 最近新年仲要大掃除, 眼見個抽氣, 燈, 同個飾物櫃, 真係頭都痛, 屋企又大塵到你唔信, 唔知係邊度黎?!
終於決定比錢人地搞, 諗住錢解決到既問題就唔係問題 (由細都係咁教). 出去搵家務助理, 搵咗樂活一站, 又搵咗家樂仔個間, 好多間都話港島區勁難搵, (無他既, 住係呢度附近大把有錢人, 個個都有工人), 同埋車資都唔平. 最後經朋友介紹冇到一個(話做咗十年), 我地都好開心諗住兩個可以休息下, 我仲搵晒D書準備溫習. 點知搵佢做咗四個鐘 (實質係三個半鍾, briefing+佢早收工), 腦中expect佢能夠完成當然有一大段距離, 我只係叫佢吸塵同洗廁所, 都搞咗大部分時間, 都唔緊要, 我去睇下個廁所, 我話一陣唔該幫我洗埋去, 佢話"搞點啦". 我"……." 我絕對有同佢講我既要求, 都有預備所有野同一路做一路講解點做.
最後搞笑到我同Rebecca兩個不停咁parallel做埋我想佢做既野, 洗衫, kitchen等等, 我地兩個兩個幾鍾搞點晒, 佢用咗四個鍾都剩係搞到個一個我認為未洗既廁所. 原來我地不知不覺間已經成為一個專業既家務助理, 我絕對比佢更快手同專業, 結論係可能唔關佢既事, 佢可能已經做咗standard, 只係我地太高期望, 同埋要求太高, 最係點算, 咪連續兩個星期日唔出街, 公一份, 婆一份, 快快手手搞點佢啦, 我地兩個咁有潔癖, 我諗都唔使再搵家務助理, 除非有咗細路就話冇法.
足足搞咗一個鍾既飾物櫃, 雪櫃都未搞.


text:
一個喜歡創作嘅宅人,希望可以用宅人眼光出發,講解日常的生活的大小事? 唔理係動漫,F1,科技,定係生活上芝麻綠豆嘅小事,星期六準時0000更新~
如果要將第三顆未命名一等星命名的話,我會命她做:戀愛小行星
一講起芳文社,相信大家一定會第一時間諗起一大班萌妹子係虛度日常;咁一講起動漫工房,相信大家一定會第一時間諗起一大班萌妹子係度百合.如果兩間公司合作製作動漫,當中最出名嘅梗係New Game.如果話New Game係職場廢萌日常番,咁恋する小惑星(下稱:戀愛小行星)可以話係高中廢萌日常番.
戀愛小行星講述,女主角之一木之幡米菈在小時候參加露營時遇到了一位年紀相仿的男孩,並與他在觀察星空時做下了約定,要找到新的小行星並以男孩的名字取名(其實呢啲嘢你自己上維基百科都睇到⋯⋯咁我就梗係唔講呢啲啦.)
作為一個動畫黨,睇呢套之前,梗係無補返原作先.當初會追呢套,梗係,絕對唔係因為芳文社同百合工房合作(謎之音:Ao好可愛)Www
一開始睇,頭果幾分鐘,點解會有男人出現架?我明明應該係睇到一大班可愛萌妹子,點解會有異性架?媽呀,我不能接受!當然啦,之後好快講返佢係女性黎,只係個名同埋嗰陣相遇時裝扮好似男性.
可能因為中學時期我主修係地理,雖然最後係考到5**,(不過最後因為某啲原因所以選擇咗出嚟做嘢)所以我第一次見到呢套介紹嘅時候其實我係好有興趣,加上因為用天文同地理做題材嘅動畫真係少之又少.正所謂:上至天文,下至地理,所以睇完一集之後我對呢一套番其實係好有興趣,好有衝動想追落去,能夠將一樣咁學術性嘅事用咁輕鬆嘅方法介紹嘅時候其實都係一件幾好嘅事.
雖然每一集嘅推進都可以話係好輕鬆,完全放空個腦睇都無問題,不過呢個我諗就係芳文社同百合工房合作成功嘅地方,放工,放學之後俾你輕輕鬆鬆抖下,唔會有啲咩異世界爭奪,更加唔會有啲咩世界大戰毁滅地球之類,完全係心靈雞湯,完全可以化解一日嘅疲勞(呢個世界欠芳文社一個諾貝爾和平獎)
第六集之後有一集嘅總集篇總結第一至第六集,咁我亦都趁嗰個空檔走去補返原本個漫畫,睇完之後發現其實動畫個時間表上推進係有啲怪,中間有啲重要嘅嘢或者好多學術性嘅嘢都係只係輕輕帶過甚至無講,所以其實動畫睇落去有啲怪係正常,如果有機會,真係值得花少少時間去睇返漫畫原作.
第一至第六集因為中間牽涉太多學術嘅嘢,我覺得如果我講落去應該會好多人咁上一頁離開,所以就唔講(雖然鈴完全係用嚟打醬油,不過每一次有佢出場我都覺得好好笑)
第八集結尾講到Ao因為屋企理由要搬家,之後應該會成為成套漫畫又好動畫都好嘅轉折點,但係好遺憾動畫只係好表面帶過.原作漫畫佢呢一部份其實真係寫得好好,嗰種細膩嘅人設同埋嗰種起承轉合解決問題嘅方法,其實就真係已經跨越佢哋搵唔搵小行星個重點.Ao用左咁耐時間終於可以同米拉重遇,但只係過咗一年之後就要分開,佢唔想面對嗰種唔想分開嘅心情,一直收收埋埋,一直同身邊嘅人講無事,但自己一早知道只是扮出黎,唔想身邊嘅朋友擔心,其實呢一部份真係好容易令人身同感受,最少我係.
雖然之後Ao 同米拉順利同居,但係中間經歷嘅嘢其實真係好值得令人反思:子女沒有表達自己嘅意思,無論仔女點樣任性,都冇辦法改變父母嘅情況?父母一直為仔女準備最好嘅環境,但係如果仔女一直掙扎,應該順佢哋意定係繼續一意孤行?好慶幸我係一個屋企唔會點理我嘅環境長大,所以佢呢個問題係我屋企係會選擇比我自己面對自己解決;反觀而家香港好多新一輩家長,乜都要管佢哋,甚至乎連星期六,日嘅休息時間都安排晒佢哋去晒唔同嘅興趣班補習班嘅時候,先唔好話歡樂同想唔想,而係佢哋連休息嘅時間都無,咁樣真係好咩?喺戀愛小行星入邊,Ao選擇咗寧願離開父母都唔想同米拉分開,咁樣正正代表父母係適當嘅時候亦都應該學識放手,但香港啲家長好似覺得一放手佢哋就會誤入歧途,甚至會因為好少一兩個興趣班而影響將來,搞到啲仔女連掙扎都唔敢.正如戀愛小行星,你想去河邊燒嘢食執石頭或者夜晚去觀星?發少陣夢啦你.
要獲得父母認同係一件極度困難嘅事,但係如果唔試過,又點知會成功定係失敗?但係如果你連試嘅勇氣都無,咁樣有乜意義?父母連你點樣嘅心意都唔知嘅時候,又點會知道你諗緊乜.喺原作漫畫中,Ao努力踏出第一步,雖然係果一刻佢都唔知道結果會係點,成功失敗都未知,但係起碼佢肯踏出第一步,起碼肯去嘗試.雖然最後都係成功(如果唔成功我諗成個故事應該會完結或者我會燒書),但Ao,米拉,鈴,甚至乎兩邊嘅家長,其實都係喺度改變緊.嚟到呢一度,其實我諗佢兩個搵唔搵到小行星已經開始唔係咁重要,而係佢哋點樣一齊面對將來先至係最重要.我諗可能連你睇你都覺得要搵到小行星係絕對無可能,不過更加令人值得反思嘅係,夢想總係不切實際,但係如果有機會俾你實現夢想,就算周圍嘅人反對你都好,你應唔應該堅持呢一個機會,捉緊機會實現夢想,因為可能過咗呢次機會就以後都無機會,坦率地表露自己的感情,才能順利成章做出行動和決策.
另外,主題曲搵咗東山嚟唱(東山大法好),真係幾好聽.不過我要講唔係佢唱得幾好,而係首主題曲啲詞其實真係寫得好好,細膩每一句歌詞之後你都會發現成首歌所有歌詞其實唔單止喺度講點樣搵小行星,而係點樣去面對點樣嘅事.當中有一句:見たことのないもの見つけてゆきたいな ,正如Ao最後都係選擇咗同米拉同居,而選擇唔同父母一齊搬屋;或者再後少少原作漫畫講到小行星尋找活動,米拉贏咗參加資格但Ao輸咗.佢兩個嗰轉變其實同開頭真係差好遠,無論是挫折或者失落嘅時候,Ao由原本好怕同人溝通變到有勇氣去同人講出自己嘅目標;米拉則堅持自己夢想,呢個就係佢兩個互相好好支持對方嘅例子,呢個亦都係要一點一滴累積先會明白嘅事.人生失落嘅事總係十常八九,所以身邊嘅人支持先係最重要.
抱持遠大目標和夢想嘅兩個人,佢哋選擇咗自己將來嘅步伐,咁你呢?
最後最後,希望大家可以按五下拍手,作為支持我創作的原動力(土下座
Like my work??
Don't forget to support or like, so I know you are with me..


text:
中國傳統觀念,所為明哲保身,事不關己就己不勞心,做人既顧掂自己咪得,邊個咁得閒埋人地d野?老老實實,如果你係身處一個職場如戰場既世界,你有咁既諗頭,我唔會怪你,但作為春風化雨既老師,唔該更正下自己既思想.上面果兩句,講得好聽既叫做中立,講白d既就係自私自利見死不救.經過時代既洗禮下,老師已經發展出一套新既開脫技巧,叫做身不由己.身不由己最西利既地方在於做人唔單止係中立,仲可能係迫害者,做完壞事之後為自己良心好過小小既籍口.
如果大家未見過咁依班咁既老師,我真係為你開心,因為你班老師仲未衰得哂,仲未咁偽善.如果你曾經遇過依班老師,我真係為你傷感,因為你班老師就係人稱教畜既物種.
唔明唔緊要,只要舉幾個例子,或者大家就會諗番起自己既中學生涯.
中學最緊要既就係爭排名,爭公開試成績,學校入面都要同其他同事爭上位,學生就成為老師上位既踏腳石.學生表現好,考試叻既,校長就認為你有料,可以比你上位,相反就成世冇得升.美其名係為學生著想,所以日日瘋狂比功課,學生根本消化唔哂,但唔比又好似怕輸蝕比其他班,情況就好似怪獸家長幫自己個仔填滿哂時間表一樣.咁叫為學生著想咩?只要你唔交功課就一口咬定你懶,之後全面封殺所有課外活動,除非你泊到好碼頭,係校隊主力,否則你既人生就恍惚只有讀書.老師只係會話身不由己,呢個社會對學生既要求就係咁,佢地咁做係為你好,佢自己都唔想學生咁辛苦.事實上,今時今日社會之所以訓練成一個又一個既讀書機器,全靠我地既老師造成.
學校咁多老師,唔多唔少總有一,兩個特別睇學生唔順眼,無端端就會小你一獲.好明顯,唔單止係學生,仲有老師都知道有d同事好中意搵學生出氣,見到上司無理取鬧,有幾多個老師真係會幫學生出頭?為左唔好得罪自己既同事,好多老師都當睇唔到,好人d既就會私下叫你忍,但從來唔會幫學生爭取公道.就係因為一句身不由己,認為老師鬧學生一定有原因,或者自己無權理,所以眼白白睇住學生比人恰都當冇事發生.
有時候校長真係小小人工要求多多,又要馬兒好,又要馬兒不食草.可能一個老師就要帶幾樣活動再教幾科,但係校長成日要求高高,成日話拎唔到獎,成日將錢偏重係幾個拎到獎的活動,咁樣對其他學生絕對唔公平.老師開會果時正正想同校長反映,其他老師明明都有同樣既感受,但因為身不由己,認為自己人微言輕,都係打份工姐,自己同埋班同事辛苦少少都無所謂.變相邊個出聲就邊個做左傻仔,其他人都係敢言不敢怒.面對不公平既事都唔敢反抗既,點樣可以教學生?
教書果時,唔多唔少都會見到欺凌學生既個案,但係大部份老師都唔識處理或者唔想處理.黑社會收保護費同埋打學生就唔提,因為太過極端,唔係間間學校都有.但每一個年級仲有人會成為傻仔,成日比同學暗串,收埋佢d野,或者係成日撞佢,呢d情況明明老師都睇得一清二楚,但往往只係口頭上講一兩句就算,完全冇諗過要幫果位同學出頭.說穿了,都係唔想因為一個同學而得罪全理人,費事搞到自己教書教得咁辛苦,又係一句身不由己,唔係唔想幫,而係幫唔到.到欺凌者忍唔住出手打人果時,老師就會開聖人mode,叫大家和和氣氣,話打人既同學仔點都好,打人就唔岩,老老實實真係難聽過粗口,仲黑暗過d法官.
老師為左輕輕鬆鬆教書,唔想咁煩,有咩事都會叫學生自己搵答案,自己試下,一打鐘就唔見人,學生永遠唔會搵到佢.如果閣下有錢去補習社,或者本身係醒目仔女,咁冇問題,可惜既係大部份學生都唔係聰明仔,往往操操下卷果時唔明都要搵老師,但老師係唔係一定答你呢?又係身不由己,所以早走係因為要照顧仔女,所以人地既仔女學業問題就唔使照顧.因為自己唔想另外查書解釋,所以就叫學生自己搵,話要幫學生思考,唔可以成日靠老師.成日話學生做咩上堂唔問,點都好,講到自己好想答,好想幫,但就偏偏唔係學生需要你既時候幫.
老老實實中學真係一個黑食黑既世界,作為一個醒目既學生真係要搵個老師泊碼頭,正如打狗都睇主人,只要老師夠硬,果個學生真係做咩都冇問題.老老實實雖然教我既老師都唔會太差,老師都有唔少好人,但唔可以否認既係太多學生都經歷過依d問題.老師或者希望想投身教育界既朋友,唔該比番少少做老師應有既態度,你地既工作唔單止係教書,而係教學生做人,所謂其身不正難以正人,如果你唔想理既,就請你去補習社番工吧啦.


text:
泛本土主義嘅内部矛盾
本土主義其實係一個籠統詞,金金大師曾撰文《認識「本土派」的入門初階》指出本土派其實分爲幾個派別.雖然現時佢哋嘅行動暫時頗爲一致,但其實有啲方面可以話係完全矛盾.下表係作者略約總結各派別嘅異同.
我哋可以睇到喺而家呢個階段,泛本土主義文化觀可以分爲
1)香港本位大中華主義(華夏),下稱「華夏論」
2)香港文化獨立,下稱「獨立論」.
何謂華夏論
「華夏論」側重香港本土文化對華夏文化嘅線性承繼及標榜其正統性.其理論基礎建立於「傳統華夏文化優越論」嘅基礎上,可以話係重新包裝過嘅傳統儒家大中華世界觀.透過華夏(香港,或包括台灣)同夷化華夏(中國大陸)嘅對立,賦予捍衛香港文化一個簡單而冠冕堂皇嘅理由.政治行動方面,鑒於現時形勢,以「保存香港城邦」爲首要目標,令我哋能「保住華夏最後據點」,將來再「締結華夏聯邦」.實際上,華夏論並唔排除中國大陸仍然有「華夏遺存」,否則實在冇必要將來去「締結華夏邦聯」.如果大陸冇任何「華夏成份」嘅話,應該剔除於聯邦候選人名單.事實上,「華夏論」係非常傳統嘅中國帝制思維(大中華),透過文化擴張殖民,同化週邊民族.透過願景中嘅「香港城邦」爲首嘅「華夏聯邦」,以「香港文化(華夏文化)」反殖民大陸,最後達致「光復華夏」.呢一派嘅核心思維,其實同大中華膠並無太大分別,只係華夏核心位置唔同.大中華膠以大陸爲華夏核心,所以愛好大陸文化,鼓勵大陸同化香港.城邦派則以香港爲華夏核心,嘗試留存實力,將來伺機同化大陸.
何謂獨立論
「獨立論」側重強調香港本土文化自身特色.其文化觀認爲香港文化並非只有華夏單一來源,華夏文化與百越結合後產生同中原華夏文化相異嘅嶺南文化;嶺南文化,殖民地文化及現代文化交融後香港文化先至正式形成.獨立論認爲「華夏」只係一個母體,孕育出眾多不同文化,而呢啲文化因爲政治或地緣上嘅分隔同埋受外來影響而各自走上唔同嘅道路,最後形成新文化甚至民族.而華夏呢個母體由於定義過於籠統模糊,現實意義並唔大.獨立論認爲每個文化各自嘅差異性值得尊重,所以大陸唔應該文化殖民香港,相反香港亦唔應該文化殖民大陸.由此導出短期政治目標爲中港分隔及切實執行實一國兩制以保香港文化獨特性同族群獨立.而政治遠景則有内部分歧,一派認爲只要確實執行現存一國兩制即可以保護香港文化免受大陸同化.另一派認爲除建立民族國家外,喺其它政治體制下都無法確保香港文化/民族嘅獨立性,因此無論獨立建國機會如何,亦應作爲長期目標奮鬥.
事先作利益申報,筆者贊同香港文化爲獨立個體,反對濫用華夏爲香港設下框框,其原因喺下文會分列闡析.
胡虜稻草人,華夷之辯論脫離現實
華夏論不停強調粵語何其「古雅」,香港如何保留「華夏嫡存」,普通話係「胡言亂語」,大陸點樣點樣「華夏淪亡」,因此我哋要「捍衛華夏文化,正音」.理由似乎非常冠冕堂皇,但大部份人似乎冇去真正求證過呢啲說法係唔係真,覺得似層層就去以呢啲理由去捍衛粵語.照咁睇,最有問題最「低劣」嘅語言並唔係普通話,而係真正嘅「胡虜」語言,包括蒙古語,朝鮮語,突厥語.呢啲語言大概有「原罪」,唔及得上「華夏正音」咁「優越」,所以我哋先要大力反對(聲稱)已經受污染嘅普通話.
更奇怪嘅係,學術界早有共識,粵語廣泛受到侗台語影響,唔單只詞彙上有一大堆底層詞,連語音都有顯著嘅壯語特徵(見早前文章《論本土主義中嘅大中華餘毒(二):被遺忘嘅粵語淵源》).以華夏嘅本位嘅「四夷」角度睇,呢啲都係南方嘅「蠻族」劣等文化,粵語一早已經受到「玷污」.如果我哋可以批評對方「習染胡虜」,其實我哋自己都係「俚僚鳥語」.每當講及呢樣嘅時候,華夏狂熱分子就會話百越都係華夏,已經被華夏所融合吸納云云.我姑且當真,咁北方嘅鮮卑,匈奴,滿蒙等何嘗唔係俾華夏所吸收,點解融合百越嘅就仍然係華夏,融合滿蒙嘅就唔算?
華夏本土主義者討厭嘅,並唔係普通話本身,更唔係“胡虜”,而係普通話使用者嘅行爲,心態,及帝國式文化政經壓逼融合,普通話只係成爲代罪羔羊.假如大陸人一夜之間全部改講純正香港粵語,係唔係代表你同佢哋會拍晒膊頭老友鬼鬼,喜迎中港融合?我唔反對大家厭惡大陸人,但希望諗清楚厭惡嘅真正原因.如果將捍衛粵語/本土文化建立於一個不成立嘅理據上面,大眾主流自然唔會理性認同我哋嘅理念.
我哋捍衛廣東話,有好多理直氣壯當嘅理由.比如廣東話孕育咗我哋嘅文化,冇咗廣東話,香港文化就唔存在.又或者更直接了當啲,就係因爲佢係我哋母語.將捍衛廣東話建立喺攻擊普通話係胡虜語言之上,好聽係好聽,但並唔係啲咩確實理據.
奇怪嘅華夏純粹性優越感
攻擊對方被蠻夷胡虜玷污,暗示己方係相對優越嘅「純粹華夏」.一如前述,嶺南文化以至香港文化都糅合大量南方少數民族文化,例如「執骨」(二次葬),北方漢族歷史上冇呢種習俗,反而係泛太平洋嘅土著間可以搵到,係唔係代表北方人比我哋更「華夏」?
甚至「華夏」本身亦係非常模糊嘅概念.假如定義漢朝文化爲「華夏」,唐朝文化就可以話大量混雜胡虜.唐人好西北方非漢族嘅胡服,胡樂,胡舞.連宗教都以印度傳來嘅佛教最流行.唐代藝術融入大量西域成份,例如建築中嘅須彌座,石塔(窣堵坡),波斯裝飾母題等,係唔係代表唐代文化係劣等混血兒?純粹性優越感係一個好奇怪嘅心態,好多人有呢種諗法,但往往冇嘗試過去反思.歷史上,開放自由嘅文化最輝煌,例如唐文化;專制保守嘅文化最墮落,例如閉關時代嘅共產中國及現今北韓.喺文化自然交流中吸收其它優良文化再同己方融合創造,產生新元素先係健康嘅文化,純粹性代表嘅係原地踏步同閉關自守.香港人向來係海洋文化,面向世界,廣納華洋因而有強勁嘅活力.其實華夏論嘅純粹性優越感之所以受落,源於大陸文化入侵.大陸文化恃政經強勢,強行殖民香港,並非正常文化交流.面對大陸文化強行染指香港本土文化,港人條件反射去捍衛自身文化「純粹性」.可惜港人囿於文化認知缺失(如唔了解香港歷史,文化發展等),對自己文化脈絡認識不足,所以錯借「華夏」作爲自身文化純粹性來源.可惜嘅係從華夏文化到嶺南文化,再由嶺南文化到香港文化,都充滿住其它文化混雜交融.因而華夏純粹性淪爲宗教式迷信教條同口號.其實每個族群都有權利拒絕外來文化強行入侵,並唔需要借助古文化嘅純粹性,正統性做理由.如果我要拒絕香港大陸化,我嘅理由就係香港文化擁有法治,自由,生鬼嘅粵語,感人嘅廣東歌,攪笑嘅周星馳電影等值得我哋自己驕傲嘅嘢,而唔係華夏呢啲咁虛無縹緲嘅嘢.
可悲嘅華夏泥古自豪感
華人大多有一種奇怪嘅泥古思想,但凡係淵源越早就似乎越好.好多華夏本土派不停嘗試將粵語「上溯」秦漢,話粵語係「華夏雅言」(按:先秦詩經時代華夏族語言稱雅言)並以此爲傲,好似假如粵語係明清傳入嘅話就不值一文一樣.但事實粵語反映嘅音韻系統來自唐末.又如明明以嚴肅歷史學角度睇,夏朝係冇文字紀錄嘅神話時代.大陸學者係都要搞個白痴夏商周斷代工程,以證明中華文化「源遠流長」,成爲國際學界笑柄.
照咁睇來,語言同文化似乎係紅酒古董一樣嘅資產,年代越久遠就越巴閉.至於點解會巴閉啲,又諗唔到點解.
懷念「華夏」中國有幾強大輝煌,部分原因係近代中國落後於西方嘅情緒投射,導致華人嘗試喺過去尋回自尊.但歷史實在唔應該用來精神自瀆,就好似一個乞兒週圍同人講自己呀爺幾威水幾有錢,都改變唔到自己係乞兒呢個事實.歷史係用嚟引以爲鑒,展望未來,做好而家嘅自己.無論漢唐武功點樣威鎮四方,宋文化點樣清雅脫俗,你都唔係唐人宋人.
華夏已死,香港當立
一個文化輝煌與否,在乎佢當今嘅影響力同活力.泛漢華夏文化喺東亞大地上面留低咗好多遺產,深刻咁影響現今嘅日韓中越港台,但畢竟華夏係一個過去嘅化石文化,已經冇咩創造力,隨古人作古而逝,我哋雖然有部分繼承,但冇必要去強行復古.今日你着西裝返工而唔會着漢服;你寫字用原子筆而唔係毛筆;你食茶餐廳常餐熱奶茶而唔係唐代魚繪,駝峰炙,末茶,葡萄酒.明明我哋嘅文化叫香港文化,有好多嘢並非來自華夏而且有自己特色,生做硬砌套一個華夏帽子扣落去概括簡化晒所有嘢,其實係一種離地表現,脫離咗我哋真正嘅文化,將自己身份認同建立喺華夏烏托邦中.
本土主義,大中華餘毒未清
大中華膠世界觀同文化眼光向來狹隘(筆者曾經都係大中華膠).2008年中國熱席卷香港時,香港人批評西藏台灣搞分裂,大鬧陳水扁去中國化數典忘組.等到近年中港矛盾爆發本土意識崛起,先忽然醒覺台灣西藏捍衛自身文化嘅因由.可惜始終喺大一統思想長期荼毒下,大中華思想仍然揮之不去,華夏論幻想嘅華夏復興就係佼佼者.綜觀成個東亞文化圈,日本,韓國,越南曾經使用文言文,深受華夏儒家文化影響,韓國甚至曾自稱小中華.去到近代民族主義傳入亞洲後,東亞各國進行「去中國化」,其實換個角度睇就係確立自身文化特色嘅重要性.經常幻想華夏帝國嘅中國人自然唔高興但無可奈何.台灣係後起之秀,但本土化都比香港早幾十年,台灣嘅所謂「去中國化」只係強調本土中心,例如台灣本土各語言,台灣島歷史嘅重要性.如果你覺得台灣「大逆不道,數典亡祖」,請翻開美國中學歷史教科書,你係唔會搵到任何英國歷史,只有美國獨立戰爭後到現今嘅歷史.雖然只有短短二百幾年,但美國人唔會因此自卑或者眷戀英國文化,反而努力耕耘,創造出自己青出於藍勝於藍嘅獨特文化,爲自己今日先進強大嘅文化同影響力自豪.祖先嘅英國文化?Who fxcking cares!同樣道理,我哋唔係要否定自己有華夏來源,但着眼點應該係而家嘅香港文化.
香港唔係文化沙漠,香港曾經係文化帝國
部份香港人對華夏文化上晒頭,佢哋呢樣嘢係出於對自己文化嘅自卑感.佢哋覺得香港文化入便獨特嘅嘢唔足以令佢哋自己驕傲自豪,所以埋首遠古.但事實係唔係咁?香港有強大嘅文化,輻射至東亞甚至全世界.廣東歌,武俠小説文學,電視劇,曾經風靡中國大陸同東南亞華人,以致好多大陸人唔多唔少識幾句廣東話,唱得出唔咸唔淡嘅《光輝歲月》.香港文化強勢甚至令粵語詞彙歷史上少有咁返傳北方,例如普通話「打的」,「買單」都係明顯嘅香港影響.香港電影更加衝出國際,孕育咗一眾巨星,有「東方荷李活」之稱.究竟呢啲輝煌嘅文化屬於華夏定屬於香港人自身嘅努力同獨特性?相信無需花費唇舌.無疑香港文化千禧年後喺大陸影響下開始單一化,去本地化,自我設限,甚至大陸人都批評合拍片「港味盡失」,但「華夏」真係可以拯救香港文化於衰頹?究竟點樣可以重振香港文化,我並冇深刻洞見,但盲目訴諸華夏,只係死路一條.唐代樂舞無法拯救廣東歌;元代戲劇幫唔到香港電影;詩經雅言都唔會成就香港文學.我哋嘅未來,必須靠自己去思考,去努力,拜山問米訴諸祖先係不切實際.我哋嘅文化係建立喺我哋日常生活中,以華夏去建築我哋嘅文化,只會係浮土上嘅華廈,雖美輪美奐但遲早土崩瓦解.
香港本土,今後何去何從
香港本土主義尚喺萌芽階段,而且嚟得有啲遲.幸運嘅係我哋有他山之石.台灣嘅本土主義發展同香港殊途同歸,好多理論學説其實可以借鏡.我哋可以研究一下台灣點樣對待華夏淵源同自身特色,點樣建立台灣本位嘅歷史觀點,點樣發展台灣獨特文化.筆者相信,華夏論同獨立論將來會有一番舌劍唇槍,就好似台灣藍綠之爭辯論中華本位定台灣本位一樣.希望通過良性討論,本土主義可以茁壯成長,拯救香港於水火.
前文
《論本土主義中嘅大中華餘毒(一):粵語歷史歪論》
《論本土主義中嘅大中華餘毒(二):被遺忘嘅粵語淵源》
《論本土主義中嘅大中華餘毒(三): 溯本追源,再述粵語歷史》


text:
好多父母發現孩子出現順手牽羊嘅行為時,會用恐嚇嘅方式嚟嚇孩子,希望孩子唔好再出現類似嘅行徑.但其實咁樣做只係短期嘅成效,究竟點解決孩子順手牽羊習慣?
點解孩子會出現順手牽羊嘅行為?
1.缺少物權意識
對於3,4歲的幼兒嚟講,佢哋缺少物權意識.係呢個年紀嘅孩子心裏唔識分你和我之間嘅區別,見到新奇有趣嘅物品就以為邊個都可以攞走.
2.貪小便宜
有啲孩子出現順手牽羊嘅行為,好可能係因為好鐘意某一個物品,但係家長冇滿足到小朋友嘅願望,所以有慾望和佔小便宜嘅想法.
3.模仿父母行為
有啲孩子之所以會順手牽羊,係因為佢哋模仿父母嘅行為.例如有些家長會係公司物品帶返屋企,就算一支筆.家長嘅行為做出錯誤嘅示範,導致佢哋覺得如果自己需要就可以攞其他人嘅野.
3招解決孩子順手牽羊習慣
1.明確物權概念
當家長發現孩子順手牽羊行為嘅時候,應該讓孩子知道偷和借係兩種唔同嘅野,引導孩子知道唔好隨意去攞其他人嘅野.等孩子了解到物權概念,佢哋先可以遵守人與人之間相處嘅規則,而且亦都可以識得保護自己嘅物品.
2.唔好傷害孩子自尊
家長係糾正孩子順手牽羊行為嘅時候,需要注意唔好傷害到孩子嘅自尊心.家長係糾正孩子呢種不當行為時,應該以講解和確立規則為主,唔要用負面嘅情緒表達傷害孩子嘅自尊.
3.引導孩子同理心
家長可以引導孩子同理心,等孩子意識到呢種行為不當之處.例如可以通過小遊戲嘅方式,或者係角色互換嘅方式等孩子想像一下,當佢哋鍾意嘅玩具唔見咗之後,自己會有幾難過.通過同理心嘅方式等孩子意識到順手牽羊係唔正確嘅行為,然後帶着孩子一齊去歸還對方嘅物品,並且進行誠懇嘅道歉.


text:
知道「無面額股票」嘅你,知唔知咩係「無面額郵票」?
堪稱係郵票界嘅夢幻珍品,建國到而家一百零八年來只現身過兩次嘅「無面額郵票」,今日就要嚟同集比一齊聽下呢段合作故事.
之前來唔切一睹風采唔緊要,集比而家就將所有秘密都話你知──
「時隔26年再度問世嘅限定款」
「無面額郵票」首次出道喺民國80年,當年因為郵資上漲,郵票面額亦必須跟住調整,無面額郵票就用嚟作為新舊交接嘅過渡期郵票.
過渡期用嘅郵票上冇印上面值,只係以同款唔同色嚟區分平信同限時信.
民國80年嘅「無面額郵票」.(圖片來源:中華郵政-郵票寶藏)
到咗民國106年,同樣係因為郵資調漲嘅新政策,中華郵政發行繼80年之後再次出現嘅無面額郵票,呢兩款只喺8月新郵票啟用之前先可以見看到嘅無面額郵票,每一張都係期間限定品!
民國106年嘅白鴿款「無面額郵票」.(圖片來源:中華郵政-郵票寶藏)
「郵票乘載住思念,商品嚟表達信念」
你有冇仔細留意擺喺郵局櫃檯嘅商品?
今次彰化郵局令時隔26年再度問世嘅無面額郵票同集比一齊聯手,化身為訂造USB手指商品!
將郵票變成USB手指嘅過程聽落好不可思議,但成真啦,呢個亦令期間限定嘅郵票可以用更現代化,更得意嘅方式留喺大家手中.
講到合作歷程,彰化郵局委託集比製作嘅訂造USB手指每到都唔馬虎!
為咗更還原真實郵票嘅樣,無論喺顏色嘅校色,選用上色都非常講究,亦因為係集比同工廠以及郵局之間多次確認嘅細節之一,每對眼睛對顏色嘅感受與標準都唔同,集比喺過程中不斷努力調色修正,最終成功達成三方嘅「顏色共識」.
除咗顏色之外,郵票特有嘅風味──鋸齒邊緣都冇放過,彰化郵局非常講求郵票USB手指嘅浮雕效果,集比都完美達成.
可愛到都想打卡PO上IG嘅郵票USB手指.
另外,大家有冇發現?郵票USB手指上嘅「國內印刷物基本郵資」等等中文都忠實呈現.
郵票USB手指高度就只有3.5CM,要喺咁細一塊軟膠上容納8,9個中文字,就知道模具要幾精細,呢個就知道集比最優秀亦最有實力嘅地方啦.
集比同彰化郵局一步一步,踏實仔細合作嘅訂造USB手指唔單止引人注意,亦因為擬真度高而成為郵局嘅暢銷商品之一,令郵票迷仲有文具控都愛不釋手,同時亦令時隔26年再度現身嘅限定郵票以嶄新嘅姿態重新問世,並化身成訂造禮品保留喺所有人手中,再唔驚相見恨晚啦.
集比用擅長嘅工藝同技術,同每位客戶共同打造專屬自己嘅商品,就好似寄件人把想傳達嘅信念都黐喺郵票上寄出,以郵票乘載思念,訴說心願;集比亦可以協助大家以商品呈現特色,表達公司理念.
無論你係咩公司行號,咩行業性質,有想表達嘅心意?咁歡迎嚟搵集比.


text:
「香港」
之前好多人講香港可落後,事實上真係幾落後,因為過去咁多年大家都係為生活而搵錢,做資訊科技嘅機會同出路比起外國真係一個天一個地.十幾年前嘅人工其實到今時今日都係一樣,咁證明企業本身就唔重視嚟類嘅人才,所以無發展嘅空間.要加人工就得一個選擇就係跳嚟跳去,如果唔係好多時經濟唔好,企業第一件事係由資訊科技有關嘅部門開刀.過去咁多年都見唔少.
「人才」
你話香港無人才?其實唔係,只不過佢哋唔會選擇留係香港.大部分有能力嘅其實已經走晒,同時香港係教育方面亦都追唔上外國.大學畢業出嚟,個個基本上要重新教育過,而且唔係個個後生都捱得.以前我哋日以繼夜,夜以繼日咁不斷做,不斷學.但係依家個個都係用打工為兩餐嘅心態去過活.與此同時香港好多公司都唔會大力投資新科技,因為免得做多錯多.所以問題唔係無人才,而係點培訓人才同挽留人才!
「問題」
講到科技當然有好多香港研發嘅產品,但係真係好少數.而且好多人都唔希望做白老鼠,下下等其他公司試咗先,免得孭鑊.再唔係就覺得科技唔值錢,咁點嘅次次有新手機出嘅時候,個個爭住去買?要發展科技係要好多嘢要配合,最基本就係由教育開始.而科技唔係淨係背書就得,要不斷嘗試,不斷學習,今日唔知聽日事,個世界不停咁改變.所以唔係可以一時三刻可以改變嘅嘢.


text:
「台灣」
雖然今次去台北係時間上唔可以話充裕,甚至可以話少少趕,但係已經足夠感受到當地嘅文化同香港嘅分別,真係無得比.今次嘅行程亦再一次證明讀萬卷書不如行萬里路!今次去台灣其實係去出席一個台灣朋友舉辦嘅新媒體嘅論壇,亦希望透過今次機會去認識同了解多啲台灣嘅市場.係每個講者分享嘅內容都學到唔同嘅嘢,尤其係台灣媒體嘅營運模式,不過大家討論嘅其實同香港好接近.
「感受」
今次嘅極速台北之旅,其實仲未係好深入了解佢哋.不過短短一日所遇到嘅人同論壇嘅每一位講者都係一個新嘅經驗,有時不定時嘅交流真係穫益良多!雖然自己都有台灣嘅朋友,但係工作方面除咗以前嘅工作要合作之外,今次應該係第一次.同香港一般嘅活動有啲唔同,大家嘅分享都唔係淨係停留喺表面理論層面,而係用好多實例,好多行業運作嘅模式,毫無保留咁分享知識.
「回顧」
香港同台灣嘅媒體其實好相似,大部分讀者都係希望睇到一啲嘅負面報導,另外亦討論香港同台灣嘅問題,包括發展同創業嘅範疇.而係營運社交媒體,大致上嘅策略都係好相似.如果你覺得係香港做市場推廣太耐嘅話而覺得需要啲衝擊,真係不妨去台灣參加當地嘅活動.自己學到嘅除咗同傳媒有關之外,就係創業模式同思想上嘅差別.總括嚟講,今次嘅旅程只係一個開始,希望遲啲可以有多啲機會嚟交流.
Also published on Medium.


text:
14 October 2017(SAT)
今晚約左公公..舅父去屯門食晚飯,見有時間就帶小小豬想去好耐嘅屯門交通安全城玩下啦~
其實我地三口子間唔中都會去秀茂坪交通安全城玩,小小豬都不知幾鐘意,所以佢就自己係學校上網搵資料,知道北角,屯門及沙田都有交通安全城,之後佢就提意我地去晒依幾個點去玩.
其實我一早就知有依幾個地方,只不過未決定去嘅時候就唔同小小豬講,因為.....一答應左依隻心急豬,佢就會不停出音波功要即刻去,我就有排煩了....哈哈哈!
一嚟到就已經見到好多大小朋友係度玩,緊係啦...依家天氣涼涼地,最啱就係去戶外活動,踏單車就真係啱晒呀~
小小豬一落到場就已經急不及待去踏啦~
同秀茂坪交通安全城一樣,整個交通安全城都真係好似一個小馬路,大大小小嘅路牌,斑馬線,馬路的行車線及迴璇處都好齊存.同樣啲交通燈都係因為假日要休息,所以冇開.唔緊要....假日嚟玩就唯有我地家長聲控啦...哈哈哈~
依度仲有巴士站同埋泊車處,又真係幾迫真哦~
由於屯門有輕鐵,所以依度嘅交通安全城都加插同輕鐵設施同海報添~
有得玩小小豬就最開心,成日都捉我同DADDY扮行人,一時叫我地扮行人等過馬路,一時又扮等巴士過紅綠燈,真係俾佢點到頭都暈.不過見佢玩得咁開心,陪佢玩一陣,俾佢點下都不為過呀~
估唔到依一個小小地方我地都玩左差唔多一個半鐘,如果唔係因為夠鐘去食飯,我諗小小豬踏多幾轉都未肯走.
依個傻豬仔已經計劃左嚟緊放假要去埋北角同沙田嘅交通安全城,難得佢鐘意我當然非常落意奉陪啦!
溫馨提示:
- 需要自備單車,其實正確嘅只可以帶備三輪車,但問過在場當值姨姨,佢話單車都可以(必定要小心行車,唔可以踏太快).
- 依個場地係唔可以泊車的,所以各位家長如果渣車前往,係需要泊係附近商場嘅停車場呀!


text:
21 December 2017(THU)
一年一度嘅AIA友邦歐陸嘉年華又嚟啦!
今日小小豬有個小任務,所以就可以係開幕日先玩一轉啦~
還記得小小豬第前年都有嚟過AIA玩過一次,嗰時都應該係五歲多,加上又細細粒,所以可以玩嘅嘢又唔算多.雖然今年佢都仍然係細細粒,不過好多遊戲都可以玩(尤其係可以自己玩攤位嬴禮物呀!
今年AIA同往年一樣都有好多機動遊戲同攤位遊戲,不過就多左雜技表演同柏靈頓熊x倫敦場景遊戲區,我地第一時間搵柏靈頓熊玩返轉啦~
先嚟玩下推巴士,推中入郵票圈圏就可以有小禮物啦~
之後就有得玩踩水波,兩個小男生好努力咁踩,我地一群大人就不停向後走,因為俾佢地彈濕晒啦~
之後就有得玩踩水波激動過後就嚟文靜一返,乖乖地塗下顏色先~
塗完顏色之後,就可以交俾負責人SCAN入電腦,之後就可以係天幕出現啦~
仲有一個互動小遊戲玩添~
之後我地就轉戰玩碰碰車,不過因為小小豬唔夠高,所以要我陪玩啦~
之後佢就去玩一系列BB級機動遊戲,不過就辛苦SY哥哥陪玩了~
講到最受兩小男生歡迎,就一定係依個探索小屋,佢地玩左兩轉都話未夠呀~
之後我地就去玩新推出嘅互動遊戲,只要LIKE AIA FACEBOOK就可以玩到.雖然明知係假動物,不過睇住動物行嚟行去,都幾得意呀~
其實場內仲有好多唔同種類小朋友機動遊戲,不過小朋友心已經飛左去玩攤位遊戲了.其實種類都幾多,我地都唔知玩咩好,所以就行過見到咩靚公仔就玩嗰個啦~
哈哈哈...一向玩攤位遊戲都唔叻,不過有SY哥哥幫手,都有少少收獲呀~
其實都玩得未夠喉,不過入夜後又開始凍返,加上小小豬狀態又麻麻,所以就早早離開.唔緊要啦...活動去到農曆新年,到時同DADDY再嚟玩過!


text:
電話Plan計劃點樣揀?
電話Plan計劃點樣揀?
電話plan要點樣揀呢?咁今時今日嘅電話plan真係可以話係層出不窮.不過大家可以嘗試依照以下呢3點,去搵一個適合自己嘅電話plan.第一就可以按上網速度去選擇電話plan.咁就要睇返你究竟係需要幾快嘅上網速度啦,譬如如果你係習慣用手機睇串流高清影片嘅.咁睇Youtube,Netflix,Disney+串流高清影片呢,需要嘅速度大概係5mbps左右.咁你選擇計畫嗰陣時呢,就可以揀一啲多過5mbps速度嘅電話plan.譬如而家有好多電話plan係會講到明有21mbps速度,42mbps速度等等嘅.咁可能就會比較適合鍾意睇串流高清影片嘅人.
咁第二點可以考慮嘅呢就係數據量.當你有速度去睇高清影片嘅時候,你都需要有足夠嘅數據量呢去睇影片嘅.咁如果睇一個鐘頭嘅高清影片大概係需要3GB數據嘅話呢,而你每日平均又可能會睇10幾20分鐘嘅高清影片.咁你一個月呢,可能就最少需要30GB以上嘅數據計劃.又或者而家有好多電話plan都係無限數據嘅.咁就唔需要擔心你會用幾多數據,亦都唔需要計住你究竟係用咗幾多數據啦.咁呢類計劃呢可能就比較適合一啲對手機上網需求較高嘅人士.
第三點可以考慮嘅就係你嘅電話plan合約期長短.現時呢除咗係傳統嘅12個月,24個月,或者係36個月嘅合約計劃之外呢,其實都仲有一啲所謂嘅冇合約電話plan嘅.即係按月收費或者係按用量收費.咁呢一類嘅電話plan呢嘅自由度可能就會比較高,彈性就會比較大.
如果大家有任何寬頻上嘅查詢,可以致電2121 1544,或者whatsapp 9749 8987.同時,亦都可以訂閱我地嘅頻道,我哋下集再同大家分享其他資訊,拜拜!


text:
-
{{ item.quantity }}
Good Weather - Scratch Map (Thailand Edition)
Good Weather刮刮地圖(泰國版)
來到泰國版刮刮地圖
未開之前好有一種藏寶圖既感覺呀!
打開一睇
連張刮刮地圖既氣氛都唔同啲
呢張睇起上嚟就型格啲
深藍色底襯啡色刮面
好有一種由零開始, 逐一征服每一處既感覺
事不而遲, 等小編即刻刮下比大家欣賞下
同日本版一樣
泰國版既地圖除左有板塊可以刮之外
重有三個部份可以比大家刮既
佢地分別係喺泰國必去既地方, 要試既食物, 同可以係泰國做既野
令到成張地圖更加豐富
小編將會同大家每邊都刮開一個
等大家可以睇到刮開後大概係點樣
咁小編今次就揀左港人比較熟悉既曼谷, 同埋入面既北碧府
而野食方面我就揀左椰子南薑雞湯, 同埋小編去泰國必玩既浮潛
刮開小小大家可以睇到
顏色上既風格同日本版完全唔同
用既卡通公仔都多左一種復古既味道
以椰子南薑雞湯, 浮潛同曼谷為例
依然可以睇到每一個刮開左既公仔都做得相當仔細
係顏色上既配塔一啲都唔馬夫
小編另外想講下地圖上設計
用刮左既北碧府為例
大家可以睇到刮開之後
竟然重有當地既著明景點桂河橋
令到刮後既狀態更加豐富
唔知大家有冇留意到
泰國版右下方
有個指南針, 隔離重列出乜野顏色代表邊個方向
原來係地圖版塊既設計上
設計師一早將泰國版圖用顏色來區分地域
我地再以北碧府為例
北碧府位於泰國西部
而西邊對應既顏色係藍色
所以北碧府既背景就係藍色啦
真係一個好有心思既設計喔!
Good Weather刮刮地圖(泰國版)開箱就到呢度
想知多啲關於刮刮地圖, 可以Cilck下連結:


text:
最新評論
整體滿意度
4
Quinn
Cake Option係朋友介紹俾我識,因為我哋行完禮之後想有個小茶會,就想訂啲cupcakes.佢地可以俾你自己send圖案俾佢哋幫你印上啲cupcakes,或者佢地自己創作嘅都有好多款揀.我就兩樣都有訂啲for我行完禮嘅tea party.
我地成個過程用whatsapp同電話溝通,都好順利.佢地都好helpfu…
我地成個過程用whatsapp同電話溝通,都好順利.佢地都好helpfu…
Cake Option係朋友介紹俾我識,因為我哋行完禮之後想有個小茶會,就想訂啲cupcakes.佢地可以俾你自己send圖案俾佢哋幫你印上啲cupcakes,或者佢地自己創作嘅都有好多款揀.我就兩樣都有訂啲for我行完禮嘅tea party. 我地成個過程用whatsapp同電話溝通,都好順利.佢地都好helpful,例如佢地會建議可能要加多啲嘢喺底,托一托啲cupcakes就會擺出尼靚啲.同埋婚禮當日我地要call車去攞啲cupcakes,佢哋都好仔細咁教我地點樣運係最方便同最好.不過可能因為我哋婚禮係4月尾,天氣已經開始熱,頭一批cupcakes啲公仔都好靚,但後尾嗰啲圖案就有小小溶同埋化咗.味道幾好,不過我口味偏向清淡,就覺得佢地偏甜.
場地佈置
聯絡資料
96981141(Whatsapp)
cakeoption1@hotmail.com
最新優惠
聯絡商戶


text:
早幾日朋友Send咗條片比我,係吸煙與健康委員會出咗隻叫《無煙生活》嘅戒煙歌.我一聽即刻心諗「邊間教會」,即時起哂雞皮,個感覺係比肥媽嘅「啊!!!」同汪阿姐嘅「經過那些年」仲可怕.我知醫生嘅職責係確保市民健康,叫人戒煙戒酒做運動係佢地份內事,但而家香港個環境點睇都係催淚煙有害過食煙下話?近期大家睇住新聞係會有啲抑鬱,想睇下膠野笑下好正常,但都唔會係想聽依隻歌掛?
每個星期,幾百粒催淚彈散落唔同地方.經過幾個月嘅抗爭,好多一直企喺前線嘅市民身體已經受到唔同程度嘅傷害,甚至我聽聞過有人咳出血.點解喺依個風頭火勢之下,你唔係利用自身豐富醫學知識去做個報告,陳述比市民,政府,甚至係全世界知道催淚彈,特別係過期嘅催淚彈對身體嘅損害係幾咁大?唔通喺醫生眼中一支煙嘅殺傷力真係恐佈過催淚煙?
我因為以前嘅工作關係,唔多唔少都會接觸過一啲記者同攝影師,當中唔少人都會有食煙依個習慣.作為一個煙民平時食完飯或者多嘢做都要食支煙透透氣,而家每個星期,每日企喺前線,望住一個個抗爭者比黑警濫用私刑當街暴打,時時刻刻比黑警不禮貌對待甚至推開唔比影,甚至失驚無神就比黑警用水炮車噴顏料水,連食支煙都要比你地話?吸催淚彈都對身體有害,點解冇醫生行去警總痛斥黑警?起碼食煙係個人意願,但吸催淚煙係被迫啊喂.
食煙好多時係心癮,食得嘅都知對身體唔係咁好.但生活迫人嘅香港有唔少人真係靠食煙行開嗰三五分鐘去放鬆一下自己,特別係而家每日都有咁多後生仔被自殺,每日都要面對無理嘅香港政府同警隊,一個煙民想食支煙去減壓抖條真係正常不過.你要叫人戒煙係可以,但絕對唔係喺依個時候去拍條無伴奏合唱片下話?由寫歌,練歌,拍片調音,一兩個月點都走唔甩喇,你有咁多時間不如首先關心一下而家嘅香港先?
做醫生做到咁離地,仲要條條片都唔比留言.話就話為市民健康著想但又唔比煙民留言表達諗法,咁樣同林鄭一尾話自己為香港好但從來唔理香港人點諗有咩分別?


text:
雖然 DSE英文 係要擺好多時間落去溫書同做卷,但係都唔好唔記得 English SBA 啊.今日就等Spencer Sir同大家分享一D做 英文SBA 嘅技巧,推薦嘅書同電影清單,喺一邊溫書之餘仲可以準備 SBA 同增加課外知識添.
DSE English SBA 2022
DSE English SBA即校本評核佔分比重喺2022年,都會照舊,佔全科嘅15%.不過,由於疫情同停課嘅關係,考評局喺2月9日宣布,2022年嘅英文SBA只需要完全其中一個部份(Part A or Part B).而目前暫定2023會重回做哂A, B part嘅懷抱.
English SBA Part A
- Print fiction 小說
- Print non-fiction 非小說
- Non-print fiction 電影/ 電視劇
- Non-print non-fiction 紀錄片
學校通常就會喺同學中四開始,喺呢四類指定課外課物中,指定其中一類讀物.喺同學睇完讀物之後,同學做好左English SBA part A嘅最前置準備喇.
SBA part A要求同學喺中五或者中六針對指定讀物做Individual Presentation或者Group Interaction,視學校嘅指引而定.如果係Group Interaction就會維持喺10 – 12分鐘(視乎每組人數而定),Individual Presentation會維持喺3 – 5分鐘 (可以超過 5 分鐘),都係視學校同老師嘅指引作準.
當中老師會列出幾條指引題/ 處境 (prompts/ situations) 比同學選擇,然後同學需要就題目加入讀物嘅內容,思想,自己嘅感想等等去發表意見或論述.
例子:
中心思想 (Main Idea/ Theme):
作者用咩手法 / 事件去呈現本書嘅中心思想 / 中心思想係咩?
人物特色 (Characterization)
作者點解要用咁大篇幅去刻劃呢個配角 / 人物嘅性格點樣影響到推動劇情? / 人物嘅性格點樣貼合主題
立場題:
你同唔同意主角嘅所作所為 / 評論某人物嘅行動對社會有咩影響
Tips
SBA考嘅係英文嘅流暢度同Presentation Skills,建議盡量背稿 /唔睇稿,一來稿係唔計分嘅,二來睇稿可能會令到自己嘅presentation變得唔自然.所以最好就擺多D時間練present同背稿,盡量令到自己嘅presentation流暢同自然.
English SBA Part B
English 嘅Elective Modules:
Learning English Through
- Poems and Songs
- Short Stories
- Drama
- Popular Culture
- Debating
- Social Issues
- Sports Communication
- Workplace Communication
每間學校指引有唔同,大部份學校喺一年都會教一至兩個module(s).同part A一樣,根據學校嘅指引,part B都會安排喺中五下學期或中六舉行,唔同嘅係,SBA part B成個過程都會被錄影,壓力可能比較大,所以大家最好做D心理準備,令自己到唔會太緊張.Part B嘅考試形式同part A一樣,都係Individual Presentation或者Group Interaction,但係就可以帶一張唔會計分嘅Cue Card,作為Present時嘅輔助.而題目就係由老師揀以上嘅Modules一個或多個.
SBA film and book 推薦
雖然話有D學校會為學生揀讀物,但係Spencer Sir都為嗰D要自己揀書或者揀電影做SBA推薦左幾本書,而推薦嘅大多都有出書同電影,唔洗再煩惱諗睇咩書或電影.
Non-fictions
In Order To Live
中心思想: 自由嘅代價,不屈不撓嘅品格等
脫北者Yeonmi Park嘅人生充滿左逃亡,求生,離開北韓後,原本以為會有更好嘅人生,但係就中國人口販子手中兩年,之後主角又要點樣逃亡,搵到屬於自己嘅人生呢?主角嘅經歷證明左人類精神嘅不屈不撓同追求自由嘅強烈決心.
Winter On Fire: Ukraine’s Fight For Freedom
中心思想: 探討公民意識,集會自由,警暴等議題
2015由Netflix攝錄嘅一套紀錄片,訪問參與過2013年至2014年冬季爆發的親歐盟示威運動(烏克蘭革命)嘅群眾,記者同軍人.記述抗爭細節嘅導火線,發展同國際迴響,非常值得觀看.
Fiction
The Fault in Our Stars
中心思想: 生命嘅意義,面對逆境嘅態度,珍惜生命等等.
同為身患癌症嘅男女主角,女主角Hazel一早就對生命失去希望,而男主角Gus就對生命充滿自信同樂觀.故事就喺佢地互相認識下發生,為佢哋嘅生活帶嚟重大轉變,並擦出愛情嘅火花.
SBA Presentation 技巧
Individual Presentation
- 自然同要有Eye Contact: 上面都提過,盡量要背稿 / 唔睇稿,但係就算背好哂都唔好一字不漏咁背曬出嚟,盡量保持住自然同人講野嘅feeling.加上Present時要保持Eye Contact,比人一種你同緊佢講野嘅feel,Communication Strategies分數先會高.
- 扣題: 做SBA最緊要嘅係Relevance同Coherence,當然仲有present得自唔自然喇.而唔係越多Points越好.所以重點係contact之間要有connection,同時又可以幫你解釋自己嘅觀點.同題目無關嘅細節就唔洗講喇.
Group Interaction
- 唔好鬧交,保持風度: 係人哋搶野黎講唔好嬲,保持風度.亦都唔好爭住或者壟斷發言.亦都可以邀請同學回應你自己嘅提出問題,保持良好嘅討論氣氛
- Keep住討論節奏: 大家都無咩嘢講嗰陣幫手過渡到下一個重點.如果可以嘅話,喺落下一個重點前就Summarize下組員們嘅重點.
總結
希望可以幫到各位同學喺SBA到更加輕鬆攞到好成績,將更多嘅心力放喺黎緊嘅DSE英文考試中.


text:
調節器
調節器(德文:Stellglied)或者調節裝置(德文:Stelleinrichtung),執行器,係喺技術系統用來影響個系統輸出值嘅機構,設置喺調校環節(Steuerstrecke)或者控制環節(Regelstrecke)度.通過設置或者調整調節器可以調校一個工作過程(德文:Prozess).
純調校嘅情況下,調節器通常係手動調嘅,例如車軚盤.喺調校過程當中,輸入同輸出變量好多時唔係唔斷變化嘅,而係只有二進制值(開關或者高低).相應嘅調節器只係得開關值.
喺控制過程當中,調節器同控制系統係閉合迴路(控制迴路)嘅一部分.對操作器嘅調整來自控制器,而調節器本身喺控制系統中作爲嗰個直接控制啲物質,能量或者信息流動嘅嘢而發揮到作用.特別係喺調整物質流量變化嗰陣需要到能量,有時可以透過簡單嘅控制手段,從伴隨嘅能量流當中撈取能量.喺大多數情況,仲係需要用到外部能源嚟調節啲調節器(輔助能源),包括電動,氣動或者液壓驅動嘅調節執行器.
例:喉嘴同恆溫喉改
用於空間供暖嘅散熱器曾經配備有簡單嘅喉嘴,藉此可以攞人手多多少少噉限制啲熱水嘅流動.啲喉嘴即係簡單嘅調節器,係手動調整嘅.如果做調整嘅人唔係跟返個差異係期望溫度同實際室溫之間嘅嚟做調整,個室溫就係要調校到理應有嘅溫度;唔係嘅話就係「手動」噉控制(manuelle Regelung).
今時今日啲常見嘅恆溫喉識自動噉調節室溫.個留喺上便嘅把手係攞來設置溫度嘅目標值嘅.喉嘴調節器由膨脹元件驅動,種嘢測量個室溫(受控變數實際值)嘅同時又做埋控制器.驅動佢嘅能量係從啲熱水度提取返.


text:
《復合的意義》
「社工,我真係崩潰,好辛苦.」
大概一年前一個深夜晚上,正當我準備收工時侯,突然收到呢個Whatsapp Msg.
本來想回覆對方當值時間已經結束想叫佢聽日再搵時,對方已經準備千字文比我睇了,從字裡行間之中都感受到對方嗰種崩潰情緒,而我都放返低個人物品,專注咁閱讀佢嘅故事.
Kathy(假名) 同一個拍咗兩年嘅男朋友分手了,佢好唔捨得對方,好想同返對方復合起返埋一齊,但自從分手之後,對方雖然肯做朋友,但拒絕再傾有關感情嘅事,直接將復合嘅大閘關上.
呢件事為Kathy帶來好大打擊,加上Sem尾將至,功課考試一堆一堆迎面而來,令佢更加大壓力,根本無心情去溫書,亦都唔想搵朋友傾訴,好多人以為Kathy係讀書壓力問題,但其實係從一件感情事件之中引發一連串情緒困擾效應.
分手從來都係一件難受嘅事,但事出必有因,於是我問分手原因係咩?
Kathy承認自己各方面都唔係做得好好,例如經常對男友發脾氣,相處上都唔係話真係太夾,經常嘈交.不過,Kathy表示真係好鐘意對方.
有時侯分手唔係一時衝動嘅事,背後可能已經每時每刻都反覆思量過,分 定 唔分?
呢一晚同Kathy傾咗好耐,同佢回想起過往拍拖時侯相處所發生嘅點點滴滴,當中同佢反思一下開心同唔開心嘅原因.
我好明白每段感情關係去到分手時侯,當對方提出因為自己行為態度而分手,第一反應通常都係 」 我可以去改 」 但好多時改之前,都會提出必須要復合咗先.
但其實換個角度去睇,分手已經係一次傷害,復合後其實代表可能會有第二次傷害,所以復合之前必須要考慮好多因素,要真實了解分手原因,確立自己除咗呢啲因素之外,仲有冇其他相處問題,自己同對方係咪仲有信心去修補返關係.
始終,感情嘅事從來無人可以控制得到,分手之後當然關係已經出現裂痕,有人可以將裂痕修補變得更鞏固,但亦有人因為傷痕變得永遠埋唔到口.
所以,復合之前真係要認真考慮多啲,為對方又好,為自己又好,盡量避免再讓二次傷害再次出現.
最後,Kathy都無同對方復合,而我同佢輔導目標亦都轉向點樣從情傷之中重新振作起來.
對於Kathy嚟講,時間就係最好嘅情傷良藥.
一年後嘅今日
Kathy畢業禮,曾經明言自己唔會放低對方,無咗對方生存唔到落去嘅佢
見返前度出現喺大學於自己面前,已經可以展露笑容,輕鬆面對到返前度.
呢一年,辛苦你了,Kathy.


text:
話說大圍港鐵站東鐵線北行1號月台升降機要翻新,由2016年5月2號起封閉到6月中.於是不能用扶手電梯的老弱殘障,行李BB車,將會有一個半月時間失去通往1號月台的唯一路徑.
咁點算呢?如果淨係睇到呢張輕描淡寫嘅告示應該會萬分無助,於是再去客務中心問問,得到呢張單張:
睇落好似好小事:由九龍嚟大圍,搭多個站去沙田返轉頭;由大圍出發北上,就搭去九龍塘轉北行列車.但淨係咁樣已經唔合理:我由大圍去沙田竟然要出咗九龍塘先.
何況,乘客嘅車程又邊有咁簡單呢?試諗多個情景:我住沙田,要坐輪椅去威爾斯醫院覆診,去果程可以沙田去大圍轉馬鐵去第一城.但係返屋企呢?嗯,第一城先去大圍,噢1號月台冇升降機上唔到,焗去2號月台同千軍萬馬爭上車出九龍塘,去到九龍塘再同另一隊千軍萬馬爭上北行火車,先返到沙田.如果普通人都未必迫得上,輪椅要等幾多班車?我又要麻煩月台職員幾多次整月台板幫我上落?
講到尾,又係「整咗啦」思維:有方法咪得囉,兜遠啲之嘛.一個「遠啲」竟然係隔咗座筆架山.健行人士都會覺得呢條路徑麻煩,輪友杖友又要用多幾多時間?
翻新升降機,唔係意外,唔係突發事故,係深思熟慮嘅計劃,但顯然深思熟慮得嚟冇諗過一班有需要嘅乘客.除咗要你自己兜遠路之外,有冇第啲可能性?尋日去視察過現場,至少有兩個諗法.
第一,有冇可能響北行月台車頭位置開一個臨時出口,再經出面嘅平台起一條臨時鐵架斜道落去村南道?如果係東鐵馬鐵之間轉乘嘅乘客,可以俾佢地先出閘再免費入閘,尖東做到,大圍唔會做唔到.
如果咁樣有困難,有個好似易少少嘅.1號月台車尾其實有個G出口連接行人天橋,果條行人天橋係有升降機嘅,可以去返車站大堂果邊,但係出口連接天橋處有一條好高嘅樓梯,而且樓梯天花較矮,加臨時斜道應該有難度,但整個輪椅升降台係咪唔得呢?
輪椅朋友嘅意見係,輪椅升降台速度慢,而且負重有限,有啲電動輪椅可能用唔到.但係有總好過冇,更加好過要你先出九龍塘再入沙田.
據說同樣嘅嘢唔係第一次.旺角站早前翻新升降機,金鐘站擴建工程,都曾經令輪友走投無路.其實大圍又好,旺角金鐘都好,畢竟係超過30年嘅舊建築,有啲設施唔夠完善,或者地底車站空間難以臨時加建設施,都值得體諒.但如果可以做得好啲,點解要大安旨意覺得「你搭多個站咪得囉」?港鐵每年賺咁多錢,要佢付出多少少,為一項超過一個月嘅工程起返啲臨時路徑,係咪好過份嘅要求呢?
定係,好似車站職員話齋,「或者你要搭其他交通工具嘞,我都唔知佢地整乜」?


text:
Video: 阿晨 Sunny 浪廚
Text: 電兔小玉 Yuki
以為春天就無雪睇?! 非也非也! 喺本州中部嘅立山黑部雪の大谷仲可以睇到兼玩到雪,佢已經喺4月15日開咗山,嚟得日本中部未上過睇雪牆,就好似「不到長城非好漢」! 所以膽粗粗就咁去咗行立山黑部,仲睇到果日最高點嘅15米雪牆.嗱! 果日上到美女平嘅時候,大霧到一個點,真係以為再上去無景睇,出師不利,食白果! 點知穿過雲層之後,就係另一個世界~
立山黑部
日本立山黑部阿爾卑斯山脈路線,是橫越長野嘅赤澤岳 (2678米) 及立山 (3015米) 兩座大山一條長通道,日本嘅長野縣係本州最凍嘅縣之一,一年有超過7個月都係雪封,春夏秋3季濃縮到只有5個月,所以啲雪又厚又靚.要睇山黑部雪の大谷靚雪景記得留意開放時間,今年官網話係4月15日至6月22日,官網嘅野講就咁講啦,但都要有心理準備人多車多,都係早去早着,免得到時睇嘅係人海同埋變黑嘅雪啊!
嗱! 5月8日號入山都算早啦啩,但都開始有「黑雪」!
雪の大谷唔係成日都咁好天,難得果日好好彩係開放,果朝食粥定食飯都係靠睇呢個官網公告!
而下邊就係成條路線嘅開放時間:
- 全線開通期間(電鐵富山 ~ 信濃大町)2018年4月15日 ~ 11月30日
- 部分開通期間(電鐵富山 ~ 彌陀原)2018年4月10日 ~ 4月14日
- 12月1日 ~ 4月9日為停業期間
點樣上去?
由話想去到真係買機票去行立山黑部,都係幾分鐘嘅決定,買埋機票之後,就做下功課睇下啲路線,交通點搞法? 話晒對於呢個立山黑部都真係「零」concept! 其實要睇晒成條路線嘅景點,係真係要用成日時間同搭唔同嘅交通工具,又登山纜車,又高原巴士,無軌電車呢呢路路咁! 聽到係咪都覺頭暈,但只要買好需要用嘅 Pass 就無問題,就可以輕輕鬆出發立山黑部!
呢個就係橫切圖,好清楚睇晒立山黑部成條路線出嚟!
官網入邊就有好多條路線建議大家嘅,但我地今次決定取道於富山作為開始! 點解? 首先未玩過本州中部,咩金澤,富山,長野等等;二來北陸新幹線開咗,行完立山黑部可以去大阪又得,名古屋又得,任君選擇! 啱晒事後去大阪瘋狂shopping!
根據呢張地圖,再另外 plan 行程咁! 由大阪電波少女咁長途車直上富山,然後去立山站玩到到信濃大町,之後拎行李再返長野,打道返大阪.
言歸正傳先,5月8日一大早民宿出發電鐵富山站搭06:04班車,去到第一站立山站都係07:15左右,由於好驚好多人排隊,所以前一晚臨出發前check晒交通時間表,預鬆啲時間或者萬一真係人多都知道下一班車係幾點!
老老豆豆,咪以為就搭電鐵去到立山站,之後一直係咁見車就上就到雪の大谷….其實要喺JR富山站買番張立山黑部加購票,先可以由立山暢通無阻咁去到長野!但網上好多唔同玩法嘅,豐儉由人! 今次我地大阪去大阪返,係大阪関西機場買左張関西及北陸地區鐵路周遊劵,再買埋呢個加購票就perfect晒!
05:30由民宿行去電鐵富山站,為嘅係趕06:04呢班去立山站既電鐵.
呢張係乜東東!? 咪就係立山黑部嘅加購票,記得去立山黑部前一日買,即日買係用唔到!
記得成程要袋穩佢啊! 每個站都要靠佢嚟先上到車~
嚟到第二站美女平,一落車就呆咗! 唔係因為靚到呆咗,而係大霧到呆咗! 不過本著「世事無絶對,只有真情趣」同埋港人打卡嘅心態~就出咗去睇棵千年美女杉就搭高原巴士,去我地行程嘅重點室堂,行雪の大谷! 九曲十三彎之後,當以為一切都係好迷幻嘅時候,叮噹叮噹!
突然間溫暖嘅陽光,白雪雪嘅雪山就係眼前,淨係識得嗱嗱臨帶番副超,驚死 miss 咗任何一個靚雪山! 靜靜咁睇風景…….
沿途都比咁靚雪山包圍住!
>
大概09:00左右就咗室堂站,就係行程重點雪の大谷起點,佢係室堂站出邊差唔多400米嘅路.果日天氣好到不得了,話就話係平路,但去到仲見到有雪鋪係路上邊,都要著番對雪靴,著番件防水防風保暖褸,手套,咁先可以玩到雪,唔會凍僵變雪條! 玩還玩,喺日照咁勁嘅地方最好都唔好除副黑超啦~免得傷到對眼啦! 如果你有夠勇氣嘅話,可以去行去後山挑戰地獄谷! 玩完雪我地就搭無軌電車去下個景點大觀峰,黑部平,黑部湖最後到終點扇澤!
室堂車站出口,已經靚到咁! 後邊就係雪の大谷嘅入口.
被兩邊雪牆包圍住雖然好似入左雪櫃咁嘅感覺,但畢身難忘!
好好彩咁好天,而且當日雪牆最高點係15米高! 咪以為唔凍,企得耐都凍到流鼻水!
嚟到2316米嘅大觀峰,眼前嘅景色可以無言以對!
呢部就係立山架空索道,由大觀峰直送去黑部平,好似搭緊海洋公園嘅纜車咁,當然係大好多啦!
去到差唔多尾聲嘅黑部水庫嘅黑部湖.
呢度就係黑部水庫堤壩,喺6月至10月有機會可以睇到洩洪啊!
完成人生 bucket list,開心到彈起!
行李托運服務
唔好以為我地好似好輕鬆,咩行李都無! 今次我地立山黑部玩番落京都大阪,所以我地出發前早一日就將行李寄去我地下一個目的地長野,寄行李位置就喺電鐵富山站,由於發生啲小意外,我地要將行李寄去信濃大町然後用加購劵搭去長野返酒店!
- 收費: 每件行李1,300日圓
- 送達時間: 當天15:00 至 17:00
登山注意小事項
- 室堂高達2400米,4,5月山上最高都係得10度,今次我地去都係得6度左右,所以要著夠保暖衣物,防風防水外套,圍巾,冷帽,抓地能力高嘅行山鞋,太陽眼鏡同防曬.
- 密切留意立山黑部官網,會有人流預測報告睇,所以揀好登山日子就多啲 check 吓!
- 話明開山,人流一定多,雖然去到室堂會有小型食堂比你,但最好都自備多啲乾糧啦~因為係得少量企枱比你呀咋,無謂迫住咁食熱食同飲熱湯啦!
Relive ‘Morning Walk’
阿晨 Sunny 浪廚 Facebook專頁
電兔小玉 Facebook 專頁
Fitz 連結: https://fitz.hk/?p=96495
Fitz Facebook專頁
[日本登山] 登上富士山 其實唔難 (登山篇)
[Dear Yama] 日本登山的禮儀和態度
[日本百名山] 關東以北最高山峰 日光白根山
Fitz Hiking 行山


text:
呢喃诗章
作者:咸鱼飞行家
类别:科幻小说
状态:连载
更新:2022-10-05 07:58:32
人气:6087 | 共1205章节 | 187万字 | 连载
最新章节: 第一千一百九十九章 疯狂的木偶戏院
最后更新:2022-10-05 07:58:32
标签/推荐:呢喃诗章主角的另一个我 呢喃诗章TXT精校版下载 呢喃诗章 顶点 呢喃诗章主角身份 呢喃诗章无防盗最新章节 呢喃诗章百度网盘下载 呢喃诗章露薏莎和公主的关系 呢喃诗章米娅身份 呢喃诗章无错精校版 呢喃诗章女主有几个 呢喃诗章 笔趣阁 呢喃诗章百度网盘 呢喃诗章选书网 呢喃诗章在线看 呢喃诗章主角耳边笑是谁 呢喃诗章另一个我 呢喃诗章小米娅 呢喃诗章米娅 呢喃诗章作者全部小说 呢喃诗章女主什么时候推到 呢喃诗章精校版 呢喃诗章下载 呢喃诗章几个女主 呢喃诗章精校版下载 呢喃诗章txt八零 呢喃诗章txt笔趣阁 呢喃诗章扫书 呢喃诗章选书 呢喃诗章罗德牌有什么用 呢喃诗章txt下载八零电子书 呢喃诗章女主 呢喃诗章主角实力 呢喃诗章无防盗 呢喃诗章小说 呢喃诗章主角听到的女声 呢喃诗章123阅读 呢喃诗章有女主吗 呢喃诗章精校 呢喃诗章txt下载 呢喃诗章百度百科 呢喃诗章有几个女主 呢喃诗章笔趣阁 呢喃诗章 呢喃诗章失踪的第三枚金币 呢喃诗章设定 呢喃诗章番外 呢喃诗章起点


text:
We are all in the gutter, but some of us are looking at the stars.
(今次講挪威結他神手Eivand Aaset, Ross Turner嘅愛爾蘭老街Field Recordings, 仲有ONJ嘅Physical 同Joy Division抽水王Peter Hook)
又Oscar Wilde?當然,十月嘛.理Q得佢乜嘢股災月乜慶物慶,最緊要絕對係死鬼王爾德生日.今次條題講到「眾人皆浸臭溝渠,唯獨有人懂賞星」,雖則呢句幾乎可以列入Cliché,但實在啱晒時勢.對於從未睇過句咁嘢嘅你,我堅係妒忌嗰種第一次領會箇中意思嘅感覺⋯⋯
挪威結他神手四人眾再闖夢境
The Eivand Aaset 4-Tet
Phantasmagoria, or a Different Kind of Journey
大約廿零年前開始,多得David Sylvian推介,認識咗兩個好正嘅挪威Nu Jazz Artist ,吹小號嘅Nils petter Molvær早兩期介紹完,今次到結他手Eivand Aaset.佢當年出道時,可算係透過電氣運用重新構想出結他嘅彈法同音色,咁多年來嗰分對創意嘅渴求執着冇停過.最新呢張大碟《Phantasmagoria, or a Different Kind of Journey 》,佢更加以四重奏領班名義,帶領三名樂師延續2012年喺ECM出嗰張《Dream Logic》未完旅程,再次帶大家穿插探討夢境,現實同埋幻覺嘅景象.其中,佢亦揾番上張《夢邏輯》時有份拍檔嘅Sampler大師Jan Bang,為以下呢首作品帶來額外的質感紋理.歌曲入面阿大哥啲結他聽完要唞啖大氣㗎真係!
Didn’t See This One Coming:
另外,仲有呢Cut就揾咗另一位同樣合作無間兼且來自挪威嘅小號手Arve Henriksen客串,佢啲吹口同Nils Petter Molvær比又係完全另一樣嘢,含蓄而優雅.
Manta Ray (or) Soft Spot :
計我話,呢張唱片要聽雙張黑膠版本感覺會好好多,HiFi友更加唔在講.唔信?以下即管全張碟逐Cut抽少少章節你哋試聽,好嘢呀,幫襯吓啦喂!
Excerpts From The Album 《Phantasmagoria, or a Different Kind of Journey 》:
在都柏林歷史建築物記錄時空悠蕩
Ross Turner
In The Echo : Field Recordings Of Earlsfort Terrace
熟悉多種樂器嘅音樂人Ross Turner,2014年任愛爾蘭國家音樂廳駐場藝術家時,一直有個心願希望保留喺都柏林Earlsfort Terrace呢幢古老建築物的環境聲音.大家唔好誤會,佢目標並非華麗嘅音樂廳表演場地,反而着眼於大樓棄置空間,舊課室,後樓梯,舊殮房以致一啲儘管歷史悠久但再無人用嘅地方.佢搵咗十幾個愛爾蘭最好嘅樂師同埋歌手,精心揀選佢哋最喜歡嘅地方Set錄音器材,製作啱feel嘅音樂作品.以下呢首係大碟第一首錄嘅歌.同Paul Noonan合作嘅Roger Moffat,當時仲係國家交響樂團嘅敲擊樂手,錄音個位置本身N年前曾經係都柏林大學病理科嘅太平間,家陣存放大量敲擊樂器.場地本身很肯定存在殮房嘅奇怪能量,你聽到啲乜就睇你時運高低.
Paul Noonan – A Tenderness :
講得係Field Recordings,當然會用器材錄低周遭環境回音同空氣流盪嘅聲音,愛爾蘭Indie Folk唱作歌手Katie Kim,就揾咗玩木管樂同電音嘅Seán Mac Erlaine合作,用音樂締造咗一個詭異飄渺嘅環境空間.
Katie Kim – Empire One
由於嗰幢建築物擁有豐富歷史意義,亦有唔少未經記載或者無法解釋嘅神秘地方,靚女歌手Lisa Hannigan 及Crash Ensemble合作呢首《MCMXIV》嘅地方,據說就係當年英愛條約其中一個談判地方,佢哋錄音時肯定又觸及咗某啲歷史遺跡同埋神秘元素.
Lisa Hannigan – MCMXIV:
仲有多兩首畀你哋欣賞,唔簡介嘞,自己領會吓啦:
Saileog Ní Cheannabháin – The Campanile
Brigid Mae Power – Halfway To Andalucia
見Physical 出40周年版 驚覺原來J過ONJ!
Olivia Newton-John
Physical 40th Anniversary Edition
1981年,喺新蒲崗和尚寺學校讀緊初中嘅我, 16歲卜卜脆,喺旺角荷李活中心一樓租碟舖韻律店(Rent-A-Disc)奉獻出我第一次,買咗人生第一張黑膠唱片.仲記得異常慳家嘅我, 吼咗好耐終於幫襯四眼姐姐買入一張已經畀人租過至少四次,價錢跌到10皮嘅ONJ 《Physical》大碟,開始咗我成世都走唔甩嘅買碟生涯.自細情迷鬼妹,望住張唱片封面莊小姐嘅神情,不知神遊物外去咗唔知邊度幾多次.J?嗰陣唔講呢啲嘢喎,不過話時話隻右手有條神經突然間抽咗抽.所以話呢張唱片雖然Pop到嘔,但不認還需認,喺心入面一直有個不能取代嘅位置.終於,今個月唱片推出40周年版2CD+DVD Set,另外亦有180G黑膠同兩款顏色膠片.以下呢個MV,當時喺電視只撞啱睇過兩三次,覺得ONJ真係好靚好正,到家陣大家都回頭已是百年身,再睇又係完全另外一個感覺,我的青春小鳥一樣不回來.
Physical MV :
今次嘅40周年版本係用原裝母帶重新混音,大家不妨聽聽大碟主題歌同舊版本有乜分別?
Physical (2021 Remastered) :
《油脂》之後,再到《仙樂都》同《天生一對》,當時歌影兩棲嘅ONJ實在紅到不能,亦都係唔少我嗰代熱血少年嘅心中女神.呢套《天生一對》(Two Of A Kind)係佢再同尊特拉華達繼《Grease》之後再拍檔,理論上冇理由唔去捧場,不過實際上結果都冇睇過呢套戲,因為已經開始步入間竭性打工生涯.《Physical 》40周年版會收錄套戲主題曲《Twist Of Fate 》幾個唔同混音版本,當年張12” Single曾經熱到爆,你仲記得嗎?
Twist Of Fate MV :
鈎彼德最最最新「歡樂分隊」抽水集資計劃
Peter Hook Presents Joy Division Orchestrated
Dreams EP
如果要列舉樂壇入面用舊樂隊名聲作品抽水集資最不遺餘力嘅,Joy Division/ New Order嘅低音結他手Peter Hook很肯定認咗第二睇怕冇人敢認第一.呢位「鈎佬」近排除咗搞開倉拍賣半生自己所有物資(乜嘢金唱片,樂器,獎牌乜Q都有)之外,亦發明咗個新品牌,叫做「Peter Hook Presents Joy Division Orchestrated 」.呢個品牌之前已經開過唔少音樂會,號召唔同嘅人玩JD舊歌,今個月亦會繼續巡迴演唱抽水.啱啱咋,佢又用「Dreams」呢個佢話同已故隊友Ian Curtis好有關嘅名出埋唱片,打頭陣係張EP,但講到明只係系列唱片嘅第一張!唱片封套磅「徐」已經擺明車馬抽水,入面揾人唱嘅曲目,唔使我開估你哋都估到係啲乜嘢歌喇.之不過有啲唔明,唱片招牌話Sell Joy Division管弦化,首《Love Will Tear Us Apart》又話鋼琴版,MV入面佢老哥做乜又要彈吓Bass咁呢?
Love Will Tear Us Apart (Piano Version):
另一首係由Mica Millar主唱嘅《A Means To An End》:
嗱,唔係我老作㗎 !「鈎佬」真係開倉大清貨,乜Q都有得賣㗎:
Peter Hook Signature Collection
你睇到呢段嘢時,拍賣可能已經完咗,賣剩啲乜嘢唔知道.之不過你有錢唔知點用嘅話,搵佢佢一定覆你囉我覺!
View Catalogue & Register for the Auction :
https://bid.omegaauctions.co.uk/auction/details/A168-peter-hook-the-new-order-collection/?au=45


text:
professional
點睇headhunt
Da
想知多啲有咩口碑好啲嘅firm 同埋salary package, exit path
而家咁嘅勢 fg仲應唔應該入行
感謝
編輯於2020年09月09日
Anthony@OnMyGrad
高手高手高高手
Hello hello! 呢條問題有多少難度,可能係因為比較macro層面嘅問題,所以大家(連同小弟)都未必有一個令你好滿意嘅答案,等我盡量解答👍🏻
- 其實我相信大家絕對歡迎見到多啲嘅求職問題,所以如果你每次對某一個行業幾間公司想做比較,可能可以選擇喺呢度發問,可能反而我哋易啲啲share personal feelings!
- 如果你有特定公司嘅名想知,可能可以試吓喺呢隻app右上角🔍search吓公司名/keywords;當然,LIHKG同Glassdoor都會係好/更好嘅選擇👍🏻
- 如果唔想睇qualitative comments而有精力時間,可能可以上LinkedIn search吓同行業唔同公司但類似部門嘅員工profiles,睇吓佢哋留咗幾耐;如果睇夠一個量而又見到difference,可能都算係值得參考嘅數據嚟嘅.
結語:當然經濟環境會令大家見到公司嘅真章:對員工有幾好,又或者係公司嘅business夠唔夠solid等.如果公司有對員工好差唔值得做,相信其實你都可以喺各大報章或網上見到相關嘅comments,未必需要特別search .
Agency呢一行嚟講,好多人會話大公司好chur同幾睇你有會數;相反,細公司可能caring好多但未必咁搵到數;同埋公司culture/同事呢啲好人夾人,多聽人講多了解就唔會令自己一概而論啦😉
編輯於2020年08月09日


text:
三個女仔去無人島露營? 坐踏浪艇出發,帶住三個背囊盡顯Girls' Power!
已更新:10月24日
經常有人分享無人島露營靚相, 攪到大家心思思想試下,今次小編同大家分享三個女仔去無人島露營嘅旅程.
故事開始之前簡單講下佢哋前往無人島嘅方法,三個後生女踐住踏浪艇,孭住個大背囊,仲有幾十公升食水出發,到底可以係點呢? Let's GO!
無人島沙灘X位夠膽挑戰嗎?
幾日前,香港踏浪艇協會好開心咁同HKCAMP分享,佢哋有三個後生女會員一向鍾意戶外活動同露營,係岩岩過去嘅星期六日就膽粗粗拎住背囊同食水,三個人, 三隻踏浪艇去左無人島沙灘X位.其實去外島露營唔出奇,不過多數都係一大班人.但呢三個女仔,因為係第一次, 所以特別緊張!最後有驚無險咁樣享受咗呢個特別嘅露營經歷.
小貼士 : 佢哋好醒目! 問定場攞電話, 盡量保持聯絡報平安.
踏浪艇係易學易玩嘅水上活動,我哋HKCAMP小編都有玩過,係一個由小朋友至老人家都可以輕易駕馭嘅活動,艇身有大量空位可以比大家放上裝備,即使放滿哂Gear嘅大背囊都夠哂位置.
無人島沙灘.日落氣氛超正!
呢個無人島X位係大埔,出發前佢哋都有做足功課上網查過先敢試,唔好睇三個女仔年紀輕輕,原來三個都係露營高手!當成功登島後真係好興奮,無人島水清沙幼,寧靜而且風景優美,成個島就只有佢哋幾個,真係霸氣包場自己露營, 收好踏浪艇就正式開始Set up, set up完就可以睇住咁靚嘅日落準備美好嘅晚餐啦. 到達沙灘之前仲可以釣返條魚,當晚玩埋野炊燒魚,真係好Raw呀!
係水清沙幼嘅沙灘上扎營, 係日落下野炊, 靜靜地享受屬於佢哋嘅Camping Night!
露得環保.自己垃圾自己帶走
就係咁過咗兩日一夜,第二朝執拾所有嘢就離開啦.
溫馨小提示, 大家不妨每次露營都盡量唸方法沿頭減廢,露營過程好玩,走嘅時候都記得要帶走自己嘅垃圾,等下一個營友都可以享受開心露營樂趣呀.佢哋當然有自己垃圾自己帶走,小編真心比Like!
踏浪艇露營體驗 記得了解清楚先出發
三個女仔嘅踏浪艇露營體驗係咪正呢?其實大家都可以試吓唔同嘅露營玩法!最後溫馨提示大家,如果係露營新手或未試過露營嘅朋友,記得要量力而為同埋要做足資料蒐集先出發, 關於出海亦可以向踏浪艇協會查詢, 佢哋會提供專業嘅意見,咁就開心又放心啦!
約定大家,我哋在世界各地嘅營地相遇啦!
相片及資料來源:香港踏浪艇協會
**以後關於露營圖片及分享,記得打Hash Tag(#HKHKCAMP)


text:
除左國立傳統藝術中心外,另一個想推介既宜蘭景點就係幾米廣場公園.我諗好多人都有睇過幾米既繪本,我細個都好鍾意睇,鍾意佢七彩繽紛的畫風同埋簡潔溫柔的文字.宜蘭火車站外就係一個幾米的世界,好多繪本裡面既場景都變成實景出現,好似走左入繪本裡面!
我去個時係夜晚,但我絕對建議大家都係日頭黎,因為呢個景點係影相為主,夜晚的確失色不少,好難影到靚相.大家睇落去就會明白.
宜蘭火車站的入口係一個森林風的設計,那長頸鹿是 裡的角色.大家準備好走入童話世界了嗎?
火車站對面有個鐵樹森林,樹頂吊住架星空列車,係繪本 裡面架列車!!好靚呀!!雖然頭先話建議大家日頭黎,但矛盾既係呢個場景要夜晚睇先夠靚,因為夜晚列車周圍既吊燈先會開,好夢幻!!呢個都係成個幾米廣場公園我最鍾意既場景,列車裡有個興奮的小朋友伸個頭出黎,有一種列車會載住夢想向前進發的興奮感覺.
之後一路向前行會有個獨立場景,就係 裡的兩個小朋友一齊在車站等車的情景,好可愛.
過返對面就係一個大型少少既公園,將 , 等繪本場景一次過呈現大家眼前,好多影相位.另外又有幾米繪本故事介紹同耳熟能詳的經典金句.公園好繽紛,好童話,不願長大的少男少女們應該都會好鍾意呢度.(係咪都係覺得日頭黎會好d呢?)
呢度原本係廢棄左既鐵路局宿舍,最後重新設計改建成幾米公園.點解人地台灣既重建同香港既重建爭甘遠架呢?人地係將d真係荒廢左既建築物重新設計成有意思有吸引力既地方,香港呢就係夾硬拆人地原本好地地既野唔知整d咩垃圾出黎......
雖然總括黎講幾米廣場公園唔係好大,不過慢慢睇下影下相,都可以消磨到一個鐘既.最重要係七彩繪本世界的氣氛好歡欣啊.
去完幾米廣場公園之後,仲去左宜蘭一個比較出名既夜市-羅東夜市.呢個夜市既格局同台灣大部份夜市都一樣甘濟,食野為主,周圍有d小店小攤檔賣d唔太吸引既東西......同埋好多人.而羅東夜市最特別係佢賣既野食同一般台北夜市賣既唔同,因為呢度係宜蘭麻,宜蘭最出名既係三星蔥,所以整個夜市都充斥三星蔥食物,有三星蔥肉串,三星蔥烤餅,三星蔥大阪燒......但問題係少女唔鍾意食蔥......所以對住一埋綠色的蔥蔥蔥真係冇咩胃口.至於其他野食都......總之整體感覺同台北唔同,唔會有大腸包小腸,鹽酥雞個d,想試特別既就好岩黎羅東夜市!我最後亂買左一堆野返民宿食,都OK既.
如果大家想一日去曬國立傳統藝術中心,幾米廣場公園同羅東夜市,最好的路線係幾米廣場公園>國立傳統藝術中心>羅東夜市.因為後面兩個地方都屬於羅東鎮,所以應該放埋一齊去.宜蘭的介紹就到這裡,下次再去的話應該會以溫泉同住靚民宿為重點!
幾米廣場公園
地址:宜蘭縣宜蘭市光復路1號(宜蘭火車站)
開放時間:24小時
入場費:免費
羅東夜市
地址:宜蘭縣羅東鎮民生路,民權路,公園路,興東路(羅東火車站)
開放時間:18:00-00:00


text:
黃秋生狼吞虎嚥
近來,影帝黃秋生忙住為佢進軍歐美影視市場嘅美劇《陌路追凶》,以及無償接拍本土新晉導演,戲中演半身不遂人士嘅電影《淪落人》做宣傳,工作都幾繁忙,就連十月過身嘅媽媽喪禮,都要延至十二月舉行,睇嚟真係忙到「甩轆」.
早前下晝,東姑就巧遇佢同藍髮女助手,同埋一個長髮女友人,喺中環置地廣場一間餐廳度開餐.睇嚟好肚餓嘅佢,坐低即刻叫咗碗麵,然後三扒兩撥,立即大啖大啖咁食.雖然,佢食到狼吞虎嚥,但有女陪食寧舍開胃之外,心情仲似乎特別靚,邊食邊不忘同兩個女伴傾偈,好傾到雞啄唔斷,仲不停手舞足蹈,似係大講笑話,o氹到兩女笑到四萬咁口.
醫肚之後,秋生插住褲袋chok晒咁同埋女友人離開商場,行出門口等車.之後車來到,佢再帶頭上車,認真霸氣兼man爆,啲男人味完全滲晒出嚟,東姑離遠都feel到.
睇落好肚餓嘅秋生,坐低即刻好猴擒,狼吞虎嚥咁食麵醫肚.
表情多多嘅秋生,似係同兩女大講笑話,
有兩個女伴陪食麵,秋生胃口大開,三扒兩撥就KO晒成碗麵.
雖然手仲揸住筷子,但秋生不停口繼續講嘢,仲興奮到指手劃腳.
開餐之後,秋生同兩女伴一齊離開餐廳,喺商場門口等車.
帶頭上車嘅秋生,好man,好霸氣,離遠都feel到佢強勁嘅氣場.


text:
「航拍」
依家好多人都有一部航拍機,因為入門嘅門檻越來越低,其本上好多人都可以買得起.但係啱啱入門嘅朋友好多時都唔係好識得點樣控制部航拍機,有時睇到佢哋玩都真係幾危險.當然航拍機可以拍攝到一啲唔同嘅角度,而自己亦都想玩.只不過一部咁重嘅物件如果撞到人嘅話都真係一件幾危險嘅事.雖然而家政府仲未係管得好嚴,但係如果繼續咁落去,我相信好快大家再無得咁自由自在玩航拍機!
「危險」
講真有時見到啲人玩航拍機都真係幾危險,我又唔知道你玩得叻唔叻,但係試過有個人係啲兒童遊樂場用嚟拍自己嘅小朋友!一來佢飛到好低,二來附近有好多小朋友係度玩.講真就算係拍自己嘅小朋友都應該注意下安全!而家有時聽到啲航拍機都會望一望,因為真係怕佢跌落嚟!最離譜嘅係有時揸緊車,竟然見到有航拍機係高速公路上面!如果真係跌咗落嚟,引起車禍嘅話,後果真係不堪設想!
「安全」
有時有啲人真係唔理其他人嘅安全.航拍機係好玩,但係點解連一啲普通常識都無?除咗機身本身有重量之外,其實嗰四隻或以上嘅螺旋槳都好危險,真係一個唔該飛埋嚟,你都咪話唔傷!所以依家見到人玩都會份外留神,因為邊個控制架航拍幾,有幾多經驗,真係無人知!所以真係需要有一個飛行限制,如果唔係到咗出事先至去管嘅話就或者真係太遲了!亦都希望大家玩還玩,真係為他人設想,唔好做啲危險動作!
Also published on Medium.


text:
你哋知唔知道網店平台跟搜尋引擎有著密不可分嘅關係?要推廣好網店,執行好 SEO 係必然嘅因素.奈何,中小企商家資源不足,購買服務又欠缺預算.如果網店平台本身已具備固定嘅 SEO 能見度 (SEO Visibility) 同平台流量,咁就幫到網上生意好大忙!今期訪問嘅主角係阿謙 @shop.with.him,佢會分享一個無敵嘅解決方案.等我哋一齊嚟探討吓啦!
旋轉金幣貴為最有效宣傳工具 | 讓你增加產品曝光冇難度
阿謙兩年前首次將商品上載到 Carousell 旋轉拍賣,因為售出嘅速度出乎意料咁快,所以就決定喺呢個平台上開展業務.「我主要係賣全新,二手嘅日本動漫玩具同 Figure.2020 年 3 月加入 Carousell,一年後申請成為(CarouBiz 旋轉商店).」問阿謙最鍾意 CarousBiz 邊個營銷功能?「我發覺『旋轉金幣』係一個最有效嘅宣傳工具.佢可以將你嘅商品置頂,從而增加商品嘅曝光率,咁亦都會吸引到客戶瀏覽埋我嘅商店.」咁升級為 CarouBiz 嘅賣家後,業務上有咩分別呢?「之前其實我一日只得一單或者兩單訂單,有時甚至冇!用咗旋轉商店之後,個曝光率增加咗,令生意升咗唔止兩,三倍.直至目前為止,訂單大約每個月都有 300 幾單!」
24小時開放平台網上經營 | 助你全年無休輕鬆網上賣嘢
問阿謙如果遇到操作或訂單上嘅問題會點做?「我有客戶經理專責跟進我嘅帳戶!其實喺做生意上面,好多時都會遇到一啲投訴或者糾紛.我就可以即時搵我嘅客戶經理幫我處理,咁就變咗整體客戶體驗嘅滿意度都會提升咗.」請阿謙講吓開網店帶畀佢嘅業務有咩好處「一個人經營店鋪嚟講,如果係一間實體店,需要請員工,亦都需要有一個地方去開舖,需要比較大量嘅時間同埋人力.而 Carousell 係一個 24 小時開放嘅平台,我可以將我所有嘅商品,一次過展示畀所有嘅客戶.我就可以 focus 返喺我訂單交易同埋客戶溝通方面,咁就大大減輕咗呢我嘅工作量同交易時間啦!」
固定SEO能見度跟平台流量 | 吸引世界各地買家話咁易
阿謙嘅網店至今已累積超過 6000 個好評!佢表示 100% 嘅客戶都係嚟自Carousell,另外不得不提一個 CarousBiz 嘅營銷優勢「Carousell 喺搜尋引擎關鍵字優化嘅工作方面的而且確做得唔錯!你只需要喺商品標題上面將有關嘅關鍵字放上去,咁客戶就會喺 Google 搜尋到相關資料.咁以我為例,其實我亦都有一啲海外嘅客戶,譬如美國,菲律賓,新加坡,亦都係因為透過 Carousell 嘅關鍵字功能搜尋到我嘅商品.」
多謝阿謙接受我哋嘅訪問,祝佢嘅業繼續蒸蒸日上!Carousell 具有大型購物網站嘅 SEO 能見度同平台流量,但 CarouBiz 嘅月費就低於一般手機開網店平台,CP 值超強!立即預約免費咨詢,登記成為旋轉商店,踏出你成功電商之路嘅第一步!


text:
-
Beyoğlu嘅發音發音人 feed (男,來自土耳其) 男,來自土耳其發音人 feed
User information
Follow
0票 好 毋好
添加到喜愛嘅發音裡肚
下載報告
-
Beyoğlu嘅發音發音人 mristanblue (男,來自土耳其) 男,來自土耳其發音人 mristanblue
User information
Follow
0票 好 毋好
添加到喜愛嘅發音裡肚
下載報告
-
Beyoğlu嘅發音發音人 tugce (女,來自土耳其) 女,來自土耳其發音人 tugce
User information
Follow
0票 好 毋好
添加到喜愛嘅發音裡肚
下載報告
-
Beyoğlu嘅發音發音人 Goktan (男,來自土耳其) 男,來自土耳其發音人 Goktan
User information
Follow
0票 好 毋好
添加到喜愛嘅發音裡肚
下載報告
-
Beyoğlu嘅發音發音人 onurgule (男,來自土耳其) 男,來自土耳其發音人 onurgule
User information
Follow
0票 好 毋好
添加到喜愛嘅發音裡肚
下載報告
-
Beyoğlu嘅發音發音人 aosman (男,來自土耳其) 男,來自土耳其發音人 aosman
User information
Follow
0票 好 毋好
添加到喜愛嘅發音裡肚
下載報告
-
Beyoğlu嘅發音發音人 oogultay (男,來自土耳其) 男,來自土耳其發音人 oogultay
User information
Follow
0票 好 毋好
添加到喜愛嘅發音裡肚
下載報告
-
Beyoğlu嘅發音發音人 biebersizhayat (男,來自土耳其) 男,來自土耳其發音人 biebersizhayat
User information
Follow
0票 好 毋好
添加到喜愛嘅發音裡肚
下載報告
-
Beyoğlu嘅發音發音人 deniz_eraslan (男,來自土耳其) 男,來自土耳其發音人 deniz_eraslan
User information
Follow
0票 好 毋好
添加到喜愛嘅發音裡肚
下載報告
-
Beyoğlu嘅發音發音人 kiddopedia (男,來自土耳其) 男,來自土耳其發音人 kiddopedia
User information
Follow
0票 好 毋好
添加到喜愛嘅發音裡肚
下載報告


text:
入行23年嘅蓋世寶,有過兩段感情,第一段係主持兒童節目時識嘅鄧健泓Patrick,可惜拍咗一年就玩完.不過,佢哋再見亦是朋友,雖然分手多年,但到而家都仲有聯絡!「佢仍然係我好好嘅朋友,好值得信任,呢個人真係好好.」
同Patrick分手後,Lulu遇上林遠迎,一拍就拍咗好多年,亦係Lulu口中錯過咗開花結果嘅一段情.「已經錯過咗,但我重複又重複去諗過,可能隔一段時間又會諗,當有mood去思考嘅時候,會諗吓其他人成日都好擔心我,「有咩打算?仲唔嫁?快啲搵人養啦!趁仲有少少姿色快啲結婚啦!」我真係要咁樣咩?已經係我揀喇喎,我問自己有冇後悔,有冇做錯,呢個世界喺愛情方面無對錯,兩個人嘅事第三者係唔會知道咁多嘅,我的確錯過咗.其實好多人都知道,拍拖好多年,但原來要行到最後係咁困難嘅.其實我覺得如果自己準備好結婚,唔需要你求婚,我根本就會同你講不如結婚咯,我係一個咁樣嘅人.佢有正式求婚,我考慮咗接近一年,結果都係拒絕咗,對嗰件事好內疚.」不結即「分」,分手後冇耐,林遠迎唔只好快有女友,仲好快結埋婚,生埋仔,而佢哋亦好少聯絡.
「佢好快已經成為人哋老公,因為佢係屋企唯一一個男丁,其實都會有壓力,長輩當然想佢傳宗接代,快啲結婚,我拒絕咗之後,佢都要再物色嘛.我有少少唔開心係因為佢物色得太快,但我仍然當佢係好朋友,不過已經好少聯絡,因為真係唔方便,無事無幹其實唔需要聯絡對方,有咩事在心中就夠.」
Lulu抗拒結婚生仔,原來係睇到媽媽含辛茹苦湊大佢哋四個,責任太大喇.「因為爸爸媽媽離咗婚,你可以話係我自己攬上身嘅,但係應該㗎嘛.我哋四兄弟姊妹都跟住媽咪,媽媽話,自己三十幾歲帶住你哋四個,你哋三十幾歲仲喺度游手好閒,我做唔到,點解我仲未選擇結婚呢條路,我覺得自己做唔到,我知道自己有咩責任,所以我暫時唔行呢條路,唔係話呢世都唔敢行,但係我想自私啲,想為自己多啲,而亦都未有一個人令我停落嚟.我一諗到自己成為人哋老婆,媽咪,乜都無晒,可唔可以令自己人生快樂少少?可能因為我比較有責任感,但呢一世就只會為責任而活?」


text:
老豆嘅辭職係經過深思熟慮,我事前亦都知,同工作或者兩父女嘅感情無關,因為佢被診斷有胃癌,老豆以前成日講笑咁話:「食得煙就預咗㗎喇!」聽落好似有晒心理準備,但係當呢個病來襲嘅時候,我哋全家依然措手不及.
老細真係好好,佢知道老豆因為呢個原因辭職之後,經常向我作出慰問,有時仲會搵個藉口使開我上司,淨係得返我同佢去見一啲根本冇potential嘅客,目的都係想搵個空間同我傾下計,關心下老豆嘅病情.
有啲嘢其實我寧願唔知.
老細:「你老豆真係好錫你,佢反問過我,想知你係咪做得唔開心,佢話十次上去office,七次都見到Richard鬧你.」Richard就係我上司.
換轉係以前,我一定好嬲老豆無啦啦同老細討論我,仲要插手理我喺公司嘅事,不過我當時最嬲嘅已經唔係呢啲,而係點解我同阿媽勸咗佢廿幾年都唔戒煙.
我:「我知老豆好錫我,噚晚阿媽影咗張相,我畀你睇下.」
嗰張相係阿媽經WhatsApp send畀我,影住老豆個背脊.
老細:「你老豆嗰陣睇緊咩?」
我:「佢知我放咗工,一直企喺露台望,想睇住我返嚟,因為我哋屋企好矮,住喺4樓.」
其實老豆以前慣咗喺廚房對住抽油煙機食煙,不過每當我放工嘅時候,都會見到老豆走咗去露台個窗食,仲會同我打招呼,然後我返到嚟就會鬧佢又食煙,仲要咁得戚say hello,後來諗返轉頭,可能佢唔係想say hello,只係習慣咗咁樣望住我返屋企.
介紹咗老豆去我公司做之後,由於我哋放工返到屋企嘅時間差唔多,加上兩父女多咗爭吵,老豆呢個企喺露台窗前嘅畫面已經好耐冇見過,再見到呢張相嘅時候,感受大大不同,因為老豆身體好虛弱,睇背脊都覺得佢好攰,要扶住先企到.
老細:「其實生女真係好唔放心,我都有個女,又要驚佢畀人呃,又要驚佢畀人蝦,你老豆知道Richard成日鬧你,有次佢車我哋去見客,全程係咁窒Richard,句句有骨,激到Richard紮紮跳,講真句,如果我個女畀人蝦,可能都會有咁嘅反應.」
原來嗰次上司投訴老細個司機冇禮貌,就係因為老豆想幫我出返啖氣.
老豆從來都唔忍口,煙係咁,肥膩嘢係咁,高糖高脂肪嘅嘢都係咁,由於唔可以再好似以前咁偷食,老豆嗰年臨近中秋,特登問准我同阿媽可唔可以食一個雙黃白蓮蓉月餅,我哋話唔得,最後傾掂數頂盡切4分1畀佢淺嚐,只可惜未等得到中秋,老豆已經走咗.
其實老豆胃癌個情況同資深藝人廖啟智應該好相似,由於係發生咗智叔嗰件事先,當時我哋個心更加唔舒服,由細到大都以為癌症會好似電視劇同埋電影咁,中間分幾期,有一個過程去醫治,無論結果係點都好,屋企人總算有時間同埋心理準備,而原來呢種情況都唔係必然,我老豆雖然冇智叔走得咁急,但直至目前為止,對我同阿媽嚟講仲係好突然.
老豆走咗之後,我成日會有一啲好自責嘅諗法,如果當初我冇對住佢發脾氣,大家關係好啲,老豆心境開朗啲,會唔會有助佢嘅病情呢?呢樣嘢我一直都放唔低,諗返轉頭,我覺得老豆其實好愛我.
愛,同一個人有幾大成就,或者有幾多本事根本係唔掛勾.
我知道阿媽嘅難過唔會比我少,所以我唔係太敢喺阿媽面前完全表達自己嘅沮喪,我怕兩母女喺情緒上都走唔到出嚟,反而對住男朋友就會盡量放負,喺度真係要好好多謝男朋友,全靠佢嘅支持同開解,我先可以捱過谷底.
每個節日對唔同嘅人,都會有唔同嘅感受,中秋節對我嚟講係苦澀,見到月餅,我就會諗起老豆,諗起老豆,我又會跌入自責嘅循環,好嬲自己有一段時間近乎同老豆冷戰,近乎冇溝通.
男朋友:「你試下幻想我哋第日有仔女,如果我哋死咗,你會想啲仔女一直傷心,定係想啲仔女開開心心幸福生活?」
我:「我梗係想仔女開心過日子.」
男朋友:「咁咪係囉!」
早幾日我先執返啲相出嚟睇,發現我同老豆幾乎冇一張合照係影得好,阿媽話自己唔識影相,唔係對焦唔準就係其中一個冇望鏡頭,不過我睇睇下,又覺得別有一番味道,其中一張係我好細個嗰陣踎喺路邊喊,老豆氹緊我上車,佢得半邊面.
我:「點解我會喊嘅?」
阿媽:「去海洋公園呀,你唔肯走吖嘛,咪踎喺度喊唔上車囉!」
照片中見到嗰架車係客貨Van,我印象中無論老豆揸保姆車又好,客貨Van又好,的士又好,佢都試過「公器私用」載我四周圍去,雖然老豆從來冇一架完完全全屬於自己嘅車,不過佢由細到大已經係我嘅私人司機,對佢嚟講,個女先係佢嘅Big Boss!(完)